Dhiraagu fiber internet aai, TV, Ga. Villingiyyah\nދިރާގު ފައިބާ އިންޓަނެޓާއި، ޓީވީ ގއ. ވިލިނގިއްޔަށް!\nރާއްޖޭގެ އެންމެ ބޮޑު މުއާސަލާތީ ހިދުމަތްދޭ ކުންފުނި، ދިރާގުން ހައިސްޕީޑް ފައިބާ އިންޓަނެޓް އާއި ދިރާގު ޓީވީގެ ހިދުމަތް ގއ. ވިލިގިލީގައި ރަސްމީކޮށް އިފްތިތާހްކޮށްފިއެވެ.\nދިރާގުން ބުނީ އެ ދެ ހިދުމަތް ވިލިނގިލީގައި ތައާރަފް ކުރުމަށްޓަކައި އެ ރަށުގައި ޕްރޮމޯޝަނެއް ފަށާފައިވާ ކަމަށާއި އެގޮތުން ފައިބާ އަދި ދިރާގު ޓީވީ ގެ ހިދުމަތް އެއްވެސް އަގަކާނުލައި ގުޅައި ދިނުމާއި ދިރާގު ޓީވީ ބެލުމަށް ބޭނުންވާ ޖޯއިބޮސް ހިލޭ ފޯރުކޮށްދޭނެ ކަމަށެވެ. އަދި މި މަސް ނިމުމުގެ ކުރިން ހިދުމަތް ލިބިގަތުމަށް އެދޭ ފަރާތްތަކުގެ މެދުގައި ބާއްވާ ހާއްސަ ލަކީ ޑްރޯއެއް އޮންނާނެ ކަމަށާއި އެގެން ގުރުވަތުން ހޮވޭ ފަރާތަކަށް 55 އިންޗްގެ ޓީވީ އަކާއި އަދި އެއް އަހަރުގެ ހިލޭ ދިރާގު ޓީވީގެ ހިދުމަތް ލިބޭނެ ކަމަށް ވެސް ދިރާގުން ބުންޏެވެ.\nމާލެއާއި އަތޮޅުތެރޭގައި ފޯރުކޮށްދޭ ހިދުމަތުގައި ދިރާގު ޓީވީގެ އިންޓްރޯޑަކްޓަރީ ޕެކްޖްގައި 80 އަށް ވުރެ ގިނަ ޗެނެލްތައް ބަލާލެވޭނެ އެވެ. އޭގެ ތެރޭގައި ރާއްޖޭގައި މުޅިން އަލަށް ތައާރަފްކުރި ޑިޒްނީ ގެ ޗެނެލްތަކުން ފެށިގެން ގޮސް ހަބަރާއި މުނިފޫހިފިލުވުން އަދި އެންމެ ފަހުގެ ހިންދީ އަދި އިނގިރެސި ފިލްމާ މިއުޒިކް ޗެނެލްތައް ހިމެނެއެވެ. ދިރާގުގެ އިންޓްރޯޑަކްޓަރީ ޕެކެޖްގެ އަގަކީ 300ރ. އެވެ.\nދިރާގު ޓީވީ އަކީ ފިކްސްޑް ބްރޯޑްބޭންޑް ކަނެކްޝަން ޒަރީއާއިން ޖޯއިބޮކްސް ނުވަތަ ސެޓްޓޮޕް ބޮކްސް މެދުވެރިކޮށް ހޯދާ ހިދުމަތަކެވެ. ނަމަވެސް އެ ޓީވީ ބަލާކަށް އިންޓަނެޓްގެ އިތުރު ހަރަދެއް ނުހިނގާނެ އެވެ. އަދި އިންޓަނެޓްގެ ޑައުންލޯޑް ލިމިޓަޑަކަށް ވެސް ސަރެއްނުކުރާނެއެވެ.\nފައިބަރ ބްރޯޑްބޭންޑަކީ ބްރޯޑްބޭންޑް ހިދުމަތް ފޯރުކޮށްދިނުމަށް ބޭނުންކުރެވޭ އެންމެ ފަހުގެ ޓެކްނޮލޮޖީ އެވެ. ދިރާގު ފައިބާ ބްރޯޑްބޭންޑް ހިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ހަލުވި ސްޕީޑު، 100 އެމްބީޕީއެސް އަދި އެންމެ ބޮޑު އެލަވަންސްކަމުގައިވާ 1ޓީބީގެ ޕެކޭޖް އެކުލެވިގެންވާ ހިދުމަތެވެ.\nދިރާގުގެ "ފައިބާ ޓު ދަ ހޯމް" މާލެ، ވިލިމާލެ އަދި ހުޅުމާލެ ގެ އިތުރުން 38 އެހެން ރަށަކަށް ވަނީ ފޯރުކޮށްދެ އެވެ. އަދި އޭޑީއެސްއެލްގެ ހިދުމަތް ރާއްޖޭގެ އާބާދީ ބޮޑެތި ހުރިހާ ރަށަކުން ލިބެއެވެ.


އަލްފާޟިލް މުޙައްމަދު ރިޟްވާން - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2015 - The President's Office\nވިޜުއަލް އާޓްސްގެ ދާއިރާއިން؛ ލިޔުމާއި ފަރުމާކުރުމުގެ ރޮނގުން\nއަލްފާޟިލް މުޙައްމަދު ރިޟްވާން\nމުޙައްމަދު ރިޟްވާނަކީ، ތާނައާއި ޢަރަބި އަދި ލެޓިން އަކުރު، ބޮޑުއަކުރު ކުރުމާއި، ޑިޒައިން ކުރުމާއި، ލިޔުމާއި ފަރުމާކުރުމުގެ މަސައްކަތް ވަރަށް ފުޅާ ދާއިރާއެއްގައި ޤައުމީ ފެންވަރުގައި ކުރައްވަމުން ގެންދަވާ ބޭފުޅެކެވެ. ބޮޑުއަކުރުން ތާނައާއި ޢަރަބި އަދި ލެޓިން އަކުރު، ތަފާތު ފޮންޓްތަކަށް ލިޔުއްވައި ފަރުމާކުރުމުގެ މަސައްކަތް ރިޟްވާން ދަސްކުރެއްވީ، ޢުމުރުން އެންމެ6އަހަރުގައެވެ. ކުރެހުމާއި ކެފުމާއި ލިޔުމުގެ މަސައްކަތުގައި ނޫޅުއްވާ ހަނދުމަފުޅެއް ނުހުރެއެވެ. ޢަމަލީގޮތުން މަސައްކަތް ފެށްޓެވީ ޢުމުރުން އެންމެ 10 އަހަރުގައެވެ. އޭނާގެ ލޮބުވެތި ބައްޕަ އަލްމަރްޙޫމް ޢަލީ ފަހުމީ ނުވަތަ މުޅި ޤައުމަށް އެބޭފުޅެއްގެ ލިޔުންތެރިކަމުގެ ކުޅަދާނަކަމަށް މަޝްހޫރު ތަބައް ޢަލިފުޅުގެ ފުރިހަމަ އިރުޝާދުގެ ދަށުންނެވެ.\nރިޟުވާންގެ ލިޔުއްވުމުގެ ހުރި ކުޅަދާނަކަމާއި ހުނަރުވެރިކަން، ޤައުމީ ފެންވަރުގައި އެންމެ ފުރަތަމަ ފެނިގެން ދިޔައީ، ތަޢުލީމު ޙާޞިލު ކުރައްވަމުން ގެންދެވި ދުވަސްވަރުއެވެ. 1987 ވަނަ އަހަރު ބޭއްވުނު ދިވެހިރާއްޖޭގެ އަތުމަސައްކަތާއި އަތްތެރި މަސައްކަތުގެ މައުރަޒުން ޅަޢުމުރުގައި އަތުލިޔުމުން ފަޚުރުވެރި 1 ވަނައާއި، ލިޔުމުގެ މަސައްކަތުން2ވަނަ ހޯއްދެވުމުންނެވެ.\nމީގެ އިތުރުން، އަތްތެރި މަސައްކަތާއި އަތު މަސައްކަތުގެ އެހެން މައުރަޒުތަކުންވެސް މަތީ ވަނަތައް ހޯއްދަވާފައިވެއެވެ. އެގޮތުން، 1988 ވަނަ އަހަރު ޢަރަބި ލިޔުމުގެ މަސައްކަތުން ތިންވަނައާއި، 1990 ވަނަ އަހަރު ތާނަ ޢަރަބި ލިޔުން ފިޔަވައި އެހެނިހެން ލިޔުމުގެ މަސައްކަތުން އެއްވަނަ އާއި، 1990 ވަނަ އަހަރު އަތުލިޔުމުން ތިންވަނަ އާއި، 1995 ވަނަ އަހަރު ތައްގަނޑު ޖެހުމުން ދެވަނަ އާއި، 1996 ވަނަ އަހަރު ޓީޗިންގ މެޓީރިއަލްސް އުފެއްދުމުން (އަކުރު ތަބައް) އެއްވަނައާއި، 1996 ވަނަ އަހަރު ނައިލޯން ޕްލާސްޓިކް، ޕީ.ވީ.ސީ ފަދަ ތަކެތީގެ މަސައްކަތުން2ވަނަ (އަކުރު ސެޓް) އާއި، 1997 ވަނަ އަހަރު ޕްލާސްޓިކް މަސައްކަތުން ތިންވަނަ ހޯއްދަވާފައިވުން ހިމެނެއެވެ.\nމި މަސައްކަތް ރަނގަޅު ފެންވަރެއްގައި ކުރެއްވުމަށްޓަކައި 8 ޖޫން 1991 ގައި ކްރޮމެޓިކް އާޓްސް އެންޑް ޑިޒައިން ސަރވިސަސް ލޯކަލް އިންވެސްޓްމަންޓެއްގެ ގޮތުގައި، ރަޖިސްޓަރީ ކުރައްވައިގެން މި މަސައްކަތް ރިޟްވާން ހިންގަވަމުން ގެންދަވައެވެ.\nކީރިތި ޤުރްއާނާބެހޭ މަރުކަޒުގައި ބެހެއްޓިފައިވާ ގިނަ ޢަރަބި ލިޔުންތައް ލިޔުއްވި އެއްބޭފުޅަކީ، ރިޟްވާނެއެވެ. އަދި ހުޅުމާލޭ މިސްކިތް، މަސްޖިދުއްޝައިޚް ޤާސިމް ބިން މުޙައްމަދުލް އަމާނީގައި ބެހެއްޓިފައިވާ ހުރިހާ ލިޔުމެއް ލިޔުއްވައި ފަރުމާ ކުރެއްވުމާއި، ގއ. ވިލިނގިލީ މަސްޖިދުއް ތައުބާގައި ހައިވަކަރުން ކަނޑާ ނަގައިގެން ތައްޔާރުކުރެވުނު ބޮޑެތި ލިޔުންތައް ޚާއްޞަގޮތެއްގައި ފާހަގަކުރެވެއެވެ. މީގެއިތުރުން، މާލެއާއި ރާއްޖޭގެ އެކި މިސްކިތްތަކުގެ މިޙްރާބުގޭގައި ބެހެއްޓުމަށް ލިޔުން ތައްޔާރު ކުރައްވާފައިވެއެވެ. މިގޮތުން، ރާއްޖޭގެ ވަރަށް ގިނަ އަތޮޅުތަކުގައި ރިޟްވާންގެ ލިޔުއްވުމުގެ ފަންނުވެރިކަން ފެންނަން ހުރެއެވެ.\n2000 ވަނަ އަހަރުން ފެށިގެން 2005 ވަނަ އަހަރަށް މިނިސްޓްރީ އޮފް އިންފޮމޭޝަން، އާޓްސް އެންޑް ކަލްޗަރ އިން ނެރުއްވަމުން ގެންދެވި ކަލަންޑަރުގެ ހުރިހާ ލިޔުންތައް ރިޟުވާން ލިޔުއްވައި ފަރުމާކޮށްދެއްވާފައިވެއެވެ. މި6އަހަރު ދުވަހުގެ ތެރޭގައި، ކަލަންޑަރުގައި ހިމެނުމަށް ޖުމްލަ 72 ލިޔުން ފަރުމާކޮށްދެއްވާފައިވެއެވެ. މިގޮތުން ތައްޔާރުކޮށްދެއްވާފައިވާ ބައެއް ޢަރަބި ލިޔުންތައް ފަރުމާކުރެއްވުމުގައި، އޭގެ މާނަ ދޭހަވާގޮތަށް ފަރުމާ ކުރައްވާފައިވާކަމީ، މި ފަންނުގައި އޭނާގެ ތަޖުރިބާއާއި ހުނަރު ސާބިތުކޮށްދޭ ކަމެކެވެ.\nލިޔުމާއި ފަރުމާ ކުރުމުގެ ރޮނގުން ރިޟްވާން ކުރައްވަމުން ގެންދަވާ ޚިދުމަތުގެ އަގު ވަޒަންކުރެއްވުމުގެ ގޮތުން، އޭނާއަށް ސަރުކާރުން ވަނީ 2003 ވަނަ އަހަރު ޒުވާނުންގެ ޤައުމީ އިނާމު ދެއްވާފައެވެ.\nރިޟްވާން މިއަދުވެސް ބޭނުންފުޅުވަނީ މި މަސައްކަތުގައި ކުރިއަށް ވަޑައިގެން މިކަމަށް ޝައުޤުވެރިވާ ކުދިންނަށް މަސައްކަތް ރަނގަޅަށް ދަސްކޮށްދެއްވުމެވެ.


ކޮރޯނާ ވައިރަސް އާއި ގުޅިގެން ދުނިޔޭގެ ގިނަ ޤައުމުތަކުގައި ރޭގަނޑު ބޭރަށް ނުކުމެ އުޅުން ވަނީ ވަރަށް ބޮޑުތަނުން ހުއްޓުމަކަށް އައިސްފައެވެ. ބައެއް ޤައުމުތަކުގައިވަނީ މަނާކޮށްފައެވެ. އަނެއްބައި ޤައުމުތަކުގައިވަނީ ވަރަށް ބޮޑަށް ކޮންޓްރޯލްކޮށްފައެވެ. އަނެއްބައި ޤައުމުތަކުގައި ރައްޔިތުން ވަނީ ރޭގަނޑު ބޭރަށް ނުކުމެ އުޅުން ވަރަށް ބޮޑުތަނުން އަމިއްލައަށް މަދުކޮށްފައެވެ.\nކޮންމެއަކަށް މިއީ އިސްލާމް ދީނަށް ލިބިގެންދާ ވަރަށް ބޮޑު ނަޞަރެކެވެ. މިގޮތުންބަލާއިރު ޢިޝާ ނަމާދުގެ ކުރިން ނުނިދުމާއި ޢިޝާ ނަމާދަށްފަހު ވީ އެންމެ އަވަހަކަށް ނިދުމަކީ އިސްލާމް ދީނުގައި ވަރަށް ބޮޑަށް ބާރުއަޅުއްވަވާފައިވާ ކަމެކެވެ. މަތިވެރި ސުންނަތެކެވެ.\nމިސުންނަތަށް މިއަދުގެ ސައިންސްވެރިންނާއި ޑޮކްޓަރުންވެސް ތާއީދުކުރެއެވެ. އެމީހުންވެސް އެކަން ޤަބޫލުކުރެއެވެ. "އަވަހަށް ނިދާފައި ހޭލުމަކީ ޞިއްހަތަށް ފައިދާކުރާ، ތަނަވަސްކަން އިތުރުވާ، އަދި ސިކުނޑި ތަނަވަސްވާ" ކަމެއް ކަމަށް ބުނެވެނީ މި ސުންނަތަށް އަމަލުކުރުމުން ލިބޭ ފައިދާތައް ގިނަކަމުންނެވެ.\nމި ޢިބާރާތް އެންމެ ފުރިހަމަވާނީ "އަވަހަށް ނިދާފައި ހޭލުމަކީ ޞިއްހަތަށް ފައިދާކުރާ، ތަނަވަސްކަން އިތުރުވާ، އަދި ސިކުނޑި ތަނަވަސްވާ، އިޖުތިމާޢީ ގުޅުން ބަދަހިވެ ދިރިއުޅުން އުފާވެރިވާ، އަދި ތަޤްވާވެރިކަން އިތުރުވާ" ވެސް އިބާރާތުގައި އޮތުމުންކަމަށް ޢިލްމްވެރިން ބަޔާން ކުރައްވައެވެ.


Kashikeyo thadhu, demand bodu\nވިޔަފާރި - ކަށިކެޔޮގެ އަގު\nކަށިކެޔޮ ތަދު، ޑިމާންޑް އެހާ ބޮޑު\nކަށިކެޔޮ ވަކެއް އުޅެނީ 5ރ. އަށް\nމާރުކޭޓުގައި ކަށިކެޔޮ ލިބެން ހުރީ ވަރަށް މަދުން\nކ. މާލެ 12 ޖޫން 2017 | ހޯމަ 12:35 3,902\nކާށިކެޔޮ ލިބެން ހުރީ ވަރަށް މަދުން - ރާއްޖެއެމްވީ\nކަށިކެޔޮ އަކީ ދިވެހިންގެ ކެއިން ބުއިމުގައި ވަރަށް ކުރީއްސުރެވެސް ބޭނުން ކުރަމުން އަންނަ ބާވަތަކެވެ. އިހުޒަމާނުގައި ކަށިކެޔޮ އަކީ ދިވެހިންގެ ކެޔުމުގައި ވަރަށް ގިނަ އަދަދަކަށް ބޭނުން ކުރާ ބާވަތަކަށް ވީ ނަމަވެސް، މިއަދު ކަށިކެޔޮ ގިނައިން ބޭނުން ކުރާތަން ފެނިގެންދަނީ ހާއްސަ ދުވަސްތަކާއި ދިމާކޮށް، ދިވެހި ކެޔުންތައް ތައްޔާރު ކުރުމުގަ އެވެ.\nލޯކަލް މާރުކޭޓުގައި ކަށިކެޔޮ ވަކެއްގެ އަގު އުޅެނީ 5ރ. އަށެވެ. ކަށިކެޔޮ ގެނެސްގެން މާރުކޭޓުގައި ވިއްކާ ފަރާތްތަކުން ބުނީ، ކަށިގެ ހޯދުމަށް ވަރަށް އުނދަގޫ ކަމަށާއި އެހެން ނަމަވެސް ކަށިކެޔޮގެ ޑިމާންޑް ވަރަށް ބޮޑު ކަމަށެވެ. ކަށިކެޔޮ މާރުކޭޓުގައި ވިއްކަނީވެސް ވަރަށް މަދު ވިޔަފާރިވެރިންނެވެ.\nލޯކަލް މާރުކޭޓުގައިވެސް ކަށިކެޔޮ ލިބެން ހުރީ، ވަރަށް މަދު ގޮޅިތަކަކުންނެވެ. ލ އަތޮޅުގެ އިސްދޫ އިން ކަށިކެޔޮ ގެނެސްގެން މާރުކޭޓުގައި ވިއްކާ ފަރާތަކުން ބުނީ، މިހާރު ރާއްޖޭގެ އެކި ހިސާބުތަކުން ކަށި ކެޔޮ ހޯދުމަށް ވަރަށް ބޮޑަށް އުނދަގޫ ކަމަށާއި އެހެން ނަމަވެސް ރަމަޟާން މަހާއި ދިމާކޮށް ކަށިކެޔޮގެ ޑިމާންޑްވެސް އުފުލިފައިވާ ކަމަށެވެ.\nކަށިކެޔޮގެ ތެރޭގައި ރާއްޖޭގެ އަމިއްލަ ކަށިކެޔޮ އާއި މެލޭޝިޔާގެ މުޑުވަކުން ރާއްޖޭގައި ހައްދާ ކަށިކެޔޮ ހުރެ އެވެ. އެގޮތުން ރާއްޖޭގެ ކަށިކެޔޮ ރަތްކުލައިގައި ހުންނަ އިރު، މެލޭޝިޔާގެ މުޑުވަކުން ހައްދާ ކަށިކެޔޮގެ އެތެރެ ހުންނަނީ ރީންދޫ ކުލައިގަ އެވެ.\nއާއްމުކޮށް ގިނަ މީހުން ގަންނަން ބޭނުންވަނީ ރާއްޖޭގެ ކަށިކެޔޮ ކަމަށްވެސް ތަކެތި ވިއްކާ ފަރާތްތަކުން ބުނެ އެވެ.\nމާރުކޭޓުގައި ތަކެތީގެ އަގުތަކަށް އައިސްފައިވާ ބަދަލުތަކަށް ބަލާ އިރު، ކަރާގެ އަގު އުޅެނީ، 25ރ. އާއި 30ރ. އާ ދެމެދުގެ އަގުތަކެއްގަ އެވެ. ކުރިއަށް އޮތްތަނުގައިވެސް ކަރާގެ އަގު އުފުލިގެންދާނެ ކަމަށް ތަކެތި ވިއްކާ ފަރާތްތަކުން ބުނެ އެވެ.\nމާރުކޭޓުގައި ކޮޕީ ފަތުގެ ތިން ފތް ބޮނޑިއެއް 15ރ. އަށް ލިބެން ހުރި އިރު ކުއްޅަފިލާ ފަތް ބޮނޑިއެއްވެސް އުޅެނީ 15ރ. އަށެވެ.


Villa college aai open source society aa dhemedhu ehbas vumeh\nވިލާ ކޮލެޖާއި އޯޕަން ސޯސް ސޮސައިޓީއާ ދެމެދު އެއްބަސްވުމެއް\nމިއަދު ބޭއްވި އެއްބަސްވުމުގަައި ސޮއި ކުރައްވަނީ -- ފޮޓޯ: ވިލާ ކޮލެޖު\nވިލާ ކޮލެޖާއި މޯލްޑިވްސް އޯޕަން ސޯސް ސޮސައިޓީއާއި ދެމެދު އެމްއޯޔޫ އެއްގައި ސޮއި ކޮށްފި އެވެ.\nވިލާ ކޮލެޖުގައި މިއަދު ސޮއި ކުރި މި އެމްއޯޔޫ އަކީި، އެކި ޕްރޮޖެކްޓުތަކާ ބެހޭ މައުލުމާތާއި އިންޑަސްޓްރިއާއި ބެހޭ މައުލޫމާތު ދަރިވަރުންނާ ހިއްސާކުރުމަށް ދެފަރާތުން އެއްބާރުލުން ދިނުމަށް ވިލާ ކޮލެޖާއި މޯލްޑިވްސް އޯޕަން ސޯސް ސޮސައިޓީ (މޮސް) ވެވޭ އެއްބަސްވުމެއް ކަމަށް އެކޮލެޖުން ބުނެ ކެވެ.\nމި އެއްބަސްވުމުގައި ވިލާ ކޮލެޖުގެ ފަރާތުން ސޮއި ކުރެއްވީ ވިލާ ކޮލެޖުގެ ރެކްޓާ ޑރ. އަހްމަދު އަންވަރެވެ. މޯލްޑިވްސް އޯޕަން ސޯސް ސޮސައިޓީގެ ފަރާތުން ސޮއި ކުރެއްވީ އެ ޖަމިއްޔާގެ ރައީސް، ޔޫސުފް އަބްދުﷲ ޝުނާނެވެ.\nމި އެމްއޯޔޫގެ ދަށުން އިންފޯމޭޝަން ޓެކްނޮލޮޖީ ކިޔަވަމުންދާ ދަރިވަރުންނަށް އެ ދާއިރާއަށް ކޮންމެހެން މުހިންމު އިލްމީ އަދި ފަންނީ ހުނަރުތައް ދަސްކޮށްދިނުމަށްޓަކައި ހިންގާނެ ހަރަކާތްތައް ރާވާނެ އެވެ.\nއޭގެ ތެރޭގައި ދަރިވަރުންގެ އެސައިންމަންޓްތަކާއި ޕްރޮޖެކްޓްތައް އިހްތިޔާރުކުރުމުގައި އެހީތެރިވުމާއި، ދާއިރާގެ ފަންނީ ރިކުއާމަންޓްތަކަށް ދަރިވަރުން އަހުލުވެރި ކުރުން ހިމެނެ އެވެ. އަދި، ދާއިރާއަށް މުޅިން އަލަށް ތައާރަފްވާ ޓެކްނޮލޮޖީގެ ވަސީލަތްތައް ބޭނުން ކުރުމާއި އެއަށް އަހުލުވެރިވުމުގެ ފުރުސަތު ދަރިވަރުންނަށް ހުޅުވާލުން ހިމެނެ އެވެ.\nއިންފޯމޭޝަން ޓެކްނޮލޮޖީ އާއި ކޮމްޕިއުޓަރ ސައިންސްގެ ދާއިރާއިން އިތުރަށް ދިރާސާ ކުރުމުގައިވެސް ވިލާ ކޮލެޖާއި މޮސްގެ ފަރާތުން ގުޅިގެން މަސައްކަތް ކުރުމަށްވެސް ވަނީ އެއްބަސްވެފަ އެވެ.


ކުރީގެ ކްރިމިނަލް ކޯޓުގެ އިސް ގާޟީ ބާރީ ވަކިކުރަން މަޖިލީހަށް ފޮނުވައިފި\nNovember 17, 2020 20:19:47\nޖުވެނައިލް ކޯޓުގެ ގާޟީ އަލްއުސްތާޛު ޢަބްދުލްބާރީ ޔޫސުފް\nކުރީގެ ކްރިމިނަލް ކޯޓުގެ އިސް ގާޟީ އަދި މިހާރު ޖުވެނައިލް ކޯޓުގެ ގާޟީ އަލްއުސްތާޛު ޢަބްދުލްބާރީ ޔޫސުފް މަގާމުން ވަކިކުރުމަށް ރައްޔިތުންގެ މަޖިލީހަށް ހުށަހެޅުމަށް ޖުޑީޝަލް ސަރވިސް ކޮމިޝަން (ޖޭއެސްސީ)އިން ނިންމައިފިއެވެ.\nޖޭއެސްސީއިން މިއަދު ނެރެފައިވާ ނޫސް ބަޔާނެއްގައި ބުނެފައިވާ ގޮތުން، ގާޟީ ބާރީ މަގާމުން ވަކިކުރުމަށް ހުށަހެޅުމަށް ނިންމާފައިވަނީ2މައްސަލައަކާއި ގުޅިގެންނެވެ. އެއީ އެމްއެމްޕީއާރްސީ ފައިސާއިން މަންފާ ހޯދާފައިވާކަމަށް ބުނެ ޖޭއެސްސީއަށް ހުށަހެޅުނު މައްސަލައަކާއި މެއި 2014 އިން ފެބްރުއަރީ 2018 އަށް ވިޔަފާރީގެ ތެރޭގައި ހަރަކާތްތެރިވެ، އެ ވިޔަފާރިން ލިބުނު މަންފާ ޖޭއެސްސީއަށް ހުށަހެޅި އެސެޓް ޑިކްލަރޭޝަން ފޯމުތަކުގައި ބަޔާންކޮށްފައިނުވާތީ ތަހުގީގުކުރެވުނު މައްސަލައަކެވެ.\nޖޭއެސްސީގެ ތަހުގީގުން ހާމަވެފައިވާ ގޮތުގައި، ކުރީގެ ނައިބު ރައީސް އަހުމަދު އަދީބާއި ގާޟީ ބާރީއާއި ދެމެދު ގާތް ގުޅުމެއް އޮތެވެ. އެގޮތުން، ކްރިމިނަލް ކޯޓުގައި ހިނގި ބޮޑެތި ޝަރީއައްތަކާއި ގުޅޭގޮތުން ގާޟީ ބާރީ ވަނީ އަދީބުގެ ކާރު ޕާކްކުރާ ގަރާޖުގައި އިތުރު ފަނޑިޔާރުންތަކަކާއެކު އަދީބާއި ބައްދަލުކޮށްފައެވެ. އަދި، ރައީސް މުހައްމަދު ނަޝީދު މައްޗަށް ކުރެވުނު ޓެރަރިޒަމްގެ ޝަރީއަތުގައި، ހުކުމް އިއްވުމުގެ ކުރިން އަދީބަށް ހުކުމުގެ ކޮޕީއެއް ދިންކަމަށްވެސް ވަނީ ސާބިތުވެފައެވެ.\nއިތުރަށް ޖޭއެސްސީގެ ތަހުގީގަށް ފާހަގަކުރެވިފައިވާ ކަންތައްތަކުގެ ތެރޭގައި، ގާޟީ ބާރީގެ އެދުމަކަށް އޭނާގެ އަނބިކަނބަލުންގެ ނަންމަތީގައި ފްލެޓެއް ރަޖިސްޓަރ ކުރުމަށް މަސައްކަތްކުރެވުނެވެ. ޖޭއެސްސީއިން ބުނެފައިވާ ގޮތުގައި މިއީ ސަރުކާރުން ބޭނުންވި ގޮތަށް ޝަރީއަތްތައް ނިންމުމަށް ދިން އިނާޔަތެކެވެ. އަދި އަދީބު އަތުން5ލައްކަ ދިވެހި ރުފިޔާވެސް ގާޟީ ބާރީއަށް ލިބިފައިވެއެވެ.\nގާޟީ ބާރީ ވަކިކުރުމަށް މަޖިލީހަށް ހުށަހަޅަން ނިންމިއިރު، އޭނާ ހުރީ މިހާރުވެސް ސަސްޕެންޝަނުގައެވެ. އެމްއެމްޕީއާރްސީ މެދުވެރިކޮށް ހިޔާނާތްތެރިވި ފައިސާއިން މަންފާ ހޯދާފައިވާކަމަށް ބެލެވޭތީ އޭނާގެ މައްސަލަ ފުލުހުން ތަހުގީގުކުރަމުންދާތީ 12 ޑިސެމްބަރު 2019 އިން ފެށިގެން އޭނާ ވަނީ ސަސްޕެންޑްކޮށްފައެވެ. ގަޟީ ބާރީއަކީ މުހިންމު ގިނަ ޝަރީއަތްތަކެއްގެ ފަނޑިޔާރުކަން ކުރެއްވި ފަރާތެކެވެ.\nޖޭއެސްސީ ކޮރަޕްޝަން އެމްއެމްޕީއާރްސީ ޖުވެނައިލް ކޯޓު\nNovember 18, 2020 10:28:18\nގާޟީ ބާރީގެ މައްސަލަ ކޮމިޓީއަށް\nNovember 26, 2020 22:51:13\nDecember 05, 2020 13:44:07\nDecember 15, 2018 06:38:12\nރައީސް ޔާމީންގެ އެކައުންޓްގައި 96 މިލިއަން އެބަހުރި: މުސްތަފާ


Kaiveni Haflaa Ehgai Bombeh Govaalai 63 Meehun Maraalaifi - Vaguthu\nކައިވެނި ހަފްލާއެއްގައި ބޮމެއް ގޮއްވާލާ 63 މީހުން މަރާލައިފި\nއަފްޣާނިސްތާނުގެ ވެރިރަށް ކާބުލްގެ ކައިވެނި ހަފްލާ އެއްގައި ބޮމެއް ގޮއްވާލާ 63 މީހަކު މަރާލައިފިއެވެ.\nރިޕޯޓްތަށް ބުނާ ގޮތުން ކާބުލް ގައި ހުންނަ ''ދުބާއި ސިޓީ ވެޑިން'' ހޯލްގައި ދިން ބޮމުގެ ހަމަލާގައި 182 މީހުން ވަނީ ޒަހަމުވެފައެވެ.\nމި ހަފްލާއަކީ ޝީޢީ މުސްލިމުން ބޭއްވި ކައިވެނި ހަފްލާއެކެވެ.\nއަފްޣާނިސްތާނުގެ އިންޓީރިއާ މިނިސްޓްރީގެ ތަރުޖަމާނު ނަސްރަތް ރަހީމީ ވިދާޅުވީ ހަމަލާގެ ޒިންމާ އަދި މިހާތަނަށް އެއްވެސް ފަރާތަކުން ނަގާފައި ނުވާ ކަމަށާއި ހަމަލާގެ އިތުުރު މައުލޫމާތު ހޯދުމުގެ މަސައްކަތް ކުރަމުންދާ ކަމަށެވެ.\nއަފްޣާނިސްތާނުގެ އިތުރުން އެ ގައުމުގެ އަވަށްޓެރިން ކަމަށްވާ ޕާކިސްތާނުގެ ޝީޢީ މުސްލިމުންނަށް އަމާޒުކޮށް ހަތިޔާރު އެޅި ސުންނީ މުސްލިމް ޖަމާއަތްތައް ކަމަށްވާ ތާލިބާނުންނާއި އައިއެސް އިން ދޭ ހަމަލާތައް ވަނީ އިތުރުވެފައެވެ.\nވަރުގަދަ ބބޮމުގެ ހަމަލާއެއް ކާބުލްގައި ދީފައިވާއިރު ސެޕްޓެމްބަރު މަހު އަފްޣާނިސްތާނުގައި ބާއްވާ ރިޔާސީ އިންތިހާބު ނުބޭއްވުމަށް ވެސް ތާލިބާނުން ވަނީ ގޮވާލައިފައެވެ. އަދި އިންތިހާބާއި ގުޅޭ ގޮތުން ހިންގާ ހަރަކާތްތަކަށް ހަމަލާދޭނެ ކަމުގެ އިންޒާރުވެސް ތާލިބާނުން ވަނީ ދީފައެވެ.\nމިދިޔަ އަހަރު އޮކްޓޫބަރު މަހު ޝީއީންގެ މިސްކިތަކަށް ދިން ބޮމުގެ ހަމަލާއެއްގައި 39 މީހުން މަރުވެފައިވާއިރު، މިދިޔަ އަހަރުގެ މެއި މަހު ދިން މިފަދަ ހަމަލާއެއްގައި 150 އަށްވުރެ ގިނަ މީހުން ވަނީ މަރުވެފައެވެ.\nއިއްޔެ ކާބުލް އަށް ދިން ބޮމުގެ ނުރައްކާތެރި ހަމަލާއަކީ 2001 ވަނަ އަހަރު ތާލިބާނުން މިފަދަ ހަމަލާއެއް ދިން ފަހުން ހިނގި އެންމެ ނުރައްކާތެރި ބޮން ގޮއްވުމުގެ ހާދިސާއެވެ.\nއޮގަސްޓް 18, 2019 11:29\nހަތިޔާރު އެޅި ޚަވާރިޖުންގެ ޖަމާޢަތް ތަކޭ ކިޔާ. އަހަރެމެން ވެސް މީ ސުންނީން. މިގޮތަށް ބޮން ގޮއްވައިގެން މީހުން މެރުމަކީ ސުންނަތުގައި އައިސްފައިވާ ގޮތެއްނޫނެވެ.\nއޮގަސްޓް 18, 2019 14:39\nޝީޢީން ގެ ނަމުގެ ފަހަތަށް “ މުސްލިމުން” ނުގެނެޭ ، ސަބަބަކީ އެބައިމީހުންނަކީ މުސްލިމުންނެއް ނޫން، އިސްލާމްދީނުގައި ނޯވޭ އެއްމުސްލިމަކު އަނެއް މުސްލިމަކަށް އަނިޔާވެރިވުމެއް، އިސްލާމް ދީން ގޮވާލަނީ ސުލްހަ މަަސަލަސްކަމަށް، ޝީޢީންނަކީ ނުބައި ވެގެންވާ ޙަވާރިޖުންގެ ބައެއް!!! މުސްލިމުންގެ ނަން ކިލަނބު ކުރަމުން ދުވާ ބައެއް!!??\nއޮގަސްޓް 19, 2019 07:14\nއަދިވެސް އެމީހުން ގޯސްވީ؟؟؟؟؟؟\nއޮގަސްޓް 18, 2019 22:39\nޝީޢީ މުސްލިމުންނެއް ނުތިބޭނެ. ޝީޢީ މުސްލިމުން ތިބެންޏާ "ހިންދީ މުސްލިމުން" "ބުއްދާ މުސްލިމުން" "ސެކިއުލާ މުސްލިމުން" މިހެންގޮސް ވަރަށް ގިނަވައްތަރުގެ މުސްލިމުން އުޅޭނެ. މުސްލިމަކަށް ވެވޭނީ އެންމެ ކުޑަމިނުން ޝަހާދަތުގެ ދެކަލިމަ ތެދުކޮށް އެޔަށް އީމާން ވުމުން. ޝީޢީންނަކީ ޝަހާދަތުގެ ފުރަތަމަބައި ގަބޫލުކޮށްފަ ޝަހާދަތުގެ ދެވަނަބަޔަށް އިންކާރުކުރާ ބައެއް.


Rhea Aai Kokko Mumbai In Ge Eh Hoadhanee - Vaguthu\nބޮލީވުޑްގެ ތަރި ރިއާ ޗަކްރަބޯޓީ މިހާރު މުމްބާއީން ގެއެއް ހޯދުމުގެ މަސައްކަތް ކުރަމުން ދާ ކަމަށް މީޑިއާ ރިޕޯޓްތައް ބުނެފިއެވެ. މަސްތުވާތަކެތީގެ މައްސަލައެއްގައި ޖަލުގައި ހޭދަކުރި، ރިއާ އާއި ކޮއްކޮ ޝޮވިކް ދަނީ މުމްބާއީން އާ ގެއެއް ހޯދުމުގެ މަސައްކަތް ކުރަމުންނެވެ. އެގޮތުން މިއަދު އެ މީހުން ވަނީ މުމްބާއީގެ އެކި ތަންތަނަށް ގޮސްފައެވެ.\nސުޝަންތް ސިންގ ރާޖްޕުތްގެ މަރަށްފަހު ފެންމަތިވި މަސްތުވާތަކެތީގެ މައްސަލައެއްގައި ރިއާ ހައްޔަރުކޮށް، އޮކްޓޯބަރު މަސް ތެރޭގައި ވަނީ ދޫކޮށްލާފައެވެ.\nއޭނާ އާއި ޝޮވިކް ފެނިފައި ވަނީ މާސްކް އަޅައިގެން ތިބެ މަގުމަތިންނެވެ. އެ މަންޒަރު ފެންނަ ފޮޓޯތައް މީސް މީޑިއާގައި ދަނީ ދައުރުވަމުންނެވެ. އެ ފޮޓޯތަކުން ފެނިގެން ދަނީ ރިއާ ޕިންކް ކުލައިގެ ޓީޝާޓެއް ލައިގެން ހުރި ތަނެވެ. އަދި ދެ މީހުންވެސް ފޮޓޯ ނެގުމަށް އެއްވެސް ވަރަކަށް ދެކޮޅު ހަދާފައެއް ނުވެ އެވެ.\nމަސްތުވާތަކެތީގެ މައްސަލާގައި ޝޮވިކްވެސް ހައްޔަރު ކުރިއެވެ. ނަމަވެސް ކަފާލާތުގެ ދަށުން ޑިސެމްބަރު ދެ ވަނަ ދުވަހު އޭނާ ވަނީ ދޫކޮށްލާފައެވެ.\nރިއާ އާއި ޝޮވިކްއަށް ތުހުމަތު ކުރެވެނީ، މަސްތުވާތަކެތި ބޭނުން ކުރުމާއި އެ ތަކެތި ގެންގުޅުމުގެ ތުހުމަތެވެ. މި މައްސަލަ ފެންމަތިވެފައިވަނީ ސުޝަންތްގެ މަރަށް ފަހު އެންސީބީން ތަހުގީގު ކުރަމުން ދިޔަ މަސްތުވާތަކެތީގެ މައްސަލައިގެ ތެރެއިންނެވެ.\nމީޑިއާ ރިޕޯޓްތައް ބުނާގޮތުގައި، މި އަހަރު ތެރޭގައި ރިއާ ރޫމީ ޖެފެރީގެ ފިލްމަކުން ފެނުގެން ދާނެެ އެވެ. އެއީ އޭނާގެ ފިލްމް ޗެހްރޭއިންނެވެ.


Microsoft in 32 aharah fahu 'PAINT' naganee - TrendingRED\n25 ޖުލައި 2017 - 10:52\nމައިކްރޯސޮފްޓް ޕެއިންޓަކީ ގިނަ ބަޔަކު ކުޑަ އިރުއްސުރެ ބޭނުންކުރަމުން ދިޔަ އޭރުގެ ވަރަށް މަޤުބޫލު އެއްޗެކެވެ. މައިކްރޯސޮފްޓް 10 ގެ ދެން އަންނައޮތް އަޕްޑޭޓުގައި ޕެއިންޓް ނުހިމެނޭނެ ކަމަށް ވަނީ އިއުލާންކޮށްފައެވެ. ނަމަވެސް އެހެން މާ ރަނގަޅު އައު ޖެނެރޭޝަންގެ ޕެއިންޓު3ޕްރޮގްރާމެއް ހިމެނޭނެ ކަމަށް ވެއެވެ.\nޒަމާނީ ޓެކްނޮލޮޖީގެ ކުރިއެރުންތަކާއެކު، ކުރީގައި ހަދާފައި ހުރި ކޯޑު ތަކަށް ވެސް ނިމުމެއް އަންނާނެ ކަން އެއީ ޔަގީންކަމެކެވެ.\nއެކި ގޮތް ގޮތަށް އެކި ފާޑުގެ ކުލަ ބޭނުންކޮށްގެން ކުޑަކުދިންގެ ތެރޭ މަޝްހޫރުވި ޕެއިންޓަކީ ދުނިޔޭގެ އެކި ހިސާބުތަކުގެ މީހުން ބޭނުންކޮށްފައިވާ އެއްޗެކެވެ. އަދި އަޕްގްރޭޑޭއް ލިބި އައު ޕްރޮގްރާމެއް އައި ކަމުގައި ވިއަސް، ޕެއިންޓް މަތިން ހަނދާންކުރާނެ އެތައް ބައެއް ވާކަމާ މެދު ޝައްކެއް ނެތެވެ.


ތަވްޙީދު ފިލާވަޅު 14 (ކިތާބުއް ތަވްޙީދުގެ ޝަރަޙަ) – DhiSalafiyyah\nތަވްޙީދު ފިލާވަޅު 14 (ކިތާބުއް ތަވްޙީދުގެ ޝަރަޙަ)\n17/03/2012 ޢަޤީދާއާއި ފިރުޤާތައް, ފިލާވަޅުއައްޝައިޚް މުޙައްމަދު ޝަމްޢޫން\n(وَلا تَقْرَبُوا مَالَ الْيَتِيمِ إِلا بِالَّتِي هِيَ أَحْسَنُ حَتَّى يَبْلُغَ أَشُدَّهُ): އަދި ހުއްދަކުރައްވާފައިވާ އެންމެހެޔޮގޮތުން މެނުވީ، ތިޔަބައިމީހުން ޔަތީމުންގެ މުދަލާ ގާތްނުވާށެވެ! އެކުދިން ބޮޑުވެ ތަޞައްރަފުފުދިއްޖައުމަށް ދާންދެނެވެ.\nޔަތީމުންގެ މުދާ ބާޠިލުގޮތުގައި ކެއުމަކީ އެންމެ ބޮޑެތި ފާފަތަކުގެ ތެރެއިން ފާފައެކެވެ. ޔަތީމުންނަކީ ބައްޕަ މަރުވެފައިވާ ބާލިޣުނުވާ ކުދިންނެވެ. ބާލިޣުވުމަށްފަހު އެއީ ޔަތީމެކޭ ނުބުނެވޭނެއެވެ. ހަމައެފަދައިން ބާލިޣުވުމުގެކުރިން މަންމަ މަރުވިކަމުގައިވިއަސް، ބައްޕަ މަރުނުވާކަމުގައި ވަނީނަމަ ޔަތީމެކޭ ނުބުނެވޭނެއެވެ.\nޔަތީމު ކުދިންގެ ކަންތައްތައް ބަލަހައްޓައި، ރަނގަޅު ތަރުބިއްޔަތަކުން ތަރުބިއްޔަތުކޮށް، އެންމެހައި ކަންތަކުގައި އެހީތެރިވާނެ ބަޔަކަށް އެކުދިން ބޭނުންވެއެވެ. މިގޮތުން އެކުދީންގެ މުދާ ބެލެހެއްޓުމަކީ އެކުދީން އެހީތެރިކަން ބޭނުންވާ ކަންތައްތަކުގެ ތެރޭގައި ހިމެނޭ އެއްކަމެވެ. އެހެންކަމުން އެބެލެހެއްޓުމާއި ހަވާލުވެ ހުންނަމީހާ، އެކުދީން ބޮޑުވުމުގެ ކުރިން، އެފުރުޞަތުގެ ބޭނުންހިފައި އެކުދީންގެ މުދާ ނުޙައްޤުން ކެއުމަކީ ބޮޑުވެގެންވާ ފާފައެކެވެ. ﷲތަޢާލާ ވަޙީކުރައްވާފައިވެއެވެ. وَلا تَأْكُلُوهَا إِسْرَافًا وَبِدَارًا أَنْ يَكْبَرُوا (النساء: ٦) ” އަދި، އިސްރާފުގެ ގޮތުންނާއި، އެކުދިން ބޮޑެތި ވެދާނެތީ (ބިރުން) އަވަސްވެގަނެގެން، ތިޔަބައިމީހުން އެ މުދާ ނުކާށެވެ! “ އަދި ނިސާ ސޫރަތުގެ 10ވަނަ އާޔަތުގައި އެއިލާހު ވަޙީކުރައްވާފައިވެއެވެ. إِنَّ الَّذِينَ يَأْكُلُونَ أَمْوَالَ الْيَتَامَى ظُلْمًا إِنَّمَا يَأْكُلُونَ فِي بُطُونِهِمْ نَارًا وَسَيَصْلَوْنَ سَعِيرًا (النساء: ١٠) “ހަމަކަށަވަރުން، (ހުއްދަނޫން) އަނިޔާވެރިގޮތުގައި ޔަތީމުންގެ މުދާ ކައިއުޅޭ މީހުން (ދަންނާށެވެ!) އެބައިމީހުން ކައިއުޅޭކަން ކަށަވަރީ (ނަރަކައިގެ) އަލިފާނެވެ. އަދި، އަނދަ އަނދާ ހުންނަ ނަރަކަޔަކަށް އެބައިމީހުން ނިކަންހުރެ ވަންނާނެތެވެ.” މިއާޔަތުގައި ޔަތީމުންގެ މުދާ ކައިއުޅޭ މީހުންނޭ އަންގަވާފައިވަނީ، އެއީ އެމުދާ ހުސްކުރުމަށްޓަކައި އެންމެ ގިނައިން ކުރެވޭ އެއްކަން ކަމުގައި ވާތީއެވެ. ކައިއުޅުމޭ ބުނެވޭ ބަހުގެ މުރާދަކީ ބޭނުންކުރުމެވެ. ބޭނުންނުކޮށް އެމުދާ އެހެން ގޮތަކަށް ހަލާކުކޮށް ހުސްކުރި ކަމުގައިވިއަސް މިވަޢީދުގެ ބަސްފުޅު އެމީހެއްގެ މައްޗަށް ޙައްޤުވާނެއެވެ.\nއެހެންކަމުން ޔަތީމުންގެ މުދާ ނުކާށޭ އެންގެވުމުގެ ބަދަލުގައި، ﷲތަޢާލާ އަންގަވާފައިމިވަނީ، ހުއްދަނޫންގޮތުގައި ޔަތީމުންގެ މުދަލާއި ގާތްވެސް ނުވުމަށެވެ. އެބަހީ، އެމުދަލަށް ގެއްލުމެއް ލިބޭނެ، ނުވަތަ އުނިކަމެއް އަންނާނެ އެންމެހައި ކަންތަކުން ދުރުހެލިވެ ރައްކާތެރިވާށެވެ.\nإِلا بِالَّتِي هِيَ أَحْسَنُ (ހުއްދަކުރައްވާފައިވާ އެންމެހެޔޮގޮތުން މެނުވީ)، އޭ ބުނެވޭ ބަހުގެ މުރާދަކީ، ޔަތީމު ކުއްޖާއަށް ހެވެއް އޮތްގޮތެއްގައި މެނުވީ އެކުއްޖާގެ މުދާ ބޭނުންނުކުރާށެވެ. މިސާލަކަށް އެކުއްޖާގެ މުދަލުން ވިޔަފާރިކުރުމެވެ. އެހާލަތުގައި ވިޔަފާރި ކުރަންޖެހޭނީ އޭގެއިން ފައިދާވާނެކަން ބޮޑަށް ހީވާނަމައެވެ. ވިޔަފާރިކުރުމަށްފަހު ލިބޭފައިދާއަކީ އެކުއްޖާގެ އެއްޗެކެވެ.\nއަދި ހަމައެފަދައިން، ހެޔޮގޮތުން މެނުވީ އޭ އެންގެވުމުގެ ބަދަލުގައި، އެންމެހެޔޮތުން މެނުވީ އޭ އެންގެވުމުން އެކުއްޖާއަށް އޭގެއިން ފައިދާވާނެ ދެގޮތެއް އޮވެއްޖެނަމަ، އެތަނުންވެސް އެންމެފައިދާވާނެ ގޮތުގައި މެނުވީ އެމުދާ ބޭނުންކޮށްގެން ނުވާނެކަން އެނގިގެންދެއެވެ. އެންމެހެޔޮގޮތޭ ބުނެވުމުން އޭގެތެރޭގައި ދުނިޔަވީގޮތުން އެންމެހެޔޮގޮތާއި، ދީނީގޮތުން އެންމެހެޔޮގޮތްވެސް ޝާމިލުވާނެއެވެ. މިދެގޮތް ތަޢާރުޟުވެ ފުށުއަރާ ހިނދެއްގައި އިސްކަންދޭންޖެހޭނީ ދީނީގޮތުން އެންމެހެޔޮ ގޮތަށެވެ. މިސާލަކަށް އެކުއްޖާގެ މުދަލުން ކުރެވިދާނެ ދެވިޔަފާރިއެއް އެބައޮތެވެ. އެ ދެވިޔަފާރިންވެސް އެކުއްޖާއަށް ފައިދާކުރާނެއެވެ. ނަމަވެސް އެންމެބޮޑަށް ފައިދާކުރާނެ ވިޔަފާރީގައި ރިބާއެކުލެވިގެންވެއެވެ. އެހާލަތުގައި އިސްކަންދޭންޖެހޭނީ ރިބާއެކުލެވިގެންނުވާ ވިޔަފާރިއަށެވެ. އެހެނީ މިތަނުގައި މިއޮތީ ދުނިޔަވީގޮތުން އެންމެހެޔޮގޮތާއި، ދިނީގޮތުން އެންމެހެޔޮގޮތް ތަޢާރުޟުވެ ފުށުއަރާފައެވެ.\nحَتَّى يَبْلُغَ أَشُدَّهُ (އެކުދިން ބޮޑުވެ ތަޞައްރަފުފުދިއްޖައުމަށް ދާންދެން) އޭ އައިސްފައި އޮތުމުން، ތަޞައްރަފުފުދުމާއެކު އެކުދީންގެ މުދާ އެކުދީންނާއި ހަވާލުކުރަންޖެހޭކަން އެނގިގެންދެއެވެ. ﷲތަޢާލާ އެހެން އާޔަތެއްގައި ވަޙީކުރައްވާފައިވެއެވެ. وَابْتَلُوا الْيَتَامَى حَتَّى إِذَا بَلَغُوا النِّكَاحَ فَإِنْ آنَسْتُمْ مِنْهُمْ رُشْدًا فَادْفَعُوا إِلَيْهِمْ أَمْوَالَهُمْ (النساء: ٦) “އަދި، ތިޔަބައިމީހުން ޔަތީމުކުދިންގެ ގޮތްބަލާށެވެ! އެކުދިން ކާވެނި ފުރާވަރަށް ދާންދެނެވެ. ފަހެ، (މުދަލާމެދުގައި) ބުއްދި ފުރިހަމަކަން އެކުދިންގެ ކިބައިން ތިޔަބައިމީހުންނަށް ފެނިއްޖެނަމަ، އެކުދިންގެ މުދާތައް އެކުދިންނަށް ދޭށެވެ!”\n2-ޔަތީމު ކުއްޖެއްގެ މުދާ އަންދައިފިމީހާއަށްވެސް، އެމުދާ ބޭނުންކުރާ މީހާއަށް އައިސްފައިވާ ވަޢީދު ޙައްޤުވާނެތަ؟\n3-ދީނީ މަޞްލަޙަތަކާއި، ދުނިޔަވީ މަޞްލަޙަތެއް ތަޢާރުޟުވެއްޖެނަމަ، އިސްކަންދޭނީ ކޮންކަމަކަށް؟\n4-ޔަތީމުކުދިންގެ މުދާ އެކުދީންނާއި ހަވާލުކުރަންޖެހެނީ ކޮންއިރަކު؟


ދެ އަހަރު ނުވާ ކުއްޖާއަށް ޖިންސީ ގޯނާކުރި މައްސަލައިގައި ކާފަ އާއި މުނިކާފަ އިންކާރުކޮށްފި\n14 ޖޫން 2020\nގއ. ކަނޑުހުޅޫދޫގައި އުމުރުން ދެ އަހަރުގެ ތުއްތު ކުއްޖަކަށް ޖިންސީ ގޯނާކުރިކަމުގެ ތުހުމަތުގައި ހައްޔަރުކޮށްފައިވާ އެކުއްޖާގެ ކާފަ އާއި މުނިކާފަގެ މައްޗަށް ދައުލަތުން އުފުލާފައިވާ ދައުވާއަށް އެ ދެމީހުން ވެސް އިންކާރުކޮށްފައިވާ ކަމަށް ޕްރޮސެކިއުޓާ ޖެނެރަލްގެ އޮފީހުން ބުނެފިއެވެ.\nމިއަހަރުގެ ޖަނަވަރީ މަހުގެ ތެރޭގައި އެ ތުއްތު ކުއްޖާއަށް ޖިންސީ ގޯނާކޮށްފައިވާ މައްސަލަ ފަޅާއެރީ އެ ކުއްޖާގެ މަންމަ ފަރާތު އާއިލާއަށް އެކަން އެނގުމުުން ކަމާބެހޭ ފަރާތްތަކަށް ރިޕޯޓު ކުރުމުންނެވެ.\nއެ މައްސަލައާ ގުޅިގެން ފުލުހުން ހައްޔަރުކޮށްފައިވަނީ ކުއްޖާގެ ކާފަ، އިބްރާހިމް ދީދީ، 62 އާއި މުނިކާފަ ހަސަން މޫސާ ދިދީ، 82 އަދި ކުއްޖާގެ ބައްޕައެވެ. މީގެ ތެރެއިން ކާފައަކީ ރަށު މިސްކިތުގެ ކުރީގެ މުދިމެވެ.\nމި މައްސަލައިގައި ކުއްޖާގެ ކާފަ އަދި މުނިކާފައަށް ދައުވާކުރަން ފޮނުވީ ފެބްރުއަރީ މަހުގެ 13 ވަނަ ދުވަހުއެވެ. އެމީހުންގެ މައްޗަށް ކޮށްފައިވަނީ އާއިލާގެ މެންބަރަކު އެ އާއިލާގެ ކުޑަކުއްޖަކާއެކު ޖިންސީ އަމަލެއް ހިންގުމުގެ ކުށުގެ ދައުވާއެވެ.\nޝަރީއަތް ނިމެންދެން ބަންދުކޮށްފައި ތިބި އެ ދެ މީހުންގެ މައްސަލައިގެ އިބްތިދާއި އަޑުއެހުމެއް ފެބްރުއަރީ 24ގައި ކްރިމިނަލް ކޯޓުގައި ބޭއްވިއެވެ. ޕީޖީ އޮފީހުން ބުނީ، ސިއްރު މައްސަލައެއްގެ ގޮތުގައި ކުރިޔަށް ދިޔަ އެ އަޑުއެހުމުގައި އެ ދެމީހުން ވެސް ދައުވާއަށް އިންކާރުކޮށްފައިވާ ކަމަށެވެ. އަދި އަޑުއެހުމުގައި ދެ މީހުން ވެސް ވަނީ ވަކީލުން ހަމަޖެއްސުމުގެ ފުރުސަތަކަށް އެދިފައެވެ.\nޕީޖީ އޮފީހުގެ މީޑިއާ އޮފިޝަލު "ވަން" އަށް ވިދާޅުވީ، ކޮވިޑް-19އާ ގުޅިގެން މާލެ ސަރަހައްދު ލޮކްޑައުން ކުރުމުގެ ކުރިން މާޗް 16 ވަނަ ދުވަހު ވެސް އެ މައްސަލައިގެ އަޑުއެހުމެއް ބޭއްވި ކަމަށެވެ. ވަކީލަކާއެކު ބޭއްވި އެ އަޑުއެހުމުގައި ދައުލަތުން އުފުލާފައިވާ ދައުވާއަށް އެމީހުން އިންކާރު ކޮށްފައިވާ ކަމަށް ޕީޖީ އޮފީހުން ބުނެއެވެ.\nމި މައްސަލައިގައި ހިމެނޭ މުނިކާފަ އަކީ ކުޑަކުދިންނަށް ޖިންސީ ގޯނާ ކުރި މައްސަލައެއްގައި މިހާރުވެސް ޝަރީއަތް ކުރަމުންދާ މީހެކެވެ.\nއަރުޝީފަށް ނެގީ 14/06/2020 15:01\nއެންމެފަހުން އަޕްޑޭޓްކުރީ 14/06/2020 15:01\nހަސަން ރަޝީދު6މިނެޓު ކުރިން\nޝިމާ ދަތުރު ކުރި ޑިންގީ ކަމަށް ބުނާ ޑިންގީ ފެނުނު ކަމަށް ރިޕޯޓްކުރި ހިސާބުން ޑިންގީއެއް ނުފެނުނު\nޗައިނާ ސަރުކާރަށް ފާޑުކިޔައިގެން ހައްޔަރުކުރި ޕްރޮފެސަރު ދޫކޮށްލައިފި\nހަސަން އާމިރު 10 މިނެޓު ކުރިން\nބިދޭސީންނަށްވެސް އަޑުއުފުލިދާނެ، ނަމަވެސް ގެއްލުން ދިނުން ބަލައެއް ނުގަނެވޭނެ: ސަލީމް\nނަބީލާ އިސްމާޢީލް 18 މިނެޓު ކުރިން


ހީވޭ ކަލާވާހެން-21 – Esfiya\nހިތާމަ ލޯބި 1 min ago\n” ގުޑް ނައިޓް.. ” ގެއިން ނުކުތުމުގެ ކުރިން ފަހު ފަހަރަށް ލިލިއަން އަށް ބަލާލަމުން ދިޔާން ބުނެލިއެވެ. ލިލިއަން ފަނޑު ހިނިތުންވުމެއް ދިޔާން އަށް ރައްދުކުރިއެވެ. މިރޭ މީ ދިޔާން ފެންނާނެ ފަހުރޭކަން އެވަޤުތުކޮޅުވެސް ލިލިއަންގެ ހިތަކުން ފޮހެެއެއް ނުލެވުނެވެ.\nޖެހިގެން އައި ދުވަހު ހޭލީންސުރެ ލިލިއަން ހުންނަނީ ހިތްނުތަނަވަސް ވެފައެވެ. ދިޔާން ފުރަން އުޅޭތީ ވާގޮތެއްކަން އެނގުނަސް އެކަން އިތުރު މީހަކަށް ނުދައްކާވޭތޯ ލިލިއަން މަސައްކަތް ކުރަމުންދިޔައެވެ. ފުރާ ދުވަހަށް ވުމާއެކު ދިޔާން ގިނަ ކަންތައްތަކެއް ކުރަން ހުރުމުން ދެމީހުން އެކުގައި ހޭދަކުރަން މާގިނަ ވަޤުތެއް ނުލިބޭނެކަން ލިލިއަން އަށް އެނގެއެވެ. ދުވަސްކޮޅެއް ފަހުން ދިޔާން އެނބުރި އަންނާނެކަމުގައި ބުނެ ހިތް ހަމަޖެއްސުމެއް ލިލިއަން މަސައްކަތް ކުރަމުންދިޔައެވެ.\nފޮށި ތައްޔާރުކޮށް ނިމުމާއެކު ދިޔާން ހިންދެމިލިއެވެ. ފުން ނޭވާއެއް ދޫކޮށްލަމުން އެނދުގެ ފައިލާކޮޅުގައި އިށީނދެ އަތުގައި އަޅާފައި އޮތް ގަޑިއަށް ނަޒަރު ހިންގާލިއެވެ. ޗެކިންގް ވާން ދާން ޖެހޭ ވަޤުތު ކައިރިވަމުން އައުމާއެކު ދިޔާންގެ ހިތަށް ނުތަނަވަސްކަން ވެރިވަމުން ދިޔައެވެ. އެއަރޕޯޓަށް ދިޔުމުގެ ކުރިން ފަހުފަހަރަށް ލިލިއަން ފެނިލުމުގެ ބޭނުމުގައި މާޔާގެ ގޭދޮށަށް މަޑުކޮށްލުމަށް ދިޔާން އަވަސްވެ ގަތެވެ.\nދިޔާން ގުޅާލުމާއެކު ލިލިއަން ދުވެފައި ކަހަލަ ގޮތަކަށް ގޭގެ ދޮރުމައްޗަށް ނިކުތެވެެ. ކޮނޑުގައި ދަބަސް އަޅުވާލައިގެން ހުރި ދިޔާން ފެނުމުން ލިލިއަން އަށް މަޑުޖެހިލެވުނެވެ. ދިޔާން ފުރަން އުޅޭކަން އެނގިފައިވިޔަސް ވަޤުތު އައިސް ޖެހުމުން އެހަޤީޤަތް ޤަބޫލުކުރަން ލިލިއަން އަށް އުނދަގޫވިއެވެ.\nދިޔާންގެ ސޫރައަށް ނުތަނަވަސްކަމާއެކު ލިލިއަން ބަލަން ހުރީ މިވަޤުތު އޭނާގެ ހަރަކާތްތައް ބަހައްޓަންވީ ގޮތެއް ނޭނގިފައެވެ.\nމޫނުމަތިން ކުލަ އޮއްސެމުން ދިޔަ ލިލިއަން ފެނުމުން ދިޔާން ލިލިއަން އޭނާގެ ކައިރިއަށް ދަމާލަމުން އެހަށިގަނޑުގައި ބައްދާލިއެވެ.\n” ލިލީ ނުވިސްނައްޗޭ އެއްވެސް ކަމަކާ.. އިރާދަ ކުރެއްވިއްޔާ އަހަރެން ވަރަށް އަވަހަށް އަންނާނަން.. އައި ޕްރޮމިސް..” ދިޔާން ލިލިއަން ހިތްހަމަޖައްސައިދޭން މަސައްކަތް ކުރިއެވެ. ދިޔާންގެ ކޮނޑާއި ދިމާއިން މޫނު ފޮރުވާލަމުން ލިލިއަން ބޯ ޖަހާލިއެވެ. ފަހުފަހަރަށް އެހަށިގަނޑުގެ މީރުވަސް ސިކުނޑީގައި ހަރުލެއްވުމަށް ލިލިއަން މަސައްކަތް ކުރިފަދައެވެ.\n” މާލެ ދެވުނީމަ ގުޅާލަން އިނގޭ.. ޓޭކް ކެއަރ އޮފް ޔޯރ ސެލްފް…” ދިޔާން ފަހުފަހަރަށް ލިލިއަން އަށް ބަލައިލަމުން ކޯތާފަތުގައި ހިފަހައްޓާލިއެވެ.\nއެދެލޮލުން ލިލިއަންގެ މޫނަށް ފަރުވާތެރިމަކާއެކު ބަލަމުންދިޔައިރު ހިތުގައި ލިލިއަންގެ ކޮންމެ ތަފްސީލެއް ރައްކާކުރަމުން ދިޔައެވެ.\n” ގިވް މީ އަ ސްމައިލް ބިފޯ އައި ލީވް..” ލިލިއަންގެ ދަތްދޮޅީގައި ހިފާ އޭނާއާ ހަތަރުކަޅި ހަމަކުރުވަމުން ދިޔާން އެދުނެވެ. ލިލިއަން ހިންދިރުވާލަމުން ހިނިތުންވެވޭތޯ މަސައްކަތް ކުރިއެވެ.\n” މިހާރު މާރީތި.. ދިޔާން ހިނިތުންވެލަމުން ލިލިއަންގެ ކޯތާފަތުގައި ބޮސްދިނެވެ. އެއްވެސް ބާރެއްނެތި ރަތްވެގެން ދިޔަ ލިލިއަންގެ މޫނަށް ބަލަން ދިޔާން އަށް ހުރެވުނެވެ. އެމަންޒަރު މުޅި އުމުރަށް ބަލަން ހުރިޔަސް ފޫހިނުވާނެކަން އޭނާގެ ހިތަށް ޔަޤީންވެއެވެ. އެހެނަސް އިތުރަށް އެމަންޒަރު ދެކެން ގަޑީގެ ކަށި އޭނާއަށްޓަކައި ނުހުއްޓޭނެކަން އެނގުމުން ދިޔާންގެ ހިތުގައި ރިއްސާލިއެވެ.\nހިތާއި ދެކޮޅަށް ލިލިއަން އާ އަލްވަދާޢު ކިޔަމުން އެ ގެއިން ނިކުންނަން ދިޔާން ހިނގައިގަތެވެ. ހަރަކާތެއް ކޮށްލަން ނޭނގި އޭނާ ފަސްދީފާ ދަމުން ދިޔަ ދިޔާން އަށް ބަލަހައްޓައިގެން ލިލިއަން އަށް ހުރެވުނެވެ. ބޭރު ދޮރު ކައިރީ ހުއްޓި ދިޔާން އަދިވެސް އެއްފަހަރު ލިލިއަން އަށް ބަލައިލިއެވެ. ލިލިއަންގެ ހިތުގައި ޖެހިފައިވާ މޫނު ފެނުމުން ދިޔާންގެ ދެއަތް މުށްކެވިގެން ދިޔައެވެ. އެހެނަސް ލިލިއަންގެ ކައިރީ އިތުރަށް ހުރެއްޖެނަމަ އޭނާގެ ހިތްވަރު އެލޭނެކަން އެނގި ދިޔާން ލިލިއަން އަށް ބަލާލަމުން ހިނިތުންވެލުމަށްފަހު ހަނާ އަޅާލިއެވެ. އެއަށްފަހު އިތުރަށް މަޑުކުރުމެއްނެތި ދޮރު ހުޅުވާލުމަށްފަހު އެގެއިން ނިކުތެވެ.\nލެއްޕިގެން ދިޔަ ދޮރާއެކު ދިޔާންގެ ތަސްވީރު ލިލިއަންގެ ލޯ ކުރިމަތިން ގެއްލިގެން ދިޔައެވެ. ނޭނގޭ ހުސްކަމެއް މާޙައުލަށް ވެރިވެގެން ދިޔައިރު ހަށިގަނޑުން އެއްޗެއް މަދުވިފަދަ އިޙްސާސެއް ލިލިއަން އަށް ކުރެވުނެވެ. ރޯން ހިތްބޭނުންވިޔަސް ލިލިއަން ތުންފަތުގައި ދަތް އަޅާލަމުން ހިތްވަރު ކުރިއެވެ. އޭނާ އެހާ ފިނޑި މީހަކަށް ވެގެން އެއްވެސް ކަމެއް ބަދަލުނުވާނެ ކަމުގައި ހިތަށް ވިސްނައިދިނެވެ. ދެތިން ހަފްތާއަށް ދިޔާން އަންނަންދެން އޭނާއަށް ކެތްނުކުރެވެންވީ ކީއްވެހެއްޔެވެ؟ އެހެނަސް އެހުރިހާ ކަމެއް ސިކުނޑިއަށް ވިސްނައިދެމުން ދިޔަނަމަވެސް ހިތުގެ ކަނަކުން ދިޔާން އަށް އެދި ރޮމުން ދިޔަ ރުއިން ހުއްޓައެއް ނުލެވުނެވެ.\nދިޔާން މާލެ ފުރައިގެން ދިޔުމާއެކު ލިލިއަންގެ މިލާފައިވާ މޫނު އިތުރަށް އަނދިރިވެގެން ދިޔައެވެ. މާޔާ ވީ ވަރަކުން ލިލިއަން ހިތްހަމަޖައްސައިދެވޭތޯ މަސައްކަތް ކުރިނަމަވެސް ގިނަ ފަހަރަށް އެކަމުންވެސް އެދެވޭ އަސަރެއް ކުރާތަނެއް ނުފެނެއެވެ.\n” ލިން.. ހިނގާބަ ކާންދާން.. އަހަރެންވެސް ވަރަށް ބަނޑުހައި..” ލިލިއަންގެ އަތުގައި ހިފާލަމުން މާޔާ އާދޭސް ކުރީ ހެނދުނު އެންމެ ރޮއްޓެއް ކާލި ގޮތަށް ލިލިއަން ހުރުމުންނެވެ.\n” މާޔާ ދޭބަ ކާން.. އަހަރެން ތަންކޮޅެއް ފަހުން ކާނަން.. މިގަޑީގަ އެހާ ބަނޑުހައެއް ނޫން..” ލިލިއަން ގަދަކަމުން ހިނިތުންވާން މަަސައްކަތް ކުރިއެވެ.\n” އޯކޭ.. އަހަރެން ލިން އަކަށް މަޖުބޫރެއް ނުކުރާނަން .. އެކަމަކު ތިހެން އޮވެވޭނީ ދިޔާން މާލެ ދާންދެން އިނގޭ.. ދިޔާން ގުޅާފަ ޔަޤީނުންވެސް އަހާނެ ކެއިންހޭ..” މާޔާ އެހެން ބުނުމަށްފަހު ކޮޓަރިން ނިކުންނަން ހިނގައިގަތެވެ.\n” އަހަރެން.. ކުޑަ އެތިކޮޅެއް ކާނަން..” މާޔާ ނިކުންނަން ދަނިކޮށް ފަހަތުން އޭނާގެ އަތުގައި ހިފަހައްޓާލުމަށްފަހު އިސްޖަހާލަމުން މަޑުމަޑުން ލިލިއަން ބުނެލިއެވެ. ތުންފަތަށް ހިނިތުންވުމެއް ވެރިވި މާޔާ އަވަހަށް ހިނގާށޭ ބުނަމުން ލިލިއަން ގޮވައިގެން ކާގެއަށް މިސްރާބުޖެހިއެވެ.\nލިލިއަން އަށް ވަރަށް މަސައްކަތުންވެސް ކެވުނީ ކުޑަ އެތިކޮޅެކެވެ. ކައި ނިންމައިގެން މާޔާގެ ނުރުހުމާއެކުވެސް ތަށިތައް ދޮވުމަށްފަހު އަނބުރާ ކޮޓަރިއަށް ވަދެ އެނދުގައި އޮށޯވެލިއެވެ. ފޯނު އަތަށް ނަގަމުން ހުޅުވާލީ ދިޔާންގެ ފަރާތުން މިސްކޯލެއް ނުވަތަ މެސެޖެއް ހާ ހިސާބުވެސް އައިސްފައިވޭތޯއެވެ. ނަމަވެސް އެއްވެސް ނޮޓިފިކޭޝަން އެއް ނުވާ ފޯނުގެ ސްކްރީން ފެނުމުން ލިލިއަން ކުޑަކޮށް މާޔޫސްވާ ގޮތްވިއެވެ. ލިލިއަން ގަދަކަމުން ކެއީވެސް ދިޔާން އަށް އޭނާ ނުކައި ހުރެއްޖެކަން އެނގުމުން ހިތްހަމަ ނުޖެހޭނެކަން އެނގޭތީއެވެ. އޭނާއަކީ ދިޔާން އަށް އިތުރު ބުރައެއް ދޭ މީހަކަށް ވާކަށް ލިލިއަން ބޭނުމެއްނޫނެވެ. އޭރުން އޭނާ ތަކުލީފަކަށްވެ ދިޔާން އޭނާގެ މަތިން ފޫހި ވެދާނެއެވެ. ފޯނު މެއާލާ ބޮނޑިކޮށްލަމުން ދެލޯ މަރާލި ލިލިއަން އިންތިޒާރު ކުރަމުން ދިޔައީ ދިޔާންގެ ޚަބަރެއް ވާނެ ވަޤުތަކަށެވެ. އެހެން އޮއްވާ ލިލިއަންގެ ލޮލަށް ނިދި ސަވާރުވީ ނުވެސް އިނގި އޮއްވައެވެ.\nފޯނު ރިންގްވާ އަޑަށް ލިލިއަން ދެލޯ ހުޅުވާލިއެވެ. ބަރު އެސްފިޔަތައް ތަޅުވާލަމުންކު ފޯނުގެ ސްކްރީނަށް ނަޒަރު ހިންގާލިއެވެ. ދިޔާންގެ ނަން ފެނުމާއެކު ލިލިއަން ފުންމައިގެން އެނދުން ތެދުވެ ފޯނު އަތައް ނެގިއެވެ. ލިބުނު އުފަލާއެކު ފޯނު ނަގާ ކަންފަތުގައި ޖައްސާލަމުން ކެތްތެރިކަން ކުޑަވެފައިވާ އަޑުން ހަލޯ ކިޔާލިއެވެ.\n” ހަލޯ.. ލިލީ..” ދިޔާންގެ އަޑު އިވިގެން ދިޔުމާއެކު ލިލިއަންގެ ދެލޯ މަރާލެވުނެވެ. ދިޔާން ފުރައިގެން ދިޔަތާ އަދި ގިނައިރެއް ނުވެއެވެ. މިހާ އަވަހަށް އޭނާއަށް ދިޔާން ނެތްކަމުގެ ފަޅުކަން އިޙްސާސްކުރެވެން ފަށައިފިއެވެ.\n” ފްލައިޓުން ފޭބި ގޮތަަށް މިގުޅީ… ކީއްކުރަނީ.. ކައިފިން..؟” ދިޔާން ސުވާލު ކޮށްލިއެވެ. ލިލިއަން އަވަސް އަވަހަށް ޖަވާބު ދިނެވެ. މާޔާގެ ބަސް ޤަބޫލުކޮށް ކައިގެން ހުރެވުނުކަން އެއީ ނަސީބެކޭ ލިލިއަން ހިތަށް އެރިއެވެ.\n” ލިލީ.. އަހަރެން ފަހުން ގުޅާނަން އިނގޭ.. ޓޭކް ކެއަރ.. އައި ލަވް ޔޫ..” މާގިނަ ވަޤުތު ފޯނުގައި ހުރެވެން ނެތުމުން ދިޔާން ބުނެލިއެވެ. ލިލިއަން އެންމެ ރަނގަޅު ކަމަަށް ބުނަމުން އޭނާވެސް ލޯބިވާކަން ހާމަކުރިއެވެ. ފޯނު ބޭއްވުމަށްފަހު އިރުކޮޅަކު ސްކްރީނަށް ބަލަހައްޓައިގެން ލިލިއަން އަށް އިނދެވުނެވެ. ދިޔާން ފުރައިގެން ދިޔުމާއެކު އޭނާގެ ހިތުގެ ކަނެއްގައި ބިރުވެރިކަން އުފެދިފައި ވިއެވެ. ދިޔާން އާއެކު ހޭދަކުރެވުނު ހުރިހާ ވަޤުތަކީ އަވާ މެންދުރަކަށް ވެދާނެތީއެވެ. ދިޔާން މާލެ ދިޔުމަަށްފަހު އޭނާ މަތިން ހަނދާން ނައްތާލަ ފާނެތީއެވެ. އޭނާ ދިޔާން އަށް އިތުބާރު ނުކުރަނީއެއް ނޫނެވެ. ދިޔާން ދެއްކި ވާހަކަތައް ޤަބޫލު ނުކުރަނީއެއްވެސް ނޫނެވެ. އެހެނަސް ކުރެވޭ އުންމީދުތައް ބިލާހަކަށްވުމުން ހިތަށް ލިބޭ މާޔޫސްކަން ލިލިއަން އަށް އިޙްސާސް ކުރެވޭތީއެވެ. ނަމަވެސް ދިޔާންގެ ފޯނު ކޯލާއެކު އޭނާގެ ހިތަށް ހިތްހަމަޖެހުން ލިބިގެން ގޮސް ހިތުގައިވާ ވަހުމްތައް ފިލައިގެން ދިޔައެވެ.\nދުރުގައިވީނަމަވެސް ދިޔާން އާއި ލިލިއަންގެ ގުޅުން ހީނަރުވާކަށް ދެމީހުންކުރެ އެކަކުވެސް ފުރުސަތެއް ނުދެއެވެ. ކޮންމެ ރެއަކުހެން ދިޔާން ލިލިއަން އާ ގުޅައިގެން އެތައް އިރެއްދެން ވާހަކަ ދައްކަން އޮވެއެވެ. ދުވާލުވެސް ވަޤުތެއް ވެއްޖެނަމަ ލިލިއަންގެ ހާލު ބަލާ ކެއިތޯ ސުވާލު ކުރެއެވެ.\nހަފްތާއަކަށް ފަހު ދިޔާން ސިންގަޕޫރަށް ފުރައިގެން ދިޔައެވެ. ރާއްޖެއައީ ތިންދުވަހު އެކޮޅުގައި މަޑު ކުރުމަށްފަހުއެވެ. ލިލިއަން ބަލާ އަންނަ ހަފްތާގައި ދާނެ ކަމުގެ ޔަޤީންކަން ދިޔާން ދިނެވެ. މަންމަ މެން ކައިރިވެސް ކުއްޖަކާ ރައްޓެހިވެގެން އުޅޭކަމުގެ އިޝާރާތެއް ދީފައިވާނެ ކަމަށް ދިޔާން ބުންޏެވެ. އެކުއްޖަކާ ބައްދަކުރުމަށް އޭނާގެ މައިންބަފައިން ތިބީ ކެތްމަދުވެފައި ކަމުގައި ދިޔާން ހާމަކުރިއެވެ.\nނިދިފައި އޮތް ލިލިއަން އަށް ކުއްލިއަކަށް ހޭލެވުނެވެ. ނޭވާ ހަމަޔަކަށް އަޅުވާލަމުން ލިލިއަން ދެލޯ މަރާލިއެވެ. މަންމަގެ މަރަށްފަހު އޭނާއަށް ނިދުން ވަނީ ވޭނަކަށް ވެފައެވެ. ދެލޯ މަރާލިޔަސް މަންމަގެ ލެއާ ތަތްތެޅިފައިވާ ހަށިގަނޑު ފެންނަހެން ލިލިއަން ސިފަކުރެވެއެވެ. އެހެނަސް މިރޭ ފެނުން ހުވަފެނުން އޭނާއަށް ތަފާތު އަސަރެއް ކުރުވިއެވެ. ހުވަފެނުގައިވީ ގޮތް ހަނދާން ނުވިނަމަވެސް އެއީ ބިރުވެރި ހުވަފެނެއްކަން ޔަޤީނެވެ. މުޅިގައިން ދާހިތްލާފައިވާއިރު ހިތުގެ ހިނގުން އަދިވެސް ހަމަޔަކަށް ނޭޅެއެވެ.\n” ޔާން..” ލިލިއަން ވައި އަޑުން ދިޔާންގެ ނަން ކިޔާލުމާއެކު ހިތުގައި އަތް އަޅާލިއެވެ. ދިޔާންގެ މަތިން ހަނދާން ވުމާއެކު އޭނަަގެ ހިތަށް ތަދުވީ ކީއްވެގެން ހެއްޔެވެ؟ ފެނުނު ބިރުވެރި ހުވަފެނާ ދިޔާން އާ ގުޅުމެއް ހުރިކަމަށް ލިލިއަންގެ ހިތް ބުނަމުންދިޔައެވެ. ލިލިއަން ގަޑިން ވީވަރު ފޯނުން ބަލައިލިއެވެ. އޭރު މެންދަމުން އަނބުރާ ތިނެއް ޖަހަނީއެވެ. މިވަޤުތު އޭނާ ދިޔާން އަށް ގުޅައިފިނަމަ ދިޔާންގެ ނިދި ޚަރާބުވެގެން ދާނެކަން ޔަޤީނެވެ. އެހެނަސް ދިޔާންގެ އަޑު ނާހާލަ ލިލިއަންގެ ހިތަކަށް ހަމަޖެހުމެއް ނުލިބޭނެއެވެ.\nއިރުކޮޅަކު ވިސްނަން އިނުމަށްފަހު ލިލިއަން ދިޔާންގެ ނަންބަރަށް ގުޅާލިއެވެ. ދެތިން ފަހަރަކު ރިންގް ވެލުމާއެކު ލިލިއަން އޭނާގެ ޚިޔާލު ބަދަލުކޮށް ފޯނުކަނޑާލަން އުޅުނެވެ. އެހެނަސް ދިޔާން ފޯނު ނަގަމުން ހަލޯއޭ ބުނެލީ އެވަޤުތުއެވެ.\nނިދީގެ އަސަރުވާ ދިޔާންގެ އަޑު އިވުމުން ލިލިއަން އަށް ކުށްވެރި ކަމުގެ އިޙްސާސެއް ކުރެވުނެވެ.\n“ސޮރީ.. އަހަންނާހެދި ޔާންގެ ނިދި ހަލާކުވެއްޖެ ދޯ..” ލިލިއަން މާޔޫސްކަމާއެކު ބުނެލިއެވެ.\n” ލިލީތަ..؟ ރަނގަޅަށް ދެލޯވެސް ނުހުޅުވަ ފޯނު މިނެގީ.. އެހެންވެ ގުޅީ ކާކުތޯއެއްވެސް ބަލައެއް ނުލެވެ..\nއަނެއްކާ ކަމެއްވީތަ މިހާ ދަންވަރު ތިގުޅީ..؟ ލިލީ ނުނިދަނީތަ..؟” ދިޔާންގެ އަޑުގައި މިހާރު ވަނީ ހާސްކަމެވެ.\n” ނޫން.. ދެންމެ ހޭލެވުނީ.. ހުވަފެނެއް ފެނިގެން..” އެ ހުވަފެނުގެ މަތިން ހަނދާން ވާއިރަށް ލިލިއަންގެ ހިތް ނުބައި ގޮތަކަށް ތެޅިލައެވެ.\n” ބިރުވެރި ހުވަފެނެއްތަ..؟ ހުވަފެނުގަ ކިހިނެއްވީ..؟” ދިޔާން ސުވާލު ކޮށްލިއެވެ.\n” ހުވަފެނުގަ ވާ ގޮތެއް ހަނދާނަކަށް ނާދެ.. އެކަމަކުވެސް.. ހީވަނީ ކޮންމެވެސް ކަމެއް ވާން އުޅޭހެން..” ލިލިއަން ނުތަނަވަސް ކަމާއެކު ދެބޮމަ ކައިރި ކޮށްލެވުނެވެ.\n” އިރާދަ ކުރެއްވިއްޔާ އެއްވެސް ކަމެއް ނުވާނެއޭ.. ތިއީ ލިލީ ކަންތައްތަކާ މާ ވިސްނާތީ ހީވާ ގޮތަކަށް އެވާނީ… ހުވަފެނަކީ ބިލާހެއް.. ދެން ލިލީ އެކަމާ އެހާ ނުވިސްނައްޗޭ.. އިނގޭތަ.. އިރާދަ ކުރެއްވިއްޔާ މާދަން ލިލީ ބަލާ އަހަރެން ދާނަން..” ދިޔާން ޔަޤީން ކަމާއެކު ބުނެލިއިރު އެ އަޑުގައިވާ އުފާވެރިކަން ލިލިއަން އަށް އިޙްސާސްކުރެވުނެވެ. ލިބުނު ޚަބަރާއެކު ލިލިއަންގެ ހިތުގައި ދަޢުރުވަމުން ދިޔަ ހުރިހާ ނުތަނަވަސް ކަމެއް ފިލައިގެން ދިޔަފަދައެވެ. ދިޔާން ފެންނާކަށް މާގިނަ ވަޤުތެއް ނެތްކަން އިޙްސާސްކުރެވެމުން އެހިތަށް ދިރުން ލިބިގެން ދިޔައެވެ. ދިރިއުޅުމުގައިވާ އަނދިރިކަމާއި ފަޅުކަން ފިލުވައިދޭ އަލީގެ ވޮށަކަށް ދިޔާން ވާނޭކަމުގައި ލިލިއަން ޔަޤީން ކުރިއެވެ.\nއިރުކޮޅަކު ދިޔާން އާ ވާހަކަ ދައްކަން އޮތުމަށްފަހު ލިލިއަން ދެން ނިދަން އުޅެނީކަމުގައި ހާމަކުރިއެވެ. އެފަދަ ދަން ގަޑިއެއްގައި ގުޅުމުންވެސް ދިޔާން އެއްވެސް ޝަކުވާއެއް ނުކުރެއެވެ. އަވަހަށް ފޯނު ބާއްވާކަށްވެސް މަސައްކަތެއް ނުކުރެއެވެ. އެފަދަ ފުރިހަމަ މީހެއް ލިލިއަން ފަދަ މީހަކަށް ހައްޤުބާއޭ ވެސް ބައެއް ފަހަރަށް ލިލިއަންގެ ހިތަށް އަރަމުން ދިޔައެވެ.\nޝަކުވާ މިހިތަށް ކުރެވެޔޭ ރޮމުން – ޓްރެއިލާރ\nހިތާމަ އެހެނިހެން ލޯބި December 18, 2020\nތީ ފުރާނައިގެ ދިރުމޭ މަގޭ (3)\nހިތާމަ ލޯބި December 15, 2015\nފޮހެވޭނޭ ބާއޭ… 17


Emme furihama khidhumai dhin airlinege award5vana faharah Maldivian ah | Mihaaru\nމޯލްޑިވިއަން އިން ބޭނުންކުރާ ޑޭޝް8 މަރުކާގެ ބޯޓެއް އުދުހެނީ: އެންމެ ފުރިހަމަ ހިދުމަތްދޭ އެއާލައިންގެ އެވޯޑު ފަސްވަނަ ފަހަރަށް އެ ކުންފުންޏަށް ވަނީ ލިބިފައި. ފޮޓޯ: މޯލްޑިވިއަން\nއެންމެ ފުރިހަމަ ހިދުމަތް ދިން އެއާލައިންގެ އެވޯޑު ފަސްވަނަ ފަހަރަށް މޯލްޑިވިއަނަށް\n16 ޖޫން 2017 - 22:54 20 comments\nވައިގެ ދަތުރުފަތުރުގެ ހިދުމަތްދޭ ސަރުކާރުގެ ކުންފުންޏަށް ކެނެޑާގެ ބޮމްބާޑިއާއިން ދޭ "އެއާލައިންސް ރިލައިބިލިޓީ ޕާފޯމަންސް އެވޯޑު" ލިބިފައި ވަނީ އޯޝޭނިއާ ކެޓަރީންނެވެ.\nމޯލްޑިވިއަނުން ބުނީ، ޑޭޝް8 މަރުކާގެ ބޯޓު އުފައްދާ ކުންފުނިން ދޭ އެވޯޑު އެ އެއާލައިނަށް މިފަހަރު ވެސް ލިބުމަކީ ވަރަށް ބޮޑު ފަޚުރެއް ކަމަށެވެ. ހާއްސަކޮށް އެ ކެޓަގަރީން އެތައް ބަޔަކާ ވާދަކޮށްގެން އެ އެވޯޑު މޯލްޑިވިއަނަށް ލިބުމަކީ ވަރަށް ބޮޑު އުފަލެއް ލިބިގެންދިޔަ ކަމެއް ކަމަށް އެ ކުންފުނިން ބުންޏެވެ.\nބޮމްބާޑިއާ އިން މޯލްޑިވިއަންއަށް އެ އެވޯޑު ދިނީ އެ ކުންފުނީގެ ބޯޓުތައް ފުރުވާލުމުގައި ހޭދަކުރާ މިންވަރަށާއި ޓެކްނިކަލް މައްސަލަތައް މަދުކޮށް، މުޅި އަހަރު ދުވަހުގެ ތެރޭގައި ދިން ހިދުމަތަށް 99 ޕަސެންޓް މާކްސް ލިބިގެންނެވެ.\nރާއްޖޭގައި އެންމެ ފުޅާ ދާއިރާއެއްގައި ވައިގެ ދަތުރުފަތުރުގެ ހިދުމަތްދޭ ކުންފުނިން އެތެރޭގެ އުދުހުންތަކުގައި ބޭނުން ކުރަނީ ޑޭޝް8 މަރުކާގެ މަތިންދާބޯޓެވެ. ނަމަވެސް އިންޑިއާގެ ޓްރިވެންޑްރަމަށް ބައެއް ފަހަރު ޑޭޝް8 މަރުކާގެ ބޯޓުތައް މޯލްޑިިވިއަނުން ބޭނުންކުރެ އެވެ.\nއެ ކުންފުނިން ދަތުރުތައް ކުރަން ޑޭޝް8 މަރުކާގެ 50 ގޮނޑީގެ ހަތް ބޯޓާއި 37 މީހުންގެ ޖާގައިގެ ދެ ބޯޓު ބޭނުންކުރެ އެވެ. މީގެ އިތުރުން އެއާބަސް އޭ 321 މަރުކާ އާއި އޭ 320 މަރުކާގެ ދެ ބޯޓު ވެސް ބޭނުންކުރެ އެވެ.\nއިތުރު ލިޔުންތައް ވައިގެ ދަތުރުފަތުރު ދަތުރުފަތުރު އައިލެންޑް އޭވިއޭޝަން


Keyoniru Column: Raees Nasheed ge verikan vehttumaai alun verikamah vadaigathun - One Online\nރައީސް ޔާމީނާއި ރައީސް ނަޝީދު --- ފޮޓޯ: އެމްޑީޕީ\nކެޔޮނިރު ކޮލަމް: ރައީސް ނަޝީދުގެ ވެރިކަން ވެއްޓުމާއި ދެވަނަ ފަހަރަށް "ވެރިކަމަށް" ވަޑައިގަތުން\n2008 ވަނަ އަހަރުގެ ނޮވެމްބަރު މަހު ދިވެހި ރާއްޖޭގެ ރައީސުލް ޖުމްހޫރިއްޔާ ކަމަށް މުހައްމަދު ނަޝީދު ވަޑައިގަތީ ގުޅިފައިވާ ބޮޑު އިއްތިހާދެއްގެ ތާއިދާ އެކު، ގިނަ ބައެއްގެ އުއްމީދުތައް ހަޤީގަތަކަށް ހައްދަވައި ދެއްވުމުގެ ޒިއްމާ ކޮނޑުފުޅުގައި އަޅުއްވައިގެންނެވެ. ރައީސް މައުމޫން އަބްދުލް ޤައްޔޫމްގެ ދިގު ތިރީސް އަހަރުގެ ވެރިކަން ނިމުމަކަށް ގެނެސް، މުޅި ޤައުމު ބަދަލަކަށް ބޭނުންވި ހިނދު، ޤައުމުގެ ލަގަން ރައްޔިތުން ނަޝީދާ ހަވާލުކުރީ އުފާވެރިކަމާއި، އުއްމީދާއި، ހިތްހަމަޖެހުމާ އެކު އެވެ.\nފުޅާ ކޯލިޝަނަކާއެކު ވެރިކަމަށް ވަޑައިގަތަސް މާގިނަ ދުވަސްތަކެއް ނުވެ ކޯލިޝަންގެ މުހިއްމު މެމްބަރުންނާއި ނަޝީދާ ދެމެދު ސިޔާސީ ހިޔާލުތަފާތުވުންތައް ފެށުނެވެ.\nޤާސިމް އިބްރާހިމްއާ ހިޔާލުތަފާތުވުން އުފެދި ހޯމް މިނިސްޓަރު ކަމުން ޤާސިމް އިސްތިއުފާ ދެއްވައި ކޯލިޝަނުން ޤާސިމްގެ ޖުމްހޫރީ ޕާރޓީ ވަކިވިއެވެ. އަދާލަތު ޕާރޓީ އަކީ ދިނީގޮތުން ހައްދުފަހަނަ އަޅާފައިވާ ބައެއްކަމަށް އެމް.ޑީ.ޕީ ގެ ގްރާސްރޫޓް ސަޕޯރޓަރުން ބުނެ، ސަރުކާރާ އަދާލަތާ މައްސަލަޖެހި، ޝެއިހް އިމްރާންވެސް ނަޝީދުގެ ސަރުކާރުން ވަކިވެ ވަޑައިގަތެވެ. ހަމައެފަދައިން ޑރ.ހަސަން ސައީދުވެސް ނަޝިދާ ފެއަށް ޖެހިވަޑައިގަތެވެ. ނަޝީދު ހުންނެވީ ފުދިފައެވެ. އެމް.ޑީ.ޕީ ގެ ގްރާސްރޫޓް ސަޕޯރޓް އޮތުމުން ވެރިކަން ކުރަން އެއްވެސް ހުރަހެއް ނެތް ކަމަށް ނަޝީދު ދެކެ ވަޑައިގެންނެވިއެވެ.\nރަސްމީ ތަގުރީރު ތަކުގައި މޮޅުބަސް ވިދާޅުވާން ފެއްޓެވިއެވެ. ތިމަން މަނިކުފާނުގެ ޕާރޓީގެ މީހަކު ކަމަކު އަތުވެއްޖެނަމަ ކޮށްދެއްވާނެ ކަމަށާއި، އެހެން ޕާރޓީއެއްގެ މީހަކު އަތުވެއްޖެނަމަ ތިމަން މަނިކުފާނުގެ ހުރި ނުލަފާކަން ދައްކާލައްވާނެ ކަމަށް ވިދާޅުވިއެވެ. މިއީ ތަހުޒީބު ކޮން ޤައުމެއްގެ ކޮން ވެރިއަކު ވިދާޅުވެދާނެ ފަދަ ވާހަކައެއް ބާއެވެ؟ މިއީ ސީދާ އުތުރު ކޮރެއާގެ ރައީސްފަދަ ހުދުމުހުތާރު، ނާތަހުޒީބު ވެރިއަކު ނޫނީ ވިދާޅު ނުވާނެ ފަދަ ވާހަކައެކެވެ.\nދެން ފެއްޓެވީ އިސްލާމް ދީނާއި ދިވެހި ސަގާފަތާ އިދިކީލަ ވާހަކަ އާއްމު ތަޤްރީރުތަކުގައި ދައްކަވާށެވެ. އެންމެނަކު އަބަދަކު ހަމައިގަ ތިބެން ބޭނުން ނުވާނެ ކަމަށާއި، ބައެއްފަހަރު ހަމައިން ނެއްޓެން ބޭނުން މީހުން ހަމައިން ނެއްޓެން ބޭނުންކުރަން އޮތް ހަމައެކަނި ވަސީލަތަކީ ހަކުރު (މަސްތުވާ ޑްރަގް) ކަމަށް ވެއްޖެނަމަ ރާއްޖޭގައި ހަކުރު ގިނަވާނެ ކަމަށް ލައިވް ޓީވީގައި ނަޝީދު ވިދާޅުވިއެވެ. މިވާހަކަ ތަކަކީ އެތައް ފަހަރަކު އެތައް ބަޔަކު ތަކުރާރުކޮށް ބަޔާންކޮށްފައިވާ ވާހަކަތަކަކަށް ވުމުން މިވާހަކައިގެ ބޮޑުކަމާއި ނުބައިކަން ހިތަށް ގެންނަން ދަތިވެދާނެއެވެ. ނަމަވެސް ސަތޭކަ ޕަރސެންޓް އިސްލާމީ ޤައުމެއްގެ ރައީސަކު މިހާ ފާޅުކަން ބޮޑުގޮތެއްގައި ބަނގުރާ އާއްމުކުރަން ހިތްވަރު ލިބޭފަދަ ގޮތަކަށް ވާހަކަ ދެއްކެވުމަކީ ރައްޔިތުންގެ ގިނަ ބަޔަކު ކަންބޮޑުވާނެ ކަމެއްކަން ކަށަވަރެވެ. އެންމެނަކު އަބަދަކު ހަމައިގަ ތިބެން ބޭނުން ނުވާނެ ކަމަށާއި، ބައެއްފަހަރު ހަމައިން ނެއްޓެން ބޭނުން މީހުން ހަމައިން ނެއްޓެން ބޭނުންކުރަން އޮތް ހަމައެކަނި ވަސީލަތަކީ ހަކުރު ކަމަށް ވެއްޖެނަމަ ރާއްޖޭގައި ހަކުރު ގިނަވާނެ ކަމަށް ނަޝީދު އެވިދާޅުވި ބަހުގެ މުރާދަކީ ބައެއް ފަހަރު މަސްތުވެލަން ނުވަތަ ޕާރޓީ ކޮށްލަން ބޭނުން ދިވެހީން މަސްތުވެލަން ބޭނުންކުރަން ޑްރަގް ނޫން އެހެން އެއްޗެއް ހުއްދަ ކުރެވެން އެބަޖޭކަމަށެވެ. މާނައަކީ ބަނގުރާ ފަދަ މަސްތުވާ ކޮންމެވެސް އެއްޗެއް އެފަދަ މީހުންނަށް ފަސޭހައިން ނުލިބޭނަމަ އެމީހުން ޑްރަގް ނަގާނެއެވެ. މިއީ ސީދާ ރާ ހުއްދަކުރުމަށް ބާރުލިބޭފަދަ ވާހަކައެއްކަން އެންމެނަށް ވެސް އެނގެއެވެ. ހިތާމައަކީ ނަޝީދު މިފަދަ ވަހާކަ ދެއްކެވުމުންވެސް އަރިހުގައި ތިއްބެވި އެމް.ޑީ.ޕީގެ ގްރާސްރޫޓް ސަޕޯޓަރުން ޗުއްޕުވެސް ނުބުނުމެވެ. ނަޝީދު ވިދާޅުވި ކޮންމެ އެއްޗަކަށް އަތްތިލަބަޑި ޖައްސަވަން އެބޭފުޅުން ތިއްބެވިއެވެ.\nނަޝީދުގެ ސަރުކާރުގެ ސިޔާސަތުތަކާ ހިތްހަމަ ނުޖެހިގެން މުޒާހަރާކުރަމުން ދިޔަ ރައްޔިތުންނަކީ ދީނީ ގޮތުން ހައްދުފަހަނައަޅާފައި ތިބި ބައެއްކަމަށް ސިފަކުރައްވައި ރާއްޖެއާއި ރާއްޖޭން ބޭރުގައި އިސްލާމްދީނާ ފުށުއަރާ އެތައް ވާހަކައެއް ނަޝީދު ދެއްކެވިއެވެ. އެގޮތުން 2012 ވަނަ އަހަރުގެ ކުރީކޮޅު އާރޓިފިޝަލް ބީޗްގައި އެމް.ޑީ.ޕީ އިން ބޭއްވި އެއްވުމެއްގައި ރައީސް ނަޝީދު ވިދާޅުވީ ތިމަން މަނިކުފާނުގެ ސަރުކާރަކީ އުމުރުން ނުވައަހަރުގެ އަންހެން ކުދީން ކައިވެނި ކުރުވަން އުޅޭ ސަރުކާރެއް ނޫން ކަމަށެވެ. މިއީ ކީރިތި ރަސޫލުއްﷲ، އާއިޝަތުގެފާނުގެ އުމުރުފުޅުން9އަހަރުގައި ކައިވެނި ކުރެއްވިކަމަށް ބައެއް އިލްމުވެރީން ވިދާޅުވާ ވިދާލުވުމަށް އިޝާރާތް ކުރައްވައި ނަޝީދު ވިދާޅުވި ވާހަކައެއްކަން ކަށަވަރެވެ. ފުރަތަމަ ކަމަކީ ރަސޫލުﷲ އާއިޝަތުގެފާނާ ކައިވެނި ކުރެއްވި އިރު އެކަމަނާގެ އުމުރުފުޅާ މެދު އިލްމުވެރީންގެ މެދުގައި ހިޔާލުތަފާތުވުން އެބަހުއްޓެވެ. ދެވަނަކަމަކީ އެކައިވެނިފުޅު ކުރެވުނީ އާއިޝަތުގެފާނުގެ އުމުރުފުޅުން9އަހަރުގައި ކަމަށް ވިއަސް ރައީސް ނަޝީދަކީ އެކަމާ ޖަދަލުކޮށް ވާހަކަ ދެއްކެވޭވަރުގެ އިސްލާމީ އިލްމު ލިބިވަޑައިގެން ހުނެވި ބޭފުޅެއް ނޫނެވެ. އެހެން ކަމުން އެމް.ޑީ.ޕީގެ ގްރާސްރޫޓުގެ ސަޕޯރޓަރުންގެ ކިބައިން ހިތްވަރު ލިބިވަޑައިގެން ކީރިތި ރަސޫލުއްﷲ އަށް ހަޖޫ ޖެއްސެވުމަކީ ރައީސް ނަޝީދު ކުރެއްވި ވަރަށް ދަށުދަރަޖައިގެ ކަމެއްކަން ކަށަވަރެވެ.\nސާރކް ސަމީޓް އައްޑޫ ސިޓީގައި ބޭއްވި އިރު، ސަގާފަތް ކުރިއެރުވުމުގެ ނަމުގައި އައްޑޫސިޓީގެ އެކި ތަންތަނުގައި ކްރިސްޓިއަން ދީނާއި ބުދު ދީނުގެ ޝިއާރުތައް ހިމެނޭ މޮނިއުމެންޓް ނުވަތަ ބުދު ބެހެއްޓުމަށް ފަހު، ރައްޔިތުން އެކަމާ ދެކޮޅުހެދުމުން ނަޝީދު ވިދާޅުވީ އެއީ ތިމަން މަނިކުފާނު ދެނެވަޑައިގެން ހުންނެވި ކަމެއްނޫން ކަމަށާއި އެއީ އައްޑޫ ސިޓީގެ މޭޔަރު ކުރެއްވި ކަމެއް ކަމަށެވެ. ނަމަވެސް އެފަދަ ބުދެއް އިފްތިތާހް ކުރެއްވުމަށް ޝްރީލަންކާގެ އެއިރުގެ ރައީސް ރާޖަޕަކްސާ އާއި އެކު ރައީސް ނަޝީދު ހުންނެވި މަންޒަރުގެ ފޮޓޯ މިހާރުވެސް ފެންނާން އެހެރީ އެވެ. މިއީވެސް ނުސީދާ ގޮތުގައި ދިވެހީންގެ އަޤީދާ ބަލިކަށިކުރުމަށް އެނގިތިބެ ނަމަވެސް ނުވަތަ ނޭނގިތިބެ ނަމަވެސް ހިންގުނު ބޮޑު ޖަރީމާއެކެވެ.\nރައީސް ނަޝީދު އިސްލާމްދީނާއި ޑިމޮކްރެސީއާ ޚިލާފު މިފަދަ އެތައް ވާހަކައެއް ދެއްކެވި އިރުވެސް އެމް.ޑީ.ޕީގެ ގްރާސްރޫޓް ސަޕޯޓަރުން ރައީސް ނަޝީދަށް ހެޔޮވިސްނައި ދިނުމަށް އެއްވެސް ކަމެއް ކުރިތަނެއް ނުފެނެއެވެ. އެމް.ޑީ.ޕީ ތެރެއިން ވެސް މެދުމިނުގެ ބައެއް މީހުން މިފަދަ ކަންކަމާ ދެކޮޅަށް ތެދުވިއެވެ. ނަމަވެސް ގްރާސްރޫޓް ސަޕޯރޓް އޮތީ ހަމަ ރައީސް ނަޝީދާ އެކުގައެވެ. އެހެން ކަމުން ރައީސް ނަޝީދު ޗާޓުން ބޭރުވެ ވަޑައިގެންނެވުމުން ހަމަ މަގަށް އެޅުވުމަށް އެމް.ޑީ.ޕީގެ ހާޑްކޯ ނުވަތަ ގްރާސްރޫޓް ސަޕޯޓަރުން މަސައްކަތް ނުކުރުމުން ދޭހަވަނީ ރައީސް ނަޝީދުގެ ވެރިކަން ވެއްޓުމުގެ އެންމެ ބޮޑު ޒިއްމާއެއް ނަގަން ޖެހޭ ބަޔަކީ މިދެންނެވި ގްރާސްރޫޓް ސަޕޯޓަރުން ކަމެވެ.\nމިހުރިހާ ކަމަކާ އެކުވެސް، ރައީސް ނަޝީދުގެ ވެރިކަން ވެއްޓުމަށް ދިމާވި އެންމެ ބޮޑު ސަބަބަކަށްވީ މާލޭ އިންޓަރނޭޝަނަލް އެއަރޕޯރޓް އިންޑިއާގެ ޖީ.އެމް.އާރް ކުންފުނަޏަށް 25 އަހަރަށް ކުއްޔަށް ދެއްވުމެވެ. އެއަރޕޯރޓް ހަދަން ބޭނުންވާ ލޯނު ދިވެހި ސަރުކާރުގެ ސޮވެރިން ގެރެންޓީ އިން ގެރެންޓީ ކޮށްދޭ ގޮތަށް، ޖީ.އެމް.އާރުން ބޭނުން ގޮތަކަށް ދިވެހި ރައްޔިތުން އަތުން ޓެކްސް ނެގޭ ގޮތަށް، ޖީ.އެމް.އާރުން ބޭނުން އަގެއްގައި އެއަރޕޯރޓުން ތެލާއި އެއްޗެތި ވިއްކޭ ގޮތަށް، އެއޮއް ފަދަ ބޮޑު އެއަރޕޯރޓުގައި ހުރި ހުރިހާ ހަރު މުދަލަކާ އެކު، ބޭނުން ވަރަކަށް ހުޅުލެއިން ބިން ހިއްކައިގެން އިންޑިއާ ރައްޔިތުންގެ ސިޓީއެއް އެތާގައި ހެދޭގޮތަށް ހުޅުލޭ އެއަރޕޯރޓް ޖީ.އެމް.އާރަށް 25 އަހަރަށް ކުއްޔަށް ދިން ދިނުމަކީ ގިނަބަޔަކު ދެކޭ ގޮތުގައި ނުއަގުގައި އެތަން ވިއްކާލުން ފަދަ ބޮޑު ޖަރީމާއެކެވެ. އޭރު އެދިން ގޮތަށް އެއަރޕޯރޓް އޮތްނަމަ އެ އެގްރީމެންޓްގެ މުއްދަތު ހަމަވާނީ 2037 ގައެވެ. ކޮންފަދަ ބޮޑު އިގްތިސޯދީ ޖަރީމާއެއްތޯއެވެ؟\nހަމައެއާއެކު ފެން ކުންފުންޏާއި ދިރާގުގެ ހިއްސާ ބޭރުގެ ކުންފުނިތަކަށް ވިއްކާލެއްވިއެވެ. މާލޭގެ ބަނދަރުވެސް ޕްރައިވެޓައިޒް ކޮށް އިންޑިއާގެ ކުންފުންޏަކަށް ވިއްކާލަން އޮތީ ތައްޔާރުކޮށްފައެވެ. މާލޭގައި ފްލެޓް އެޅުމުގެ ގޮތުން އިންޑިއާގެ ޓާޓާ ކުންފުންޏަށް ބިން ދިން އިރު އެމީހުން ބޭނުން އަގެއްގައި ދިވެހީންނަށް ފްލެޓް ވިއްކާ ގޮތަށް ހަދައި، އޭގެ އިތުރުން ރިސޯރޓެއް ހަދާނެ ރަށެއްވެސް ޓާޓާ އަށް ދިނެވެ. މިއީ އިގްތިސޯދީ ގޮތުން ދެކޮޅު ނުޖެހޭ، އިންޑިއާ ކޮޅަށް ބުރަވެފައިވާ އިގްތިސޯދީ ބޮޑެތި ޖަރީމާތަކެވެ. މިއީ އެއްވެސް ހާލެއްގައި ރައީސް ނަޝީދަށް އިގްތިސޯދު އެނގިވަޑައި ނުގެން ކުރައްވާފައިހުރި ކަންތައްތަކެއް ނޫނެވެ!\nމިހުރިހާ ކަމަކާ ދެކޮޅަށް ދިވެހި ރައްޔިތުންގެ ގިނަ ބަޔަކު ތެދުވެ، މުޒާހަރާކޮށް، ރައީސް ނަޝީދު އެންމެ ފަހުން އިސްތިއުފާ ދެއްވި ދުވަހުގެ އަނެއް ދުވަހަކީ ބޭރުގެ ޖަޖުން ރާއްޖޭގެ ފަނޑިޔާރުގެއަށް ލުމުގެ މަސައްކަތް ފަށަން ހަމަޖެހިފަ އޮތްދުވަހެވެ. އެދުވަހު ރައީސް ނަޝީދުގެ ވެރިކަން ބަދަލު ނުވިނަމަ ރާއްޖޭގެ މައި ދެދޮރޯށި ކަމުގައިވާ ހުޅުލޭ އެއަރޕޯރޓާއި މާލޭގެ ބަނދަރު މިހާރު އޮނާނީ އިންޑިއާގެ ދަށުގައެވެ. ހުޅުލޭގައި އިންޑިއާ މީހުންގެ ވަކި ސިޓީއެއް އޮންނާނެއެވެ. ރާއްޖޭގެ ރަށްތަކުގައި ސަގާފީ އެއްޗެއްސޭ ކިޔާފައި ބުދު ބެހެއްޓިފައި ހުންނާނެއެވެ. ވީކްއެންޑް ތަކުގައާއި ބައެއް ވަގުތުތަކުގައި ޕާރޓީކޮށް ހަމައިން ނެއްޓިލަން ބޭނުންވާ ދިވެހީންނަށް ރާ ލިބޭގޮތަށް ރާއްޖޭގެ މީހުން އުޅޭ ރަށް ތަކުގެ ހޮޓެލްތަކުގައި ރާވިއްކާނެއެވެ. ދިވެހި ފަނޑިޔާރުގެތަކުގައި ޖަޖުންނަށް ބިދޭސީން ތިބޭނެއެވެ.\nރައީސް ނަޝީދުގެ ވެރިކަން ވެއްޓުނީ ބަޣާވާތަކުންނޭ އެމް.ޑީ.ޕީ ގެ ގްރާސްރޫޓް ސަޕޯޓަރުން ބުންޏަސް ހަޤީގަތަކީ އެވެރިކަން ވެއްޓުނީ ރައީސް ނަޝީދުގެ އިންޑިއާކޮޅަށް ބުރަ އިގްތިސޯދީ ސިޔާސަތާއި އިސްލާމްދީނާ ބީރައްޓެހި ވިސްނުންފުޅުގެ ސަބަބުން، ރައްޔިތުން ނަޝީދާ ދެކޮޅަށް ތެދުވުމުންނެވެ. މިހާރު މިވަނީ އަނެއްކާވެސް ފުޅާ ކޯލިޝަނެއް ގުޅިގެން ހުދްމުހްތާރު ވެރިކަމެއް ބަދަލުކޮށްފައެވެ. އިންތިހާބީ ރައީސް އިބްރާހިމް މުހައްމަދު ސޯލިހް ނޮވެމްބަރު މަހު ވެރިކަމުގެ ހުވާ ކުރައްވަން ތައްޔާރުވެފައިވާއިރު ރައީސް ނަޝީދާއި އެމް.ޑީ.ޕީގެ ގްރާސްރޫޓް ސަޕޯޓަރުންގެ ފަރާތުން މިފެންނަނީ ކުރީގެ ބޯހަރު ކަމާއި އަމިއްލަވަންތަކަމެވެ. ކޯލިޝަންގެ އިސްބޭފުޅުންނަށް މަލާމާތް ކުރުމާއި ފުރައްސާރަ ކުރުމާއި، ރައީސް ނަޝީދު މާލެވަޑައިގަތުމުން "ވީހާލެއްގައިވާން" ތިމަންނާމެން ތިބޭނެ ކަމުގެ ވާހަކައެވެ. ރައީސް ނަޝީދު މިހާރުވެސް ދައްކަވަނީ "ޒަމާންވީ ސިޔާސީ އެކުވެރި ޤައުމުތަކާ" ގުޅުން ވަރުގަދަ ކުރާ ވާހަކައެވެ. އަނެއްކާވެސް މިފެށެނީ އިންޑިއާ ކޮޅަށް ބުރަވެ، ދިވެހި ރާއްޖޭގެ މިނިވަންކަމާއި އިގްތިސޯދާއި އިސްތިގުލާލަށް ވުރެ ބޮޑަށް އިންޑިއާގެ މަސްލަހަތު އިސްކުރެވި، އިސްލާމް ދީނަށް ނުސީދާކޮށް އޮއްގާ އުކުމުގެ ސިލްސިލާއެއް ބާއެވެ؟\nމިހާރު ކަންތައްތައް ދާގޮތަށް ބަލާކަމުގައި ވަނީނަމަ، އިންތިހާބީ ރައީސް، އިބްރާހިމް މުހައްމަދު ސޯލިހްގެ ވެރިކަމަށް ކުރިމަތިވާނެ އެންމެ ބޮޑު ޗެލެންޖަކީ ރައީސް ނަޝީދާއި އެމް.ޑީ.ޕީ ގެ ގްރާސްރޫޓް، ހާޑްކޯ ސަޕޯޓަރުންނެވެ. މިވަގުތަކީ އެމް.ޑީ.ޕީ ގައި ތިބި މެދުމިނުގެ، ޤައުމުދެކެ ލޯބިވާ، އިސްލާމްދީނަށް ހުރުމަތްތެރިކޮށް ހިތާ ދިވެހި ރައްޔިތުން، އިބްރާހިމަ މުހައްމަދު ސޯލިހްގެ ފަހަތަށް އަރުއްވައި، ކޯލިޝަންގެ އަނެއް3ލީޑަރުންވެސް އަމިއްލަ މަސްލަހަތަށް ވުރެ ޤައުމުގެ މަސްލަހަތު އިސް ކުރައްވައި ޤައުމު އަމާން އައްސޭރިއަކަށް ގެންދަން ޖެހޭ ވަގުތެވެ. ފުރުސަތާއި ބާރު ލިބިވަޑައިގެންފި ނަމަ ރައީސް ނަޝީދު އަދިވެސް ގެންގުޅުއްވާނީ ކުރީގެ ސިޔާސަތުތަކާއި ގޮތްތައް ކަން އެމަނިކުފާނުގެ ބަހާއި އަމަލުން މިހާރުވެސް ދޭހަވެއެވެ. މިފަހަރު ފުރުސަތު ލިބިވަޑައިގެންފިނަމަ ކުރީގެ "ދަރުސް" ތަކުން ފިލާވަޅު ލިބިވަޑަައިގެން އެމަނިކުފާނުގެ އެޖެންޑާ ކުރިއަށް ގެނަދަވާނީ މާއަވަސަ ސްޕީޑްގައި، ރައްޔިތުންނަށް ރޭކާވެސް ނުލާގޮތަށް ކަމަށް ބެލެވެއެވެ. އެއްރައަކު ނިދާފަ ހޭލާއިރު މިޤައުމު އޮންނާނީ އިންޑިއާގެ އިގްތިސޯދީ އަޅުވެތިކަމަށް ގޮސް ޤައުމުގައި އިސްލާމްދީން ބަލިކަށިވެފައެވެ. އެފަދަ ހާލަތެއް އަތުވެއްޖެނަމަ އޭގެ އެންމެ ބޮޑު ޒިއްމާއެއް ނަންގަވަން ޖެހޭނީ ކޯލިޝަންގެ4ލީޑަރުންނާއި ރައީސް އިބްރާހިމް މުހައްމަދު ސޯލިހެވެ. ވައްﷲ އައުލަމް!\nދީނާއި ސިޔާސަތުގެ ގުޅުން: 8\nދީނާއި ސިޔާސަތުގެ ގުޅުން - 7\nދީނާއި ސިޔާސަތުގެ ގުޅުން - 6\nސިނާންގެ ކޮލަމް: ދިވެހީންގެ ލޭނާރު މަސްވެރިކަމުން ޓޫރިޒަމަށް ބަދަލުވީ ކީއްވެ؟


Ethah haas bidheyseeneh anehkaaves dhandah jamaavejje | Mihaaru\nގަވައިދާ ހިލާފަށް އުޅޭ ބިދޭސީން ރަޖިސްޓްރީވުމަށް ގަލޮޅުދަނޑަށް އެއްވެފައި.\nއެތައް ހާސް ބިދޭސީންނެއް އަނެއްކާވެސް ދަނޑަށް ޖަމާވެއްޖެ\n19 އޮކްޓޯބަރ 2019 - 10:58 68 comments\nކޮންމެ ހޮނިހިރު ދުވަހަކު ގަލޮޅު ދަނޑުގައި ބިދޭސީން ރަޖިސްޓްރީ ކުރުމުގެ މަސައްކަތް ކުރުމަށް އިކޮނޮމިކް މިނިސްޓްރީން ނިންމި ނަމަވެސް މިދިޔަ ހޮނިހިރު ދުވަހު އެކަން ކުރިއަކަށް ނުގެންދެ އެވެ. އެހެންވެ ގިނަ އަދަދެއްގެ ބިދޭސީން ވަނީ މަޖީދީ މަގުގައި ހިންގާ އެ މިނިސްޓްރީގެ ޔުނިޓެއްގެ ދޮށަށް އެއްވެ ކިޔޫ ޖައްސައިފަ އެވެ.\nމިއަދު އަނެއްކާވެސް ގަލޮޅުދަނޑުގައި އެ މަސައްކަތް ފެށިއިރު އިއްޔެ ހަވީރުން ފެށިގެން ގިނަ އަދަދެއްގެ ބިދޭސީން ވަނީ ގަލޮޅުގަނޑުގެ ބޭރުގައި ކިޔޫ ހަދައިފަ އެވެ. ރޭ ދަންވަރުން ފެށިގެން އެތައް ސަތޭކަ ބިދޭސީން ތިބީ ގަލޮޅުދަނޑާ ޖެހިގެން އޮންނަ ބަނަފްސާ މަގުގައި އިށީނދެގެންނެވެ. މިއަދު ހެނދުނު ގަލޮޅުދަނޑަށް ވަނުމަށް ގޭޓް ހުޅުވާލުމާ އެކު އެތައް ހާސް ބިދޭސީންނެއް ވަދެ މަޖީދީމަގު ސިޑިބަރި އާއި ބަނަފްސާ މަގަށްވާ ސިޑިބަރި ފުރާލި އެވެ. ބޭރުގައި ގިނަ އަދަދެއްގެ ބިދޭސީން އަދިވެސް އެއްވެ އެބަތިއްބެވެ.\nQueue number dhookoh nimijje. Ekamaku ekan neyngi adhives Ethah satheyka bidheyseen queue gai jehifa\n— waddey (ވައްޑެ) 🎈 (@WaddeyAli) October 19, 2019\nރަޖިސްޓްރީ ވުމަށް އެތައް ސަތޭކަ ބިދޭސީންނެއް ކިޔޫގައި---\nސިޑިބަރީގައި ބޭތިއްބުމަށް ފަހު ވަކި ސަފެއް ހަދައި މިނިސްޓްރީގެ މުވައްޒަފުންގެ ކައިރިއަށް ހާޒިރުކުރެ އެވެ. ސަފުތައް ބަލަހައްޓައި ކިޔޫ އަތުރަމުން ގެންދަނީ ފުލުހުންނެވެ.\nބިދޭސީން ރަޖިސްޓްރީ ކުރުމުގެ މަސައްކަތަށް ގިނަ އަދަދެއްގެ މުވައްޒަފުން ތިބިއިރު އެ މީހުން އަންނަނީ ބިދޭސީންގެ ފޮޓޯ ފޯނުން ނަގަމުންނެވެ. އެއަށްފަހު އެމީހުންނާ ބެހޭ މައުލޫމާތު އެއްކުރެ އެވެ. އަދި އެ ބިދޭސީންގެ އިނގިލީގައި މާކަރަކުން ފާހަގަ ޖަހަ އެވެ. އެއީ ރަޖިސްޓްރީވުމަށް އެޕޮއިންޓްމަންޓް ދީފައިވާ ބިދޭސީއެއްކަން ޔަގީން ކުރުމަށެވެ. ރަޖިސްޓްރީގެ މަސައްކަތް ކުރިއަށްދާނީ އެޕޮއިންޓްމަންޓް ހަމަޖެހޭ އުސޫލަކުން އިކޮނޮމިކް މިނިސްޓްރީއަށް ބިދޭސީން ގެންގޮސްގެންނެވެ.\nރަޖިސްޓަރީވާ ބިދޭސީން ގަލޮލު ދަނޑުގައި.\nއެ މިނިސްޓްރީގެ މީޑިއާ އޮފިޝަލް މިއަދު ވިދާޅުވީ މެދު ކެނޑުމަކަށް ފަހު މިއަދު އަނެއްކާވެސް ރަޖިސްޓްރީގެ ކަންކަން ފެށީ ދިގު ކިޔޫތަކަށް ހައްލެއް ގެނައުމަށް ޓަކައި ކަމަށެވެ. މިއަދު އެކަނިވެސް އެތައް ހާސް ބިދޭސީންނަކަށް އެޕޮއިންޓްމަންޓް ހަމަޖައްސައި ދެވޭނެ ކަމަށް އޭނާ ވިދާޅުވި އެވެ.\nބިދޭސީންނަށް ކިޔޫ ނަމްބަރު ކުރިން ދޫކުރަމުން އައީ މަޖީދީމަގުގައި ކުރިން ޕީޖީ އޮފީސް ހިންގި އިމާރާތުގެ ބައެއްގައި ހަދާފައިވާ އިކޮނޮމިކް މިނިސްޓްރީގެ ރެގިއުލަރައިޒޭޝަން ޔުނިޓުގަ އެވެ. އެ މަސައްކަތް އެތަނުގައި ކުރަން ފެށުމުން ނަމްބަރު ދޫކުރަން ފެށުމުގެ އެތައް ގަޑިއިރެއް ކުރިން އެ ސަރަހައްދުގައި އެތައް ސަތޭކަ ބަޔަކު ކިޔޫގައި ޖެހެ އެވެ.\nއިތުރު ލިޔުންތައް ބިދޭސީން އިކޮނޮމިކް މިނިސްޓްރީ ރާއްޖެ-ބަންގްލަދޭޝް ގަވާއިދާ ހިލާފަށް އުޅޭ ބިދޭސީން ބަންގްލަދޭޝް


އެންމެ ރަނގަޅު ގޮތަކީ ދެމަފިރިން ވަކިން ނިދުން – Dhen.mv\nއެންމެ ރަނގަޅު ގޮތަކީ ދެމަފިރިން ވަކިން ނިދުން\nފިރިމީހާ ނުވަތަ އަނބިމީހާއާ ހެދި ރަނގަޅަށް ނުނިދޭތީ، ވަކިން އޮވެ ނިދާލަން ބޭނުންވިޔަސް އެ ވާހަކަ ދައްކަން ނުކެރިފައި އެތައް ބަޔަކު ތިބޭނެ އެވެ. ދެމަފިރިން އެއް އެނދެއްގައި ނުނިދާ ނަމަ އެކަން ވަރަށް ގޯސްކޮށް އެހެން މީހުން މާނަކޮށްފާނެތީ އެވެ. އެކަމަކު، ގުގުރި ދެމުމާއި ގައިގައި ޖެހުމާއި މާބޮޑަށް ފިނިވުން ނުވަތަ ހޫނުވުމަކީ އަނެއް ބައިވެރިޔާގެ ސަބަބުން އުނދަގޫ ވެދާނެ ކަންކަމެކެވެ.\nދެމަފިރިންގެ މެދުގައި ޖެހޭ މައްސަލައެއްގެ ސަބަބުން، ތަންމަތި ވަކިވުމަކީ ދެރަ ކަމެކެވެ. އެކަމަކު ޔުނިވަސިޓީ އޮފް ލީޑްސް އާއި ސައިލެންޓް ނައިޓްގެ ދިރާސާއަކަށް ފަހު ބުނަނީ ދެމަފިރިން ވަކިން ނިދުމުގެ ފައިދާތަކެއް ވެސް އެބަހުރި ކަމަށެވެ.\nމި ދިރާސާގައި ބުނެފައި ވަނީ ބައިވެރިޔާގެ ސަބަބުން ރަނގަޅަށް ނުނިދޭ ކަމަށް އިނގިރޭސި ވިލާތުގެ 29 ޕަސެންޓް މީހުން ބުނާ ކަމަށެވެ.\n"ބައިވެރިޔާގެ ސަބަބުން އުނދަގޫވާތީ ރަނގަޅަށް ނުނިދޭ ކަމަށް އިނގިރޭސި ވިލާތުގެ ތިން ބައިކުޅަ އެއް ބައި މީހުން ބުނޭ،" ނިންޖާ ބެހޭ ތަޖުރިބާކާރެއް ކަމަށްވާ ޑރ. ނެރީނާ ރަމްލަޚަން މެއިލް އޮންލައިން އަށް ވިދާޅުވެފައިވެ އެވެ.\nދިރާސާއިން އެނގުނު ގޮތުގައި ނިދުމުގެ އާދަ ވަކި ގޮތަކަށް ހަމަޖެހިފައި ވަނީ ވަރަށް މަދު ދެމަފިރިއެއްގެ އެވެ. އަދި މިކަމުގެ ސަބަބުން ރަނގަޅަށް ނުނިދި، ނިދި މަދުވުމުގެ ސަބަބުން ދިމާވާ އެކި މައްސަލަތަކާ ކުރިމަތިވާކަން ފާހަގަކޮށްފައިވެ އެވެ. އެގޮތުން، އަވަސް އަވަހަށް މޫޑު ބަދަލުވުމާއި ފަލަވުމާއި ހިތުގެ ބައްޔާއި ހަކުރު ބަލި ޖެހުން ހިމެނެ އެވެ.\nޑިޖިޓަލް އާލާތްތައް ގިނަވެ، އެ ތަކެތީގެ ސަބަބުން ނިންޖަށް ހުރަސް އަޅާ މިންވަރު އިތުރުވަމުން އަންނައިރު، އެކުގައި ކޮޓަރި ހިއްސާކުރާ މީހުންގެ ސަބަބުން ކުރިމަތިވާ އުނދަގޫތައް ކުޑަވާނެ ގޮތަކަށް ކޮޓަރީގެ އެތުރުން ބަދަލުކުރުން މުހިންމު ކަމަށް މި ދިރާސާކުރެއްވި ތަޖުރިބާކާރުން ވިދާޅުވެފައިވެ އެވެ.\nނިންޖާ ބެހޭ ގޮތުން ކުރި މި ދިރާސާއިން ދެއްކި ގޮތުގައި އުފާވެރި ދެމަފިރިއެއް ނަމަ އެ މީހުންނަކީ ރަނގަޅަށް ނިދާ މީހުންނަށް ވުމުގެ ފުރުސަތު ބޮޑެވެ. ރަނގަޅަށް ނިދުމުން ކަންކަމާ ހާސްވުން ކުޑަވުމާއި ޔަގީންކަން ބޮޑުވުން ފަދަ އުފާވެރިކަމާ ގުޅުން ހުރި އިހްސާސްތައް އިތުރުވެ އެވެ.\nވަކިން ނިދާ ނަމަ މާ ރަނގަޅަށް ނިދޭ ކަމަށް، ދިރާސާގައި ބައިވެރިކުރި މީހުންގެ ތެރެއިން 71 ޕަސެންޓް މީހުން ބުނެފައިވެ އެވެ. އަދި އެކަކު އަނެކަކު ދެކެ ލޯބިވާ ވާހަކަ ބުނެލުމަށް ފަހު ނިދަން މަސައްކަތްކުރާ ނަމަ ފަސޭހައިން ނިދޭ ކަމަށް ވެސް ގިނަ ބަޔަކު ބުނެފައިވެ އެވެ.


Fitch in mifaharu ves raajje aj B plus eh | Mihaaru\n14 މެއި 2019 - 12:472comments\nމިއީ 2017 ވަނަ އަހަރު ކަނޑައެޅި އެންމެ ފުރަތަމަ ރޭޓިންގް އަށް ފަހު މިއަހަރު ކުރި ރިވިއުގައި ދީފައިވާ ރޭޓިންނެވެ.\nސޮވެރިންގް ކްރެޑިޓް ރޭޓިން އަކީ ދަރަނި އަނބުރާ އަދާކުރުމުގެ ގާބިލްކަން ހުރި މިންވަރު އަންދާޒާ ކުރުމުގައި ބަލާ ރޭޓިންއެކެވެ.\nރާއްޖެ ރޭޓް ކުރުމަށް ހަވާލުކޮށްފައިވަނީ މޫޑީސް އާއި ފިޗަށެވެ. މި ބޭނުމަށް މި ދެ ކުންފުނިން، ރާއްޖެއާ ގުޅޭ ތަފާސް ހިސާބުތަކާއި މައުލޫމާތު ރާއްޖެ އާއި ރާއްޖޭން ބޭރުގެ އިދާރާތަކުން ހޯދާނެ އެވެ.\nބީ ޕްލަސް ރޭޓިން ދެމެހެއްޓީ ރާއްޖޭގެ އިތުރުވެފައިވާ ދަރަންޏާއި ރާއްޖެއަށް ކުރަން ބޭނުންވާ ހަރަދުގެ ނިސްބަތުން ބަލާ އިރު ބޭރު ފައިސާގެ ރިޒާވު މަދުވުމުން ކުރިމަތިވެދާނެ ނޭދެވެ އަސަރުތަކުން ސަލާމަތް ވުމަށް އެކަށޭނަ ވަސީލަތްތައް ރާއްޖޭގައި އެބަހުރި ކަމަށް ފާހަގަކުރެވޭތީ އެވެ.\nރާއްޖޭގެ އުފެއްދުންތެރިކަން އިތުރުވާ މިންވަރާއި ޓޫރިޒަމްގެ ކުރިއެރުމާއި ރާއްޖޭގެ ސްޓްރަކްޗަރަލް އިންޑިކޭޓަރުތަކުގެ ދުޅަހެޔޮކަން ފިޗުން ވަނީ ފާހަގަކޮށްފަ އެވެ.\nފިޗުން ބުނެފައިވާ ގޮތުގައި ކުރިއަށް ވުރެ ސްޓްރެޓެޖިކް އަދި ދެ ފުށް ފެންނަ އުސޫލަކުން ދައުލަތުގެ ހަރަދުތައް ކުރުމަށް ސަރުކާރުން އަންނަނީ ރަނގަޅު މަސައްކަތްތަކެއް ކުރަމުންނެވެ. އަދި ބޭރު ގައުމުތަކާ އެކު އޮންނަ ގުޅުމާއި އިގްތިސާދީ އިޖްތިމާއީ ތަރައްގީ އަށް ގިނަ މަސައްކަތްތަކެއް ކުރާކަން ވެސް ވަނީ ފާހަގަކޮށްފަ އެވެ.\nމި ފަހަރުގެ ފިޗްގެ ރިޕޯޓުގައި ވެސް ރާއްޖެ ފަތުރުވެރިކަމުގެ ސިނާއަތަށް ބަރޯސާވެފައިވާ މިންވަރު ފާހަގަކޮށްފައިވެ އެވެ. މިކަމުގެ ސަބަބުން މި ސިނާއަތަށް އަންނަ ލޮޅުމެއްގެ ސަބަބުން ބޮޑެތި ގޮންޖެހުތަކެއް މުޅި އިގްތިސާދަށް ކުރިމަތިވެދާނެކަން ފާހަގަކޮށްފައިވެ އެވެ. އަދި ރާއްޖޭގެ ދަރަނި އިތުރުވެފައިވާ މިންވަރު ވެސް ފާހަގަކޮށްފައިވެ އެވެ.\nފިޗުން ފާހަގަކޮށްފައިވާ މި ކަންކަމަށް ހައްލުތަކެއް ހޯދުމަށް ސަރުކާރުން މިހާރު ވެސް މުހިއްމު ތިން ފިޔަވަޅެއް އަޅާފައިވެ އެވެ. އެގޮތުން ސަރުކާރުގެ މެދުރާސްތާ ޕްލޭނެއް ހިއްސާކުރުމާއި ހުރި ފުރުސަތުތަކާ ގުޅޭ ގޮތުން މައުލޫމާތު ދިނުމަށް ބޭރުގެ އިންވެސްޓަރުންނަށް ހާއްސަ ފޯރަމެއް ބޭއްވުމަށް ނިންމާފައިވެ އެވެ.\nމީގެ އިތުރުން ދަރަނި މެނޭޖުކުރުމަށްޓަކައި ސޮވެރިން ޑިވެލޮޕްމެންޓް ފަންޑަށް ދައުލަތުގެ އާމްދަނީން ބައެއް ހާއްސަކޮށް ފަންޑުގައި ރައްކާކުރަމުން އަންނަ ކަމަށް ފިނޭންސް މިނިސްޓްރީން ވަނީ ބުނެފަ އެވެ. މި ފަންޑު އެކުލަވާލީ ކުރީގެ ރައީސް އަބްދުﷲ ޔާމީންގެ ސަރުކާރުގަ އެވެ.\nއިތުރު ލިޔުންތައް ފިނޭންސް މިނިސްޓްރީ ކްރެޑިޓް ރޭޓިން އިބްރާހިމް އަމީރު، ފިނޭންސް މިނިސްޓަރު އިގްތިސާދު


SunOnline: Coronavirus: Male' ge baeh sarahahdhuthah bandhukoh, Exercise eh\nކޮރޯނާވައިރަސް: މާލޭގެ ބައެއް ސަރަހައްދުތައް ބަންދުކޮށް އެކްސަސައިޒެއް\nއައިޝަތު ފަރީޙާ 25 Mar 2020, 12:31\nމުޅި ދުނިޔޭގައި ބާރަށް ފެތުރެމުންދާ ކޮރޯނާ ވައިރަސް ނުވަތަ ކޮވިޑް19އަށް ޝައްކުކުރެވޭ މީހަކު ރާއްޖެއިން ފެނިއްޖެ ހާލަތެއްގައި އަމަލުކުރާނެ ގޮތުގެ ޑްރިލްއެއް މާލޭގައި ކުރިއަށް ގެންދިއުން -- ސަން ފޮޓޯ/ ފަޔާޒު މޫސާ\nމިހާރު ފެތުރެމުންދާ ކޮރޯނާވައިރަސްއާ ގުޅޭ ފުލް ސްކޭލް އެކްސަސައިޒެއް މިއަދު މާލޭ ސިޓީގައި ކުރިއަށްގެންދަނެކަމަށް ހެލްތު ޕްރޮޓެކްޝަން އޭޖެންސީން ހާމަކޮޮށްފިއެވެ.\nއެ އެޖެންސީއިން ބުނީ ކޮރޯނާ ރެސްޕޮންސްއަށް ކުރަމުންދާ މަސައްކަތް އިތުރަށް ހަރުދަނާ ކުރުމަށް ކުރާ މަސައްކަތުގެ ދަށުން މިއަދު 12:30 އިން 3:30 އަށް މާލޭ ސިޓީގައި ފުލް ސްކޭލް އެމަޖެންސީ އެކްސަސައިޒެއް ކުރިއަށް ގެންދަން ނިންމާފައިވާ ކަމަށެވެ.\nމި ހަރަކާތް މާލޭގެ ތިން ސަރަހައްދެއްގައި ކުވރިއަށްގެންދަން ނިންމާފައިވާ ކަމަށް އެޗްޕީއޭއިން ބުންޏެވެ. އެ އިދާރާއިން ބުނީ އެކްސަަސައިޒް ކުރިއަށްދާއިރު އެ ސަރަހައްދުތަކަށް ވަދެ ނިކުތުން ވަގުތީ ގޮތުން ހުއްޓުވުން އެކަށީގެންވާ ކަމަށާއި އެކްސަސައިޒްތައް ކުރިއަށްދާއިރު ގުޅުންހުރި މުއައްސަސާތަކުން ދޭ އިރުޝާދާއި އެއްގޮތަށް އަމަލު ކުރުމަށްވެސް އެދޭ ކަމަށެވެ.\nމީގެ ކުރިންވެސް އެޗްޕީއޭއިން ވަނީ ކޮވިޑް އާ ގުޅިގެން މާލޭގައި އެކްސަސައިޒްތައް ކުރިއަށް ގެންގޮސްފައެވެ.\nރާއްޖެއިން މިހާތަނަށް ބަލި ޖެހިފައިވާ 13 މީހަކު ފެނިފައިވާއިރު ފަސް މީހަކު ވަނީ ބަލިން ރަނގަޅުވެފައެވެ.\nއިއްޔެ މާލޭ ސިޓީ ކައުންސިލާއި ކަމާބެހޭ ފަރަތްތަކުން ގުޅިގެން ބޭއްވި ނޫސްވެރިންގެ ބައްދަލުވުމުގައި ސިޓީ ކައުންސިލުން ބުނީ ލޮކްޑައުން ހާލަތަކަށް ދާންޖެހިއްޖެނަމަ އެކަމަށް މާލެ ސިޓީ ތައްޔާރު ކުރެވިފައިވާ ކަމަށެވެ.\nޕޮޒިޓިވްވީ ބޮޑުފުށި ރިސޯޓްގެ މަސައްކަތު މީހެއް\nކޮމިއުނިޓީ ސްޕްރެޑެއް ނެތްތޯ ޔަގީންކުރުމަށް ސާވޭއެއް ހަދަނީ\nއެންގުމާ ޚިލާފަށް ރިސޯޓަކުން ފޭބި5މީހަކު ހައްޔަރުކޮށްފި


ސިއްރުން މިހިތާ ކުޅެލީ… 14 – Mikal News\nއޭރު ސިޓިންރޫމުގެ ސޯފާގައި ޓީވީއަށް ނަޒަރުހުއްޓާލައިގެން އިން އިޝާރާ ފެނުމުން ޙަމްދާން ޝުކުރިއްޔާއޭ ބުނެލިއެވެ. އިޝާރާ އިނީ ކަޅި ވެސް ޖަހާނުލާ ޙަމްދާންއަށް ބަލަހައްޓައިގެންނެވެ.\nއެ އެޕާޓްމެންޓްގެ ބޮޑުދޮރު ހުޅުވައިލަމުން ނުކުތް ޙަމްދާން އަޅައިގަތީ އައިސް އެގެއަށް ވަންނަން ފަރިކޮށްލި މުސްކުޅިފުރައިގެ މީހެއްގެ ގައިގައެވެ. މަޢާފަށް އެދެމުން ޙަމްދާން މަޑުނުކޮށް ކުރިއަށް ދިޔައިރު އެމިހާ އެނބުރި ފުންނަޒަރަކުން ޙަމްދާންއަށް ބަލަހައްޓައިގެން ހުއްޓެވެ.\nގޭގެ މައިދޮރު ހުޅުވައިލުމަށްފަހު އެތެރެއަށް ވަން ތޫބާގެ ބައްޕަ ގޮސް އިށީނީ އިޝާރާގެ ކުރިމަތީ ހުރި ގޮނޑީގައެވެ.\nއަތުން އިޝާރާތްކޮށް ތޫބާގެ ބައްޕަ އެ އެހީ ކާކުގެ ވާހަކަކަން އިޝާރާއަށް ވިސްނުމުން ހިނގައްޖެއޭ ބުންޏެވެ. އެ ހިސާބުން އިޝާރާއާ ތޫބާގެ ބައްޕަ މަޝްވަރާ ކުރީ ތޫބާގެ ކައިވެނި އަވަސް ކުރުމާ ބެހޭގޮތުންނެވެ.\nއެރޭ ތޫބާ ނިދީ ފޮނި އުންމީދުތަކެއް ގެ ފޮނި އިޙުސާސްތަކަކާއެކު އުފާވެރި މާދަމައަކަށް އިރު އެރުން އަވަސް ވުން އެދި ދުޢާ ކުރަމުންނެވެ.\nފަތިހު ތެދުވެ ފުރަތަމަ ވެސް ތޫބާ ބެލީ ހަމްދާންގެ މެސެޖެއް އޮތްތޯއެވެ. އެކަމަކު ޙަމްދާން އޮންލައިން ވެފައި ނެތުމުން އަދި ފޯނާހަމައަށް ނާންނަނީކަން އެނގުނެވެ. ހެނދުނުގެ ސަލާމް ތޫބާ ޙަމްދާންއަށް ފޮނުވިއެވެ.\n“ޥަރަށް ޚާއްސަ މީހަކަށް ވަރަށް ޚާއްސަ ސަލާމަކުން ހެނދުނުގެ ސަލާމް!”\nތޫބާ ފޮނުވި މެސެޖަށް އެތައްއިރަކު ލޯބިން ބަލަން ތޫބާއަށް އިނދެވުނެވެ. އެމޫނުގައި ވަނީ މިއިން ދުވަހަކު ވެސް އެމޫނުމަތިން ނުފެންނަ އުޖާލާކަމާ އުފާވެރިކަމެވެ. ބާރުގަދަ އިޙުސާސެއްގެ ގަދަ ވިދުމެކެވެ.\nއިޝާރާގެ ޑިއުޓީ މިއަދު އޮތީ މެންދުރު ފަހުއެވެ. އެހެންވެ ހެނދުނުގެ ސަޔަށް ރޮށިފިހެ ލާންކާނެ އެއްޗެއް ހެދުމަށްފަހު ތޫބާ ކޮޓަރިއަށް ވަންއިރު ވެސް އިޝާރާ އޮތީ ގަދަ ނިދީގައެވެ.\nރަޙުމަތްތެރިޔާގެ މޫނަށް ބަލާލުމަށްފަހު ތޫބާ އުޅުނީ ޑިއުޓީއަށް ދާން ތައްޔާރު ވުމަށެވެ. ގަޑިޖެހެން ފަނަރަ ވަރަކަށް މިނިޓަށް ވާއިރު ތޫބާ ހުންނާނީ އަބަދު ވެސް ނިކުމެ ގޭގެ ތިރީގައެވެ. އެހާ އިރުން ހިނގައިގަތީމާ ރީތިކޮށް ގަޑި ނުޖެހި ތޫބާއަށް ހޮސްޕިޓަލަށް ދެވެއެވެ. މިއަދުވެސް އެ އާދަމަތިން ތޫބާ ހިނގައިގަތީ ލިފުޓާ ދިމާއަށެވެ.\nތިރިއަށް ފޭބުމަށްފަހު ކުރިއަށް ހިނގައިގަތް ތޫބާއަށް ތަންކޮޅަކަށް ދެވުނުތަނާ ފޯނުމަތިން ހަނދާންވެ އަލުން ދަބަސް ޗެކްކޮށްލިއެވެ. ފޯނު ނެތްކަން އެނގުމުން ފޯނު ބޭއްވުނު ތަނަކާމެދު ޚިޔާލު ހިންގަމުން އަނބުރާލާފަ އައިކޮޅަށް އަވަސް ހިނގުމެއްގައި ހިނގައިގަތެވެ . ތޫބާގެ ފިޔަވަޅުތައް އަވަހެވެ. ގަޑި ނުޖެހި ދެވޭނީ ވަރަށް އަވަސްކޮށްގެންކަން ތޫބާއަށް އެނގެއެވެ.\nޑަބަލް ތަޅުދަނޑި ނަގައިގެން ގޭގެ ދޮރު ހުޅުވައިލިއިރު ވެސް ތޫބާ ހުރީ ދޮރުހުޅުވޭލެއް ވެސް ލަސްވެފައެވެ. ބާރު ފިޔަވަޅުތަކެއް އަޅަމުން ކޮޓަރީގެ ދޮރާ ހަމައަށް ނުދެވެނީސް އިޝާރާ ވާހަކަ ދައްކާ އަޑު ތޫބާއަށް އިވިގެން ދިޔައެވެ. ސާފުކޮށްނެވެ. ނިކުންނަން ވެގެން ތޫބާ ހުޅުވައިލި ދޮރު އަދި ވެސް އެހެރީ ހުޅުވި ގޮތަށެވެ. ކިތަންމެ ލަސްވެފައި ހުއްޓަސް ތޫބާގެ ހަވަނަ ހިއްސު މަސައްކަތް ކުރަން ފެށީ ތޫބާގެ ނަން ހިނިގަނޑެއް ޖަހާލަމުން އިޝާރާ ކިޔައިލުމުންނެވެ.\n“އެ ބޭބެއަށް ލާރިކޮޅެއް ދީ! އަހަންނަށް ހީވަނީ ހެއްލިދާނެހެން! މި ވަގުތު ދަތިކޮށް އުޅޭ ވާހަކަ ވެސް ރޭގަ ދެއްކި! …..”\nދެން ދިޔައީ އެކޮޅުން ވާހަކަ ދައްކާތީ އިޝާރާގެ އަޑެއް ނީވި ދިޔަ ވަގުތުކޮޅެކެވެ.\n“ހާރިސް ފުރަތަމަ ހާރިސްގެ ކަންތައް ނިންމާ! އޭރުން މަށަށް ޔަގީން ޙަމްދާން ވާނެ އަހަރެންގެ މީހަކަށް ! އަނެއްހެން ގޯހެއް ވެސް ނޫނެއްނު! ހާރިސް ތޫބާ ދެކެ ނުލާހިކު ލޯބި ވޭނު! ތޫބާއަކަށް ވެސް ދެރަގޮތެއް ނޫނެއްނު މީކީ!”\nއަނެއްކާ ވެސް އިވުނީ އިޝާރާ ހީނގަތް އަޑެވެ. ތޫބާގެ ފިޔަވަޅު ބިމުގައި ތަތްލި ފަދައެވެ. ކުރިއަށް ހިނގައި ގަންނަން ވެސް ނޭގިފައި ތޫބާ އެތާ އެތައް އިރަކުހުއްޓެވެ.\nފޯނު ނަގަން ކޮޓަރިއަށް ތޫބާ ވަނީ އިޝާރާ ފާޚާނައަށް ވަން އަޑު އިވުމުންނެވެ. ވީ ދެރައިން މީހާވަނީ މުޅިން މިލާފައެވެ. އިޝާރާއަކީ ތޫބާ ހާދަ އިތުބާރު ކުރި އެކުވެރިއެކެވެ.\nމުޅި އެދުވަހު ތޫބާއަށް ވިސްނުނީ އިޝާރާއާ ހާރިސްއާ ދެއްކި ވާހަކައާ މެދުގައެވެ. ވަރަށް ގާތްކަމަށް ހެދިގެން އުޅޭ އެއްކޮޓަރިއެއްގައި ނިދާ އެކުވެރިއެކެވެ. އެއްކޮށް ކައި ސަކަރާތްޖަހާ ޓީވީ ބަލާ ހަދަން މިހޭދަވި ދެތިން މަސްދުވަހުގެ ތެރޭ މިހާ ގާތްކޮށް އުޅުނު އިރުވެސް އިޝާރާ އެއީ މިފަދަ ލަނޑެއް ދީފާނެ މީހެއްކަމަކަށް ތޫބާ ހީނުކުރެއެވެ. އަނެއްކޮޅުން އިޝާރާގެ ހިތް ނިޔަތް ގޯސްވީ ޙަމްދާން ފެނުނު ހިސާބުން ހެއްޔެވެ! ތޫބާ ވިސްނައިލިއެވެ.\nއިޝާރާ އެހެރީ ރަނގަޅަށް ވެސް ބައްޕަ ހައްލާލާފައެވެ. އަހަރެން ޖެހޭނީ ބައްޕައަށް އިޝާރާގެ ނިޔަތް ސާފުކޮށްދޭށެވެ.\nޑިއުޓީ ނިމިގެން ތޫބާ ގެއަށް އައިއިރު އިޝާރާވީ ޑިއުޓިއަށް ގޮހެވެ. ފުރުސަތުގެ ބޭނުން ހިފާ ތޫބާ ގުޅީ ހަމްދާންއަށެވެ.\nޙަމްދާން ހަލޯއޭ ބުނުމުން ތޫބާ އެހީ ޙަމްދާން އޮފީހުން އައިތޯއެވެ.\n“ގޭގަ މިހިރީ ! ތިގެއަށް ދާންވީތަ!”\nމަޖާވެލާފައި ތޫބާ ހެއްވާލުމުގެ ބޭނުމުގައި ޙަމްދާން އެހިއެވެ.\n“އާން ! އެކަމަކު ޙަމްދާން އެކަންޏަކު ނޫން! އާދޭ މަންމައާ ބައްޕަ ވެސް ގޮވައިގެން!”\nތޫބާގެ ޖަވާބު އަޑު އިވުމުން ޙަމްދާންއަށް ލިބުނީ ޙައިރާންކަމެކެވެ.\n“އަހަރެން ހިތަށް އަރަނީ މި ވާހަކަ ޙަމްދާން ގާތު އަހަރެން ބުނާނީބާވައޭ ނޫނީ ޙަމްދާން ބުނަން ދެން އަހަރެން މަޑުކޮށްގެން ހުންނާނީ ބާވައޭ!……… އެހެން ހުރެއްޖެއްޔާ …… ފަހަރެއްގައި………. ފަހަރެއްގައި ދުވަހަކު ވެސް އަހަރެންގެ ހިތުގެ އެދުން ޙާސިލް ނުވެދާނެ!”\nތޫބާގެ އަޑުގައިވަނީ މޮޅިވެރިކަމެވެ. ހިތާމައެވެ. އެ އަޑުން އެތައް ހާސް ރިހުމެއް ޙަމްދާންއަށް އިޙުސާސް ކުރެވުނެވެ.\n“ތޫ! ތެދެއް ބުނަންތަ! އަހަރެން ބޭނުން ………….!”\nޙަމްދާން ހުއްޓައިލިއެވެ. ބުނަން އުދަނގޫވީއެވެ. ތޫބާ ވިސްނާނެ ގޮތެއް ނޭނގިގެންނެވެ.\n“ބުނެބަލަ! ޕްލީޒް! ….. އަހަރެން އަޑުއަހާނަމޭ!”\n“ކޮންމެ ވާހަކައެއް ދެއްކިއަސް ވަރިހަމަ؟…. ރުޅިއެއް ނާންނާނަން؟”\n“ރުޅިއެއް ނާންނާނަން ! ……. .ހުވާ މިބުނީ! …….ބުނޭ!”\nތޫބާ ހުރީ ވަގުތު ކުޑަވެދާނެތީ ވެސް ކަންބޮޑުވެފައެވެ.\n“އަސްލު އަހަރެން ބޭނުން…….. ތޫ އަހަރެންގެ ……. މީހަކަށް ހަދަން! މިބުނީ ތޫއާ އެކު…. ދިރިއުޅުމެއް ފަށަން އަހަރެން އެދެމޭ!”\nއަޅައަޅައިގަންނަމުން ޙަމްދާން އޭނަގެ ހިތުގެ އަޑު ބޭރުކުރިއެވެ. އުދަނގުލުން ވިޔަސް ބޭނުންވާ ގޮތް ދުލުން ހާމަކުރެވުނީތީ ޙަމްދާން ހުރީ އުފާވެފައެވެ. ހިތަށް ލިބުނީ ހަމަ ޖެހުމެކެވެ. ދެން އޮތީ ތޫބާ ދޭނެ ޖަވާބެކެވެ.\nޙަމްދާން ޙައިރާން ވީ ތޫބާގެ ޖަވާބެއް އަޑު ނީވި ދިޔަ ސިކުނތުކޮޅަކަށްފަހު ތޫބާ ގިސްލާ އަޑު އިވުމުންނެވެ.\n“ތިހެން ޙަމްދާންގެ ދުލުން ބުނާއަޑު އަހަން އަހަރެން ކިތައް އަހަރު މަޑުކޮށްފިން! ކިތައް އަހަރުގެ ދިގު އިންތިޒާރެއް ކޮށްފިން! ޙަމްދާން!….. އަހަރެންގެ ހިތުގައި ޙަމްދާންގެ ސޫރަ ކުރެހި ޙަމްދާންއަށް އެދެވެން ފެށީ އަހަރެމެންގެ ގެއަށް ޙަމްދާން ޓިއުޝަން ދޭން ދާން ފެށި ހިސާބުން! އެއީ މީހެއްގެ އަނތްބެއްގެ ގޮތުގައި ހުރެގެން އަހަންނަށް ކުރެވުނު ކުށެއްނަމަ އެ ކުށުގެ ސަޒާ އަހަންނަށް ލިބުނަސް އެ ނުވާނެ ޙައްޤު ސަޒާއަކަށް! އެނގޭތަ ކީއްވެގެންކަން! އެހެން އެކަން ވީ އަހަރެންގެ އިޚުތިޔާރުގަ ކަމަށް ނުވާތީ!”\nހަމްދާން ހުރީ ތޫބާއަށް ވާހަކަ ދައްކަން ވަގުތު ދީގެންނެވެ. ތޫބާގެ ދުލުން ފާޅު ކުރި ކޮންމެ ލަފުޒަކީ މާމުއިގެ ތިކިތަކެއްހެން ޙަމްދާންއަށް އިޙުސާސް ކުރެވެމުން ދިޔައެވެ. މީހެއްގެ އަނގައިން ޙަމްދާން މިހާ އުފާވި ވާހަކައެއް ދުވަހަކުވެސް ބޭރެއް ނުވެއެވެ. މުޅި ދުނިޔެ ޙަމްދާންއަށްޓަކައި ފަރިވެ ފޮޅިގެން އައި ކަހަލައެވެ.\nތޫބާ ލައްވާ ދައްކުވަން ބޭނުން ކިތަންމެ ވާހަކައެއް، ޖަވާބު ބޭނުން ކިތަންމެ ސުވާލެއް ޙަމްދާންގެ ޚިޔާލުގައި ހުއްޓެވެ. އެހެންނަމަވެސް އެ ސުވާލުތައް ކުރަން ފަހަށް ބެހެއްޓުމަށްފަހު އެދެމީހުން ދެން ވާހަކަ ދެއްކީ ކައިރިވަމުން އަންނަ ވަގުތު ދެން ކަންކުރަންވީ ގޮތަކާ ބެހޭގޮތުންނެވެ.\nޙަމްދާންގެ ފޯނު ބޭއްވުމަށްފަހު ތޫބާ ގުޅީ ބައްޕައަށެވެ.\nތޫބާގެ ބައްޕަ ފޯނު ނެގުމުން ތޫބާ އެދުނީ އެ ގެއަށް އައިސް ދިނުމަށެވެ.\n“ބައްޕަ އައިސް ދީބަލަ މިގެއަށް! އަހަރެން ބޭނުން ބައްޕައާ ވާހަކައެއް ދައްކަން!”\n“ކޮން ވާހަކައެއް ؟ ތޫބާ އަހަރެން ގާތު ދައްކަން ޖެހޭ އެއްވެސް ވާހަކައެއް މިކަމުގައި ދެނެއް ނޯންނާނެ!”\nތޫބާގެ ބައްޕަގެ ރުޅި ވެރި ބަސްތައް އަޑު އަހާކަށް ތޫބާއަކަށް ފަސޭހައެއް ނޫނެވެ. އެހެންނަމަވެސް ލަދު ކަނޑާލާފަ ބައްޕަގެ ކުރިމަތީ އާދޭސް ކުރަން އެބަޖެއެވެ. އެއީ ތޫބާގެ އަމިއްލަ ދިރިއުޅުމެވެ. ބައްޕަ ބުންޏަސް ލޯބިވާ މީހާ ލިބެން އޮތްވަކާ ލޯބި ނުވާ މީހަކާ އިންނާކަށް ތޫބާ ބޭނުމެއް ނޫނެވެ. ކޮންމެ ފަދަ ޤުރުބާނެއް ވެގެންވެސް ތޫބާ ބޭނުމީ ޙަމްދާނެވެ.\n“ބައްޕާ! އާދޭސް ކުރަން އަހަންނަށް އެންމެ ފުރުސަތެއް ދީ! ބައްޕަ ބޭނުން މީހަކާ އަހަރެން އިންނާނަން ކަމަށް ވަޢުދުވަން!………… މިގެއަށް މި ވަގުތު އައިސް ދީބަލަ! ބައްޕާ!”\nތޫބާއަށް ރޮވިއްޖެއެވެ. އެ ހިސާބުން ތޫބާ ފޯނު ކަނޑައިލިއެވެ. ބައްޕައެއް ނާންނާނެއެވެ. އިޝާރާ އާއި ހާރިސް އެތިބީ އެއަށްވުރެ ބޮޑަށް ބައްޕަގެ ބޮލަށް ވަދެފައެވެ. ފައިސާއަށް ބައްޕަ ހެއްލެން ޖެހޭ ސަބަބެއް ތޫބާ އަކަށް ނުވިސްނެއެވެ. ބައްޕަ އަކީ ކުރިން އެހެން އުޅުނު މީހެއް ވެސް ނޫނެވެ.\nވީ ދެރައިން ތޫބާއަށް ހިފަހައްޓާލެވުނީ ދެއަތުން ބޮލުގައެވެ.\nރޭވިފައިވާ ގޮތަށް ކަންތައް ދާނަމަ އިރުކޮޅަކުން ޙަމްދާން ހުންނާނީ މިގޭގައެވެ. ބައްޕަގެ ކުރިމަތީ އާދޭސްކޮށްގެން ވިޔަސް އަހަރެން ޙާސިލް ކުރުމަށް ކުރަން ޖެހުނު ހުރިހާ ކަމެއް ކުރާނެ ކަމުގެ ޔަގީންކަން ޙަމްދާން ދިނީ އިރުކޮޅެއްކުރިންނެވެ. ތޫބާ ވިސްނައިލިއެވެ. ގުޅާފަ ތިކަމެއް ނުވާނެޔޭ ޙަމްދާން ގާތު ބުނަންވެސް ތޫބާ ކިތަންމެ ފަހަރަކު ހިތަށްއެރިއެވެ. އެހެންނަމަވެސް ދެން ތަޤުދީރާ އަމިއްލަ ދިރިއުޅުން ޙަވާލު ކުރުމަށްފަހު ތޫބާ އެނދުގައި އޮށޯތެވެ. އަދި ދެލޯ މަރާ ބާރުކޮށްލީ މި ޙާލަތު ވީއެންމެ އަވަހަކަށް ނިމި ދެލޯ ހުޅުވާލާއިރު މުޅިން އާޙާލަތަކަށް ދުނިޔެ އެނބުރިގެން ދިއުން އެދިގެންނެވެ. އެކަމަކު އެހެނެއް ވެސް ނުވިއެވެ. ފަނަރަ ވަރަކަށް މިނިޓް ފަހުން ފޯނު ރިންގްވާއަޑު އިވިއްޖެއެވެ. ފޯނަށް ތޫބާ ބަލައިލީ ރިންގް ކެނޑެން އުޅެނިކޮށެވެ. ފޫހި ގޮތަކަށެވެ. އެ ވާނީ ޙަމްދާންގެ ފޯނަކަށެވެ. އެނބުރިދާން ޙަމްދާން ގާތު ބުނާނީއެވެ.\n“ދަރިފުޅާ ދޮރު ހުޅުވަބަލަ! ބައްޕަ މިހިރީ މިގޭގައޭ!”\nބައްޕަގެ އަޑު އިވުމާއެކު ތޫބާއަށް ފުންމައިގެން ތެދު ވެވިއްޖެއެވެ. ގޭގެ ބޭރު ދޮރާހަމައަށް ތޫބާ ދުވެފައި ދިޔައީ ގޭތެރޭ އަރަން އުޅޭ ފައިވާނަށް ވެސް ނާރައެވެ. އެވަރުވެސް ތޫބާއަށް ލަސްވިއެވެ. ހީކުރެވުނީ ލަސްވަންޏާ ބައްޕަ ހިނގައިދާނެއެވެ. ނޫނީ ބޭނުންވެގެން މިހިރަ ފުރުސަތު ގެއްލިދާނެހެންނެވެ.\nތޫބާ ހުޅުވި ދޮރުން ތޫބާގެ ބައްޕަ ވަނުމުން ތޫބާ ދޮރުލައްޕާލާފައި ވެސް އިރުކޮޅަކު ހުރިތާ ހުއްޓެވެ. ބައްޕަ ގާތު ޙަމްދާންގެ ވާހަކަ ފަށާނެ ގޮތަކާމެދު ވިސްނަނީއެވެ.


SunOnline: Zavaajee hayaaiy baajjaveri koh dhey kaanaa!\nޒަވާޖީ ހަޔާތް ބާއްޖަވެރި ކުރުމުގައި ކެއުމުގެ ވައްޓަފާޅި މުހިއްމު -- ފޮޓޯ/ ގެޓީއިމޭޖަސް\nޒަވާޖީ ހަޔާތް ބާއްޖަވެރި ވުމަށް ޓަކައި، ދެމަފިރީންގެ ޖިސްމާނީ ދުޅަހެޔޮކަން ރަނގަޅު ވުމަކީ ކޮންމެހެން ބޭނުން ކަމެކެވެ. ހާއްސަކޮށް ޖިސްމާނީ ދުޅަހެޔޮކަން ރަނގަޅު ކުރުމަކީ ފިރިހެނުން ވަރަށް ބޮޑަށް ސަމާލުކަން ދޭ ކަމެކެވެ.\nގަދީމީ ދިވެހި ފަތްޕިލާވެލީގެ ބޭސްވެރިކަމުގައި ވެސް ފިރިހެނުންނަށް ހާއްސަ ބޭސްތައް ފާހަގަ ކޮށްފައި އޮންނަނީ ބޭސްވެރިކަމުގެ މުސްތަގިއްލު ވަކި ދާއިރާއެއްގެ ގޮތުގައެވެ.\nޒަވާޖީ ހަޔާތުގައި ފިރިހެނުންގެ ދުޅަހެޔޮކަމުގެ މައުލޫގައި ދުނިޔޭގެ ހުރިހާ ހިސާބެއްގައި އަބަދުވެސް ދިރާސާތައް ދަނީ ކުރެވެމުންނެވެ. މި ދިރާސާތަކުން އެންމެ ފާހަގަ ކޮށް ލެވޭ އެއް ކަމަކީ ބައެއް ކަހަލަ ކާނާގެ ބާވަތްތައް ބޭނުން ކުރުމުން ކުރާ ފައިދާތަކުގެ ވާހަކައެވެ.\nސުވާލަކީ ޒަވާޖީ ހަޔާތް ބާއްޖަވެރި ކުރުމުގައި ކެއުމުގެ ވައްޓަފާޅި މުހިއްމު ހެއްޔެވެ؟ ބައެއް މީހުން ގަބޫލު ކުރާ ގޮތުގައި ރަނގަޅު ކާނާ ބޭނުން ކުރުމަކީ ދެމަފިރީންގެ ދުޅަހެޔޮކަން ވެސް ރަނގަޅު ކޮށް ދޭ ކަމެކެވެ.\nތަޖްރިބާކާރު ޑައެޓީޝަނަކު ވިދާޅުވި ގޮތުގައި "ބެލެންސް ޑައެޓް" އެއް ނެގުމަކީ ހުރިހާ ބާވަތެއްގެ ދުޅަހެޔޮކަމަކަށް ވެސް މުހިއްމުކަމެކެވެ. އޭނާ އިތުރަށް ވިދާޅުވި ގޮތުގައި، ފިރިހެނުންގެ ޒަވާޖީ ދުޅަހެޔޮކަމަށް ބަލާއިރު ވިސްނާން ޖެހެނީ، ނާރުތަކުގެ ދުޅަހެޔޮކަމަށާއި ލޭ ދައުރުވުން ރަނގަޅު ވުމާއި، ސަރުބީގެ މިންވަރު ރަނގަޅަށް ދެމެހެއްޓުމާއި، ޕްރޮސްޓޭޓުގެ ސިއްހަތަށެވެ. ވީމާ، ކާނާގެ ތެރެއިން މި ދާއިރާތަކުން ފައިދާ ލިބޭ ކާނާއަށް އިސްކަން ދިނުމުން ތަފާތު ފެންނާނެ ކަމަށް އޭނާ ގަބޫލު ކުރައްވައެވެ.\nއެހެން ޑޮކްޓަރަކާ ސުވާލު ކޮށްލުމުން ވިދާޅުވީ ވަޒަންހަމަކޮށް ކެއުމާއި ހަރަކާތްތެރިކޮށް އުޅުން ނުވަތަ ކަސްރަތު ކުރުމާއި ޖިސްމާނީ ސިއްހަތުގެ އިތުރުން ނަފްސާނީ ސިއްހަތަށް ސަމާލުކަން ދިނުމަކީ ޒަވާޖީ ހަޔާތުގައި ފިރިހެނުންގެ ދުޅަހެޔޮކަން ރަނގަޅު ކޮށް ދޭނެ ކަންކަން ކަމުގައެވެ. އޭނާ އިތުރަށް ވިދާޅުވީ ގިނައިން ހަކުރު އެކުލެވޭ ކާނާއާއި އެނާޖީ ޑްރިންކްސް ބޭނުން ކުރުމަކީ ދިގު މުއްދަތަކަށް ބަލާއިރު ފިރިހެނުން ބަލިކަށި ވުމުގެ ސަބަބެއް ކަމުގައެވެ.\nގަދީމީ ޔޫނާނުގެ މީހުން ގަބޫލު ކުރާ ގޮތުގައި ރިނދައްޔަކީ ފިރިހެނުންގެ ދުޅަހެޔޮކަން ރަނގަޅު ކޮށްދޭ އެއްޗެކެވެ. އެހެންނަމަވެސް ރިނދަލި ބޭނުން ކުރުމުން ތަފާތެއް އަންނަކަން ދިރާސާތަކުން މިހާ ތަނަށް ސާބިތު ކުރެވިފައެއް ނުވެއެވެ.\nދިރާސާތަކުން ދައްކާ ގޮތުގައި ޒިންކް ހިމެނޭ ކާނާ ބޭނުން ކުރުމުން ދަރީން ލިބުމުގެ މައްސަލަ ދިމާވެފައި ވާ ފިރިހެނުންނަށް ފައިދާ ކުރެއެވެ. މިގޮތުން މިފަދަ ކާނާގެ ސަބަބުން ދަރިފަނީގެ ސިއްހަތު ރަނގަޅު ވާ ކަމަށް ދިރާސާތަކުން ދައްކައެވެ.\nކަޅު ޗޮކްލެޓަކީ ވެސް ރަނގަޅު އެއްޗެއް ކަމަށް ތަޖްރިބާއިން އެނގިފައިވާ ކަމަށް ބައެއް މީހުން ބުނެއެވެ.\nދިވެހި ބޭސްވެރިއަކު ވިދާޅުވި ގޮތުގައި ކަނޑު މަހަކީ ވެސް މުހިއްމު ބާވަތެކެވެ. އަދި ކެއުމުގައި ރޯ މިރުސް ބޭނުން ކުރުމުން ވެސް ތަފާތު ފެންނަ ކަމަށް އޭނާ ވިދާޅުވިއެވެ. އޭނާ އިތުރަށް ވިދާޅުވީ ލޮނުމެދާއި، މާމުޔަކީ ވަރަށް ވެސް މުހިއްމު ދެ ބާވަތް ކަމުގައެވެ.\nމިހާރު ވެސް އިޝްތިހާރުތަކުގައި "ފިރިހެން ބޭފުޅުންނަށް ހާއްސަ މާމުއި" ގެ ވާހަކަ ފެނެއެވެ.\nޔޫނާނީ ބޭސްވެރިކަމާއި އަޔުރްވެދިކް ބޭސްވެރިކަމާއި ދިވެހިބޭސްވެރިކަން ވެސް ކިޔަވައި ވިދާޅުވެގެން މިހާރު ވެސް ބޭސްވެރިކަމުގެ ދާއިރާގައި މަސައްކަތް ކުރައްވާ ބޭފުޅަކު ވިދާޅުވީ، ކެއުމުގައި މޭވާއާއި ތަރުކާރީ ބޭނުން ކުރުމަކީ ފިރިހެނުން ބަލިކަށިވުމުން ދުރުކޮށް ދޭ ކަމެއް ކަމުގައެވެ. އޭނާ އިތުރަށް ވިދާޅުވީ ކަނޑައެޅޭ މިންގަނޑަކަށް ކަރާ، ސްޓްރޯބެރީ، ލުނބޯ، އޮރެންޖް އެއްކޮށްގެން ހަދާ ޖޫހަކުން ވަރަށް ބޮޑަށް ފައިދާ ކުރާ ކަމަށް ފާހަގަ ކުރެވިފައިވާ ކަމަށެވެ. އަދި ތަފާތު ބާވަތްތަކުގެ ބަދަނާއި މަދު އަދި ޒައިތޫންޏާއި ޒައިތޫނި ތެލާއި، ރަތްކެބެޖާއި، ބަށީގެ އިތުރުން ދޮންކޭލަކީ ވެސް އެ ބޭނުން ކުރުމުގެ ސަބަބުން ތަފާތު ފެންނަ ތަކެތި ކަމުގައި އޭނާ ވިދާޅުވިއެވެ.\nދިވެހި ބޭސްވެރީންނާއި ޑޮކްޓަރުން ވެސް އިއްތިފާގު ވާ ގޮތުގައި މަސްތުވާތަކެތި ބޭނުން ކުރުމަކީ ހިއްސު ކެނޑި، ނާރުތަކުގެ ބާރު ދެރަވެ، އޭގެ ސަބަބުން އިޔާދަ ނުކުރެވޭ ގެއްލުންތަކެއް ސިއްހީ ގޮތުން ފިރިހެނުންނަށް ވެސް އަދި އަންހެނުންނަށް ވެސް ކުރިމަތި ކުރުވާ ކަމެކެވެ.\nރަނގަޅު ޒަވާޖީ ހަޔާތަކަށް ޓަކައި ރަނގަޅު ސިއްހަތެއްގައި ދެމި ހުންނާން ޖެހޭ ކަމީ ޝައްކެއް އޮތް ކަމެއް ނޫނެވެ. ވަޒަންހަމަކޮށް ކާނާ ބޭނުން ކުރައްވާށެވެ. ކަސްރަތު ކުރައްވާށެވެ. ސިކުނޑިއަށް ބާރު ބޮޑުވާ ކަންކަމުން ދުރުހެލި ވާށެވެ. އޭރުން ދެމަފިރީންގެ ދުޅަހެޔޮކަން ވެސް ރަނގަޅު ވެ، ތަފާތު ފެންނާނެއެވެ.\nހަމަލާއާ ގުޅިގެން ދައުވާކުރީ އުސޫލާ އެއްގޮތަށް: ޕީޖީ\nހަމަލާގެ ޝަރީއަތް ލަސްވަނީ ގާޒީ ޗުއްޓީގައި ހުރުމުން


Ministery ge kudhin belumugai ihumaaluvaa muvahzafunnaai dheythereygai fiyavalhualhaane: Gender – Iru\nމަލީހު ޒިންމާ އަދާ ނުކުރާ ކަމަށް ބުނެ މަޖިލީހަށް ގަރާރެއް\nމިނިސްޓްރީގެ ކުދިން ބެލުމުގައި އިހުމާލުވާ މުވައްޒަފުންނާއި ދޭތެރޭގައި ފިޔަވަޅުއަޅާނެ: ޖެންޑަރ\nޖެންޑަރ މިނިސްޓްރީގެ ބެލުމުގައި ދަށުގައިވާ ކުދިން ބެލުހެއްޓުމުގައިި އިހުމާލުވާ މުވައްޒަވުންނާއި ދޭތެރޭގައި ފިޔަޅުއަޅާ ކަމަށް އެމިނިސްޓްރީން ބުނެފިއެވެ.\nރާއްޖެޓީވީގެ ޕްރޮގްރާމެއްގައި ޖެންޑަރ މިނިސްޓްރީގެ ސްޓޭޓް މިނިސްޓަރު އައިޝަތު ރަޝީދު ވިދާޅުވީ މިނިސްޓްރީގެ އެކިހިޔާތަކުގައި ދިރިއުޅެމުންދާ ކުދިން ބަލަމުންދަނީ ވަރަށް ޚާއްސަ ސަމާލުކަމެއްދީގެން ކަމަށެވެ. ތަފާތު އެކިއެކި މިޒާޖުގެ ކުދިން ދިރިއުޅެމުންދާއިރު، މިއީ ވަރަށް އުދަނގޫ އެހާމެ މަސްއޫލިއްޔަތު ބޮޑު މަސައްކަތެއްގެ ގޮތުގައި އައިޝަތު ސިފަކުރެއްވިއެވެ.\nއައިޝަތު ވިދާޅުވީ ފާއިތުވެ ދިޔަ އަހަރުތަކުގައި އަދި މިއަހަރުގެ ތެރޭގައި ވެސް ހިޔާ ތަކުގެ ދިރިއުޅޭ ކުދިން ބެލުމުގައި މުވައްޒަފުން، އިހުމާލުވި މައްސަލަތައް ފެންމަތިވެގެން ދިޔަ ކަމަށެވެ.\n“މިއަހަރުގެ ތެރޭގައި ވެސް ވާނެ ސަސްޕެންޑް ކުރެވިފައި. އަޅުގަނޑުމެންނަށް މުއައްޒަފުން އެގޮތަށް ފާހަގަވެގެން އެކްޝަން ނަގާފަ ހުންނާނެ. އެމައްސަލައެއް ބަލާއިރު، އަޅުގަނޑުމެންނަށް ސިވިލް ސަރވިސްގެ ތެރެއިން އެމީހަކު ވަޒީފާއިން ނުކެނޑުނު ކަމުގައި ވިޔަސް އެތަނަށް އެމީހަކު ފޮނުވައިގެން ކުދިންނާއި އެއްކޮށް މަސައްކަތް ކުރުން މަނާ ކުރެވިފައި ވަނީ. އެގޮތަށް ފިޔަވަޅު އެޅެމުންދަނީ.” އައިޝަތު ވިދާޅުވިއެވެ.\nއައިޝަތު ވިދާޅުވީ މިއަހަރުގެ ތެރޭގައި އިހުމާލުގެ މައްސަލާގައި ދެމުވައްޒަފަކު ސަސްޕެންޑް ކުރެވިފައިވާ ކަމަށެވެ. އަދި އެކިކަހަލަ އިހުމާލުގެ މައްސަލަތައް މުވައްޒަފުންގެ ފަރާތުން ފެންމަތިވި ކަމުގައިވީ ނަމަވެސް ޖިންސީ ގޯނާގެ މައްސަލައެއް މިއަދާ ހަމައަށް ރިޕޯޓު ކޮށްފައިނުވާ ކަމަށް އޭނާ ވިދާޅުވިއެވެ.


Hashigandun Beyrugai Hih Ufedhifaivaa Kuhjjeh Ge Furaana Salaamaiyy Kuran Ehee Eh Vedhehhvaa - Vaguthu\nހަށިގަނޑުން ބޭރުގައި ހިތް އުފެދިފައިވާ ކުއްޖެއްގެ ފުރާނަ ސަލާމަތް ކުރަން އެހީއެއް ވެދެއްވާ!\n6 މަސް ކުރިން ( މެއި 18, 2017 )\nނީރާ ބިންތި މޫމިން ޔޫސުފް\nގދ.މަޑަވެއްޔަށް އުފަން އުމުރުން އެންމެ ހަ ދުވަހުގެ ނީރާ ބިންތި މޫމިން ޔޫސުފް އަކީ މޫމިން ޔޫސުފް އަދި އައިޝަތު ޝާހީ އަށް ލިބުނު ފުރަތަމަ ދަރިފުޅެވެ. އުފަންވި އިރު ހިތް ބޭރަށް ނިކުމެފައިވާ މި ތުއްތު ތުއްތު ފުރާނަ މިހާރު އެދަނީ މަރާއި ހަނގުރާމަ ކުރަމުންނެވެ.\nއުފެދުމުގެ ތެރޭގައި ވަރަށް މަދުން ނޫނީ ނުފެންނަ ޖެނެޓިކް މައްސަލައެއް ދިމާވެފައިވާ ނީރާ އަކީ ބޮޑު އޮޕަރޭޝަނެއް ކުރަން ޖެހިފައިވާ މައުސޫމު ފުރާނައެކެވެ. މި އަޕޮރޭޝަން ކުރަން ރާއްޖެއި ބޭރަށް ދާން ޖެހިފައިވުމާއިކު، ރާއްޖެއިން ބޭރަށް ގޮސް ހުރުމުގެ ތަނަވަސްކަން އާއިލާގެ ނެތެވެ.\nނީރާ އަށް ދިމާވެފައިވާ ހާލަތާއި މެދު "ވަގުތު އެހީ" އަށް މައުލޫމާތު ދެމުން ކުއްޖާގެ މާމަ ޝަރީފާ މޫސާ ބުނީ ކުއްޖާ ވިހަން ކައިރި ވުމުން އައިޖީއެމްއެޗް އިން ވިހަން ނިންމައި ބަރާބަރަށް ޑޮކްޓަރަށް ދައްކަމުން ގެންދިޔަ ކަމަށާއި ސްކޭނުތައް ހަދައި ކުއްޖާގެ ހާލަތު ރަނގަޅު ކަމަށް ޑޮކްޓަރުން ބުނަމުން ދިޔަ ކަމަށެވެ.\n"ބޭބީ ގެ މަންމަ ޝާހީ އަކީ އަޅުގަނޑުގެ އެންމެ ދޮށީ ކުއްޖާ، ޝާހީގެ ފިރިމީހާ ބޭނުންވީ އައިޖީއެމްއެޗް އިން ވިއްސަން، އެހެން ރެޖިސްޓަރ ކޮށްގެން ބަރާބަރަށް ޑޮކްޓަރަށް ދައްކަމުން ދިޔައިން، ސްކޭނުތައް ވެސް ހެދި އެމީހުން، ހެދުމަށް ފަހު ބުނި ޝާހީގެ ހަށިގަނޑާއި އެއްވަރޭ ބޭބީ، އެހެންވީމާ އަޅުގަނޑު އެހާ ކަންބޮޑުވާ ކަން ނުޖެހުން، އަޅުގަނޑު ކައިރީ ނުބުނޭ އިތުރު ތަނަކުން ސްކޭނެއް ކުރާކަށް،" ޝަރީފާ ބުންޏެވެ.\nޝަރީފާ ބުނީ ގަވާއިދުން ޑޮކްޓަރަށް ދައްކަމުން އައިސް މެއި މަހުގެ 8 ވަނަ ދުވަހު އެޑްމިޓްކުރަން ބުނި ކަމަށާއީ ވިހަން ދިން ތާރީހު ކަމަށްވާ މެއި މަހުގެ 10 ވަނަ ދުވަހުގެ ފަތިހު ޝާހީ ބަނޑުގަ ރިއްސާތީ ވަގުތުން އައިޖީއެމްއެޗް އަށް ގެންދެވުނު ކަމަށެވެ. އަދި ގުދުރަތީ ގޮތުން ވިއްސުމަށް ޝާހީ ބޭއްވުނެވެ.\n"އަޅުގަނޑު ކައިރީ ބުނި ޝާހީ އަދި ބޭބިގެ ހާލަތު ވަރަށް ރަނގަޅޭ އެއްވެސް މައްސަލައެއް ނެތޭ، ހާޓްބީޓްވެސް ވަރަށް ރަނގަޅޭ، ދެން އަޅުގަނޑު ވެސް އެހާ ކަންބޮޑެއް ނުވޭ، އެރޭ ބުނި ފަތިހު ހަތަރެއް ޖަހާއިރު ރިއްސާ އިންޖެކްޝަނެއް ޖަހާނެ ކަމަށް، ދެން ހަމަ އެގަޑިއަށް އިންޖެކްޝަން ވެސް ޖެހި، އޭގެ ފަހުން އަޅުގަނޑު އިންނަން ޖެހުނީ ބޭރުގަ، އެކަމަކު އެއް މިނެޓުން އެއް މިނެޓުން ގުޅައި ޝާހީގެ ހާލު ބެލިން އަޅުގަނޑު، ދެން ޝާހީގެ ހާލު ގޯސްވާހެން ހީވާން ފެށުމުން އަޅުގަނޑު އެތެރެއަށް ވެއްދުމަށް އެދުނިން، އެ މީހުން އަޅުގަނޑު ވައްދަން އެއްބަސްވީ ލިޔުމެއްގައި ސޮއި ކޮށްފައި، އޭގައި އިންނަނީ ލިޔެފަ ޝާހީގެ ހާލަތުގެ ރަނގަޅު ކަމަށާއި ހުޅުވިފައި ހުރީ ތިން ސެންޓިމީޓަރަށް ކަމަށް،" ޝަރީފާ ބުންޏެވެ.\nއޭނާ ބުނީ ޝާހީގެ ބަނޑުގައި ވަރަށް ބޮޑަށް ރިއްސަން ފެށި ކަމަށާއި ނަމަވެސް ޑޮކްޓަރުން ވެސް އަދި ނަހުރުހުނެއް ވެސް ވިއްސަން މަސައްކަތެއް ނުކުރާ ކަމަށެވެ. އޭގެ އިރުކޮޅެއް ފަހުން ޑޮކްޓަރު އައިސް ޝާހީ ވިއްސުވީ ކަމަށެވެ. އަދި ކުއްޖާ އާއި ޝާހީގެ ހާލަތު ރަނގަޅު ކަމަށް އެމީހުން ބުނި ކަމަށް ޝަރީފާ ބުންޏެވެ.\n"އަޅުގަނޑު ދެން ހަމަޖެހިލިގެން ގޮސް އެއްޗެއް ކާން އުޅެނިކޮށް ގޮވީ، އެތެރެއަށް ދިޔަ އިރު ޝާހީގެ މައިދައިތަ އާއި ބައްޕަ ހުރި، އޭރު ކުއްޖާގެ ބައްޕަ އޮތީ ހޭނެތިގެން ވެއްޓިފައި، ޑޮކްޓަރުން ބުނީ ކުއްޖާގެ ހާލަތު ގޯސްކަމަށް، އޭރު ކުއްޖާގެ ގައިގަ އޮތީ ފޮތިގަނޑެއް އަޅާ ނިވާކޮށްފައި، އަޅުގަނޑަށް ކުއްޖާ ނުފެންނަނީ ސުވާލު ކުރިން ކޮބައިތޯ ކުރި ސްކޭނުތައް، ޖަވާބެއް ނުލިބުން، ދެން އަޅުގަނޑު ގެންގޮސް ކުއްޖާ ދެއްކީ، ދެއްކި ތަނުން އަޅުގަނޑު އަނބުރައިގަނެގެން ވެއްޓިއްޖެ ބިންމައްޗައް، އަޅުގަނޑަށް ފެނުނީ ކުއްޖާގެ ހިތް މަތިން ބޮކިޖަހަ ޖަހަ އޮއްވައި،" ޝަރީފާ ބުންޏެވެ.\nޑޮކްޓަރުން ބުނާގޮތުގައި ކުއްޖާ އަށް ދިމާވެފައި ވަނީ ގުދުރަތީ ހާލަތެކެވެ. އެއީ އިހްމާލަކުން ވެފައިވާ ކަމެއް ނޫނެވެ. ނަމަވެސް ޝަރީފާ ގަބޫލު ކުރާ ގޮތުގައި ވިހެއުމަށް ޝާހީ އެހެން ހޮސްޕިޓަލަކަށް ގެންދިޔަ ނަމަ ކުއްޖާއަށް މި ހާލަތު ދިމާވެފައިވާ ކަން ދެނެގަނެވުނީހެވެ.\nނީރާގެ އިތުރު ފަރުވާ އަށް 16 ވަނަ ދުވަހުގެ ރޭ އިންޑިއާ އަށް ފުރުވާލާފައި ވާއިރު ބޭސް ފަރުވާގެ ހަރަދާއި ފްލައިޓު ޓިކެޓު އާސަންދައިން ހަމަޖެހުނު އިރު، ކުއްޖާގެ އެހެނިހެން ހަރަދުތައް ބަލަހައްޓަން ޖެހެނީ އާއިލާ އަށެވެ.\nޝަރީފާ ބުނީ ކުއްޖާގެ ހާލަތާމެދު އެއްވެސް އަޕްޑޭޓެއް އަދި ލިބިފައި ނުވާ ކަމަށާއި ސްކޭނުތައް ހަދައި ނިމުމުން ކުއްޖާ އަށް ދެވެން އޮތް ފަރުވާ އެނގިގެން ދާނެ ކަމަށެވެ. އަދި އެކި ތަންތަނަށާއި މީހުންގެ ކައިރިއަށް ގޮސް 1900 ޑޮލަރާއި 10000 ރުފިޔާ ކުއްޖާ ފުރުވާލުމުގެ ކުރިން ހޯދުނު ކަމަށާއި އިތުރަށް ފައިސާ ބޭނުންވާ ކަމަށް ޝަރީފާ ބުންޏެވެ.\nއޭނާ ބުނީ ޝާހީ އާއި އެހީތެރިން އިންޑިއާގައި ހަރަދުތައް ބަލަހައްޓަމުން ދަނީ އެ ފައިސާ އިން ކަމަށެވެ. އަދި ކުއްޖާގެ ގިނަ އޮޕަރޭޝަންތަކެއް ކުރަން ޖެހޭނެ ކަމަށް ލަފާ ކުރާ ކަމަށާއި ބެލި ބެލުމުން ޔަގީން ކަމާއެކު އޮޕަރޭޝަން ކުރެވެން އަންނަނީ ތުރުކީގެ އިސްތަންބުލް އިން ކަމަށެވެ.\nނީރާ އަށް އެހީތެރިވެދެއްވަން ބޭނުންފުޅުވާ ފަރާތްތަކުން ކުއްޖާގެ ބައްޕަ މޫމިން ޔޫސުފްގެ ބީއެމްއެލް ރުފިޔާ އެކައުންޓް (7710531838101) ފައިސާ ޖަމާކޮށްދިނުމަށް އާއިލާއިން އެދެއެވެ. އަދި ނީރާ އަށް ދިމާވެފައިވާ ބަލި ހާލަތާއި ގުޅޭ އިތުރު މައުލޫމާތު ހޯއްދެވުމަށް ބޭނުންފުޅުވާނަމަ، ޝަރީފާގެ ނަމްބަރު 9118960 އަށް ގުޅުމަށް އޭނާ އެދެއެވެ.\nމާތްﷲ ނީރާ އަށް އަވަސް ޝިފާއެއް މިންވަރު ކުރައްވައި، އެ މަޢުސޫމް ދަރިފުޅަށް ބާއްޖަވެރި މުސްތަޤުބަލެއް މިންވަރު ކުރައްވާށިއެވެ. އަދި އަޅަމެންނީ އެކަކު އަނެކަކަށް އެހީތެރިވެދޭ ބަޔަކުކަމުގައި ލައްވައި، އަޅަމެންގެ މި މުޖުތަމަޢަކީ ބަލިމަޑުކަމާއި ނުރައްކާތެރި ރޯގާތަކުން ރައްކާތެރި، ދުޅަހެޔޮ މުޖުތަމައެއްކަމުގައި ލައްވާށިއެވެ. އާމީން!\n(رواه البخاري 6551 و مسلم 285000)\nމެއި 19, 2017 - 14:23\nނީރާގެ މައިންބަފައިނަށް ކެތްތެރިކަން ދެއްވާ ނީރާއަށް އަވަސް ޝިފާއެއް މިންވަރު ކުރައްވާށި.. އާމީން\nމެއި 19, 2017 - 13:31\nއާއިލާ އަށް ކެތްތެރިކަން ދެއްވާށި ......\nމެއި 18, 2017 - 19:43\nނީރާގެ މަންމައާއި ބައްޕަ އަށް ކެތްތެރިކަން ދެއްވައި ބޭބީ ނީރާ އަށް އަވަސް ޝިފާއެއް މިންވަރު ކުރައްވާށި! އާމީން.\nމެއި 18, 2017 - 17:27\nމިއޮއް ތަރައްގީ ޒަމާނުގައި ޑޮކްޓަރުންނަށް ހަމަ ނޭގުނީބާ ނުވަތަ ވާއެއްޗެއް ވަންދެން ނުބުނެ ތިބީބާ؟؟؟؟؟؟؟؟؟؟؟؟؟؟\nމެއި 18, 2017 - 14:17\nމިކަމުގައި އިހުމާލެއް އޮވެއްޖެނަމަ ފިޔަވަޅު އެޅުމަށް ގޮވާލަން.\nމެއި 18, 2017 - 13:12\nނީރާ ބޭބީއަށް އަވަސް ޝިފާއަކަށް އެދެން.\nމި ތުއްތު ކުއްޖާއަށް އަވަސް ޝިފާއެއް މާތްﷲ މިންވަރު ކޮށްދެއްވާށި. ޢާމީން!\nމެއި 18, 2017 - 12:41\nފާތުމަތު ޝާހީ އެއްނޫން އާއިޝަތު ޝާހީ\nމެއި 18, 2017 - 12:39\nނީރާ ބޭބީ އަށް އަވަސް ޝިފާއެއް މިންވަރުކޮށްދެއްވައި އާއިލާއަށް ކެތްތެރިކަން ދެއްވާށި! އާމީން\nމެއި 18, 2017 - 12:29\nނީރާ ބޭބީ މަންމަގެ ނަމަކީ އައިޝަތު ޝާހީ. މިކުށް އިސްލާހު ކޮއްދެއްވާ!\nމެއި 18, 2017 - 11:48\nޝަރީފާއަކީ ސްޕެޝަލިސްޓެއްހެން ހީވަނީ..! އެހެންޏާފަހެ، އެކުއްޖާފުޅަށް ޤުދުރަތީ ގޮތުން ދިމާވި ބަދުނަސީބު ޙާލަތެއްގެ ޒިންމާވެސް އެހެން ބައެއްގެ ބޮލުގައި އަޅުވަން އުޅޭހެން ޝަރީފާގެ ވާހަކައިން ދޭހަވަނީ..! ކުރިން އެނގުނު ނަމަވެސް ވިހެއުމުގެ ކުރިން ކުރެވޭނެ މާބޮޑު ކަމެއް ތިކަމުގައި އޮންނާނެ ހެނެއް ހީއެއް ނުވޭ..!\nމެއި 18, 2017 - 22:49\nއެއީ ހަމަ އިހުމާލެއް އެވަރު ވާއިރު ބުނަން ޖެހޭނެ. ޜަނގަޅޭ ކިޔާފަ ސިއްރު ކުރާނީވެސް ކަމެއް ވީމަތާ\nމެއި 18, 2017 - 23:02\nމަވެސް ވ.ފޫހިވެއްޖެ މިމާމަގެ ވާހަކައިން..ﷲ ތަޢާލާގެ މިންވަރުފުޅު މިއީ. ޑޮކްޓަރުންނަށް ވިހެއުމުގެ ތެރޭ ހިތް ނެރެ ބޭރަށް ލެވޭނެހެނެއަ ހިއެއް ނުވޭ.\nމެއި 19, 2017 - 15:46\nޝަރީފާއަކީ ޝްޕެޝަލިސްޓެއް ނޫން ކަމަކު ޝަރީފާއޭ ހުރިހާ ކަމެއް ކޮއްދިނީ. މާ އެއްޗިސް ކިޔާ ހިތުން އުޅެންޏާ ދިމާލަށް ކިޔަންވީނު. ޝާހީއާ ކޮން ގުޅުމެއް އޮވެގެންތަ މާ ވަރަކަށް ތިފުއްޕަނީ. މީސްމީހުންގެ ޢާއިލާއަށް ދެރަގޮތް ދިމާވީމަ އަދިވެސް ތިއުޅެނީ ހަސަދަ ނުބޭލިގެން. ތިހާ ހަޖަމް ނުވަންޏާ ނުބޭނިހުރުން ރަނގަޅުވާނީ.\nމެއި 19, 2017 - 22:23\nޑަކްޓަރު.. ތި ކިޔާ އެއްޗެއް އިގޭތަ.އައިޖީއެމްއެޗް އެއީ މި ރާއްޖޭގަ ހުރި އެންމެ ގާބިލް ހޮސްޕިޓަލަށް ވީއިރު، ކީއްވެ ސްކޭން އަކުން ނޭގެންވީ.. ޝަރީފާ ބުނީ ރަނގަޅަށް .. ގުދުރަތީ ކަމެއްވިޔަސް އިހުމާލު އެބައޮތް


ނަމާދުން ލިބެންޖެހޭ ފުރިހަމަ ފައިދާ ލިބުމަށް އެދޭނަމަ ޘަވާބުން އުނިވެދާނެ ކިތަންމެ ކުޑަކަމެއްވެސް ނުކުރާށެވެ!\nނަމާދުގައި ފިރިހެނުން ހެދުންލުމަށް ބަލާއިރު ފައިގެ ތަނބިކަށްޓަށްވުރެ ތިރިއަށް ފޭރާން ހުރުމަކީ ދީނީ ބައެއް ޢިލްމުވެރިން ބަޔާން ކުރައްވަވާ ގޮތުގައި ޙަރާމް ކަމެކެވެ. އަނެއްބައި ޢިލްމުވެރިން ބަޔާން ކުރައްވަވާ ގޮތުގައި އެއީ މަކްރޫހަ ކަމެކެވެ. ހަމައެއާއިއެކު އެކަމުގައި ބޮޑާކަމުގެ ނިޔަތްވާނަމަ އެކަމުގެ ނުރއްކައުތެރިކަމުގެ ބޮޑުކަން އެތައް ގުނައަކަށް އިތުރުވެގެންދެއެވެ.\nއެކަމަކީ މަކްރޫހަކަމެއް ކަމުގައި ބެލި ނަމަވެސް ކުރާ ނަމާދުން އުނިވުމުގެ ފުރުޞަތު އެބައޮތެވެ. ވީމާ ނަމާދުގެ ފުރިހަމަ ފައިދާ ނުލިބުމުގެ ބިރު އެބައޮތެވެ. އެފަދަ ބިރުވެރިކަމެއް ބާއްވަންވީ ކީއްކުރަން ހެއްޔެވެ؟ އެއް ބައަކު ބުނާ ގޮތުގައި އެއީ އެއްވެސް މައްސަލައެއް ނޫނެވެ! އެއީ އެއްވެސް ކަމެއް ކަމަށް ނުދެކޭނަމަ އެއްވެސް ޝައްކަތެއް ނެތް މިންވަރަށް އަވަހަށް ފައިކުރި ބުރިކޮށް ކުރުކޮށްލަންވީ ނޫންހެއްޔެވެ؟\nނަމާދަށް ހުންނައިރު ފޭރާން އޮޅުމަކީ ރަނގަޅުކަމެއް ނޫނެވެ! ވީމާ ފަޓުލޫނުގެ ފައިކުރިވެސް ނުއޮޅާށެވެ! އަދި ގަމީހުގެ އަތުކުރި ވެސް ނުއޮޅާށެވެ! ކުރާ ނަމާދުން އުނިވެދާނެ އެއްވެސް ކަމެއް ނުކުރާށެވެ! ކުރާ ނަމާދުގެ ސަވާބު އެންމެ ފުރިހަމައަށް ލިބިގަންނަން މަސައްކަތްކުރާށެވެ!\nނަމާދުން ރައްކައުތެރިވުމަށްޓަކައި ތިމާ ކުރާ ނަމާދުން އުނިވެދާނެ ކަމުގެ ބިރު އޮތް ހުރިހާ ކަމަކުން ދުރުހެލިވާން ޖެހޭނެއެވެ. ތިމާއަށް ނަމާދު ކުރެވުނީ ތިމާއަށް ކުރެވޭނެ އެންމެ ފުރިހަމައަށްކަން ޔަޤީންކުރަންވާނެއެވެ!\n--ޑރ. ޢަލީ ޒާހިރު ބިން ސަޢީދު ޤާސިމްގެ ބަސްފުޅެއް


Thahugeegugai dhen ves vaahaka dhakkaanee Maumoon haaziru kurumun: Jabir | Mihaaru\nކާށިދޫ ދާއިރާގެ މެމްބަރު އަބްދުﷲ ޖާބިރު: މައުމޫނާ ދެކޮޅަށް ފުލުސް އޮފީހަށް ހުށަހެޅުއްވި މައްސަލައިގެ ތަހުގީގަށް ހާޒިރުކުރުމުން ވާހަކަ ދައްކަން ވަނީ ދެކޮޅު ހައްދަވާފައި. --ފޮޓޯ: މިހާރު\nތަހުގީގުގައި ދެން ވެސް ވާހަކަ ދައްކާނީ މައުމޫން ހާޒިރުކުރުމުން: ޖާބިރު\n24 ސެޕްޓެމްބަރ 2019 - 12:10 30 comments\nކުރީގެ ރައީސް މައުމޫން އަބްދުލްގައްޔޫމް ފައިސާ އަށް ޚިޔާނާތްތެރިވެވަޑައިގަތް ކަމަށް ތުހުމަތުކޮށް ފުލުސް އޮފީހަށް އޭނާ ހުށަހެޅުއްވި މައްސަލައިގެ ތަހުގީގުގައި އެއްވެސް ވާހަކައެއް ދައްކަވާނީ އެމަނިކުފާނާ އެކުގައި ކަމަށް ކާށިދޫ ދާއިރާގެ މެމްބަރު އަބްދުﷲ ޖާބިރު މިއަދު ވިދާޅުވެއްޖެ އެވެ.\nމައުމޫންއާ ދެކޮޅަށް ޖާބިރު ފުލުސް އޮފީހަށް މައްސަލައެއް ހުށަހެޅުއްވީ އަނބުރާ ދައްކަވާ ގޮތަށް މިދިޔަ އަހަރުގެ ރިޔާސީ އިންތިޚާބުގެ ތެރޭގައި 29 މިލިއަން ރުފިޔާ އޭނާގެ އަތުން ނަންގަވައި އެ ފައިސާ ނުދެއްވި ކަމަށް ވިދާޅުވެ އެވެ. އެކަމަކު މި ތުހުމަތު މައުމޫން އުފައްދަވާ ޕާޓީ، އެމްއާރުއެމް އިން ވަނީ ދޮގުކޮށްފަ އެވެ.\nޖާބިރު ހުށަހެޅުއްވި މައްސަލައިގައި އޭނާ ރޭ ފުލުސް އޮފީހަށް ހާޒިރު ކުރުމުން ތަހުގީގަށް އެއްވެސް ވާހަކައެއް ނުދެއްކެވި އެވެ.\nއޭނާ ވިދާޅުވީ ފުލުހުންގެ ސުވާލުތަކަށް އެއްވެސް ޖަވާބެއް ނުދެއްވީ ފުލުސް އޮފީހުގައި މައުމޫން ހާޒިރުވެވަޑައިގެން ނެތުމުން ކަމަށެވެ.\n"އޭގައި އޮންނާނެ ގޮތަކީ އަޅުގަނޑާ އެކު މައުމޫން ވެސް އިންނަވަން ޖެހިވަޑައިގަންނަވާނެ ފުލުސް އޮފީހުގައި. މައުމޫން ހާޒިރުކޮށްފައި ނެތީމަ އަޅުގަނޑު ވާހަކަ ދައްކަން ބޭނުން ނުވީ،" މައުމޫން އުފެއްދެވި ފުރަތަމަ ސިޔާސީ ޕާޓީ، ޑީއާރުޕީގެ ލީޑަރުކަން ވެސް ކުރައްވާ ޖާބިރު ވިދާޅުވި އެވެ.\nޖާބިރާއި މައުމޫން: މައުމޫންއާ ދެކޮޅަށް ޖާބިރު ހުށަހެޅުއްވި މައްސަލަ ފުލުހުން އަންނަނީ ތަހުގީގު ކުރަމުން.\nޖާބިރު ވިދާޅުވި ގޮތުގައި ތަހުގީގާ ގުޅޭ ގޮތުން މައުމޫންއާ ވާހަކަ ދައްކަވާނެ އެވެ. ފުލުސް އޮފީހަށް ދެން ވަޑައިގަންނަވާނީ އޭގެ ފަހުން ކަމަށް ވިދާޅުވި އެވެ.\nޖާބިރުގެ ވާހަކަ ދޮގުކޮށް، އެމްއާރުއެމުން ބުނެފައި ވަނީ އޭނާ އެއްވެސް ފައިސާއެއް މައުމޫނަށް އަދި އެމްއާރުއެމްގެ ޓީމުގެ މީހަކަށް ވެސް ދެއްވާފައެއް ނުވެ އެވެ.\nމައުމޫނާ ދެކޮޅަށް ޖާބިރު ފުރަތަމަ މައްސަލަ ހުށަހެޅުއްވުމުން ފުލުހުން ނުބެލި އެވެ. އެއީ، އެ މައްސަލައިގައި އެއްވެސް ހެއްކެއް ހުށަަހަޅާފައި ނެތުމުންނެވެ. ދެ ވަނަ ފަހަރަށް މައްސަލަ ހުށަހަޅާފައި ވަނީ ހެއްކާ އެކުގައި ކަމަށް ޖާބިރު ވިދާޅުވި އެވެ.\nޖާބިރު ވިދާޅުވާ ގޮތުގައި، ފައިސާ ނެންގެވީ މައުމޫންގެ އަމިއްލަ ގެކޮޅު މ. ކިނބިގަސްދޮށުގެ މޯގޭޖް ކުރައްވާފައި ކަމަށެވެ. އެ ފައިސާ ނުދައްކަވައިފި ނަމަ، ކިނބިގަސްދޮށުގެއާ ހަވާލުވާނެ ކަމަށް ވެސް ޖާބިރު ވަނީ ވިދާޅުވެފަ އެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޕޮލިސް ޑީއާރުޕީ މެމްބަރު އަބްދުﷲ ޖާބިރު (ކާށިދޫ)


ހޯމް މިނިސްޓަރ ޑރ. މުޙައްމަދު ޖަމީލު އަޙުމަދު ފ. ދ. އަދި ތ. އަތޮޅުގެ ބައެއް ރަށްތަކަށް ޒިޔާރަތްކުރައްވައިފި\n06 އޯގަސްޓް 2012\nމިނިސްޓަރ އޮފް ހޯމްއެފެއާޒް ޑރ. މުޙައްމަދު ޖަމީލު އަޙްމަދު މިއޯގަސްޓް މަހުގެ 2ން 5ށް ފ. ދ. އަދި ތ. އަތޮޅުގެ ބައެއް ރަށްތަކަށް ޒިޔާރަތްކުރައްވައިފިއެވެ. އެމަނިކުފާނުގެ މިދަތުރުފުޅަކީ ލޯކަލް ގަވަރމަންޓްގެ ރައީސްގެ ހައިސިއްޔަތުންނާއި އަދި ހޯމް މިނިސްޓަރގެ ހައިސިއްޔަތުން ކުރެއްވި ދަތުރުފުޅެކެވެ.\nމި ދަތުރުފުޅުގައި އެމަނިކުފާނު މިތިން އަތޮޅުގެ އަތޮޅު ކައުންސިލްތަކާއި ރަށުކައުންސިލްތަކާ އަދި އެރަށްރަށުގެ ކޮމިޓީތަކުގެ ބޭފުޅުންނާ ބައްދަލުކުރައްވާ، އެރަށްރަށުގެ ރައްޔިތުންނަށް ދިމާވާ ކަންތައްތަކާ ބެހޭގޮތުން މަޝްވަރާ ކުރެއްވިއެވެ. އަދި މީގެއިތުރުން އެރަށްރަށުގައި މަސައްކަތްކުރައްވާ މޯލްޑިވްސް ޕޮލިސް ސަރވިސްގެ ބޭފުޅުންނާވެސް ބައްދަލުކުރެއްވިއެވެ.\nމިދަތުރުފުޅުގައި ވަޑައިގެންނެވި ރަށްތަކަކީ ފ. ނިލަންދޫ، ދ. ކުޑަހުވަދޫ، ދ. ބަނޑިދޫ، ދ. މާއެނބޫދޫ، ތ. ވޭމަންޑޫ، ތ. ގުރައިދޫ، ތ. ހިރިލަންދޫ އަދި ތ. ތިމަރަފުށްޓެވެ.\nމިނިސްޓަރގެ އިތުރުން މިދަތުރުފުޅުގައި ބައިވެރިވެވަޑައިގެންނެވީ ސްޓޭޓް މިނިސްޓަރ ޙުސައިން މަނިކު ދޮންމަނިކާއި ސްޓޭޓް މިނިސްޓަރ މުޙަންމަދު ފަޔާޒުއާއި އެގްޒެކެޓިވް ޑިރެކްޓަރ މުޙަންމަދު އާދަމާއި އިނިސްޕެކްޓަރ ޖެނެރަލް ހުސައިން ރަޝީދު ޔޫސުފެވެ. މީގެ އިތުރުން ޑިފެންސް މިނިސްޓްރީގެ ސްޓޭޓް މިނިސްޓަރ މުޙަންމަދު އަޙްމަދުވެސް ބައިވެރިވެވަޑައިގެންނެވިއެވެ.


TV channel eh gothah Netflix France ah | Mihaaru\nޓީވީ ޗެނަލެއް ގޮތަށް ނެޓްފްލިކްސް ފްރާންސަށް\nބަޔަކު ނެޓްފްލިކްސް ބޭނުން ކުރަނީ.\nމަޝްހޫރު ސްޓްރީމިން ޕްލެޓްފޯމް ނެޓްފްލިކްސް ޓީވީ ޗެނެލެއްގެ ގޮތުގައި ފްރާންސްގައި ޓެސްޓްކުރަން ފަށައި، އަންނަ މަހުގެ ތެރޭގައި ހިދުމަތް ފުޅާކުރަން ނިންމައިފި އެވެ.\nވެރައިޓީން ބުނީ 24 ގަޑިއިރު ލިބޭ ޓީވީ ޗެނެލެއްގެ ގޮތުގައި "ޑައިރެކްޓް" ގެ ނަމުގައި ނެޓްފްލިކްސް ޓެސްޓްކުރަން ފެށީ މި މަހުގެ5ގައި ކަމަށެވެ. ހިދުމަތް ދޭނީ ފްރާންސްގައި މުއާލަސަލާތީ ހިދުމަތްތައް ދޭ ކުންފުނިތައް ކަމަށްވާ އޮރެންޖާއި ކެނަލް ޕްލަސްގެ އިތުރުން އެސްއެފްއާރްގެ ނެޓްވޯކްތައް މެދުވެރިކޮށެވެ.\nއެކަމަކު ޓީވީ ޗެނެލެއްގެ ގޮތުގައި ފްރާންސްގައި ނެޓްފްލިކްސް ލިބޭނީ ވެސް އެ ހިދުމަތަށް ސަބްސްކްރައިބްކޮށްފައިވާ ކަސްޓަމަރުންނަށެވެ. މިގޮތަށް ހިދުމަތް ދިނުމުން ޓީވީ ޗެނެލްތަކުން ޕްރޮގްރާމްތައް އަންނަ ގޮތަށް ނެޓްފްލިކްސްގެ ކޮންޓެންޓްތައް ޝެޑިއުލްކޮށްފައިވާ ޕްރޮގްރާމްތައް ގޮތަށް ކަސްޓަމަރުންނަށް ބެލޭނެ އެވެ. އޭގެ ތެރޭގައި ފިލްމުތަކާއި ސީރީޒްތައް ހިމެނެ އެވެ. ނެޓްފްލިކްސް އަކީ ކޮންޓެންޓް އެންމެ މުއްސަނދި އަދި އެންމެ ގިނަ ބަޔަކު ބޭނުން ވެސް ކުރާ ސްޓްރީމިން ޕްލެޓްފޯމެވެ.\nމިއީ ނެޓްފްލިކްސް 1997 ގައި ވުޖޫދަށް އައި ފަހުން މިފަދަ ގޮތަކަށް ހިދުމަތް ދޭ ފުރަތަމަ ފަހަރެވެ. ފްރާންސަށް ނެޓްފްލިކްސް ޓީވީ ޗެނެލެއްގެ ގޮތުގައި ދިން ނަމަވެސް އިތުރު އެއްވެސް މާކެޓަކަށް މި ހިދުމަތް ދޭން ނިންމައިފައެއް ނުވެ އެވެ.\nމި ނިންމުމާ ބެހޭ ގޮތުން ނެޓްފްލިކްސް އިން ނެރުނު ބަޔާނެއްގައި ބުނީ ސްޓްރީމިން ޕްލެޓްފޯމްތަކުގެ ފޯރިގަދަވި ނަމަވެސް، ފްރާންސްގެ ރައްޔިތުންނަކީ އަދިވެސް ކުރިއެކޭ އެއްގޮތަށް ޓީވީ ޗެނެލްތައް ބަލަން ގަޔާވާ ބައެއް ކަމަށެވެ. އެހެންވެ މާކެޓް ގެއްލިޔަ ނުދިނުމަށްޓަކައި އެތަނުގެ ރައްޔިތުން ބޭނުންވާ ކަހަލަ ގޮތަކަށް ހިދުމަތް ބައްޓަންކުރަން ނިންމީ ކަމަށް ބުންޏެވެ.\n"ޝަފްލްކޮށްގެން [ހާވާލައިގެން] ކޮންޓެންޓް ބެލުމަކީ ފްރާންސްގެ މީހުން އެހާ ގަޔާވާ ކަމަކަށް ނުވޭ. އެހެންވީމަ މިކޮށްދޭ ކަމަކީ ޝެޑިއުލްކޮށް، ޕްރޮގްރާމްތައް ޓީވީ ޗެނެލެއްގެ ގޮތުގައި ގެނެސްދިނުން،" ނެޓްފްލިކްސް އިން ބުންޏެވެ.\nނެޓްފްލިކްސް އިން ބުނިގޮތުގައި އަންނަ މަހުގެ ކުރީކޮޅު "ޑައިރެކްޓް" މުޅި ފްރާންސަށް ފުޅާވެގެން ދާނެ ކަމަށެވެ. ނެޓްފްލިކްސް އަކީ ފްރާންސްގެ ގިނަ ކޮންޓެންޓްތައް ވެސް ހިމެނޭ ޕްލެޓްފޯމެކެވެ. ފްރާންސްގައި ނެޓްފްލިކްސްގެ ސަބްސްކްރައިބަރުންގެ އަދަދު އުޅެނީ9މިލިއަންގަ އެވެ. އެއީ ޔޫރަޕްގެ އެހެން މާކެޓްތަކަށް ބަލާ އިރު ނިސްބަތުން މާ ބޮޑު އަދަދެއް ނޫނެވެ.\nމުޅި ދުނިޔޭގައި ފީ ދައްކައިގެން ނެޓްފްލިކްސް ބޭނުންކުރާ މީހުންގެ އަދަދު 193 މިލިއަނަށް އަރަ އެވެ. ނެޓްފްލިކްސްގެ ބައެއް ކޮންޓެންޓްތައް ސަބްސްކްރިޕްޝަނަކާ ނުލައި ހިލޭ ވެސް ބަލައިލެވެ އެވެ.\nކޭބަލް ޓީވީ ފްރާންސް ޓީވީ ޗެނަލް


ވާދޫ އާސާރީ މިސްކިތް: ދިވެހިރާއްޖޭގެ އެންމެ ފުރަތަމަ ތަޢުލީމީ ބިނާ | Vaadhoo Beevaa\nއިޒަފް | 23 މެއި 2016 | 1 އަހަރު ކުރިން | 1 ޚިޔާލު\nމުޙައްމަދު ޖަމާލުއްދީން ކިޔަވައިދެއްވުމަށް އިންނެވި ދާލަ\nވާދޫ އާސާރީ މިސްކިތަކީ، ދިވެހިރާއްޖޭގައި މިހާރުހުރި އެންމެ ޤަދީމީ އެއް މިސްކިތެވެ. މިއީ ދިވެހި ތާރީޚުގައި ނުހަނު މަތިވެރި ޤަދަރާއި އިޙްތިރާމް ލިބިފައިވާ “ވާދޫ ދަންނަކަލޭގެފާނު” އާއި ގުޅިފައިވާ މިސްކިތެކެވެ. ވާދޫ ދަންނަކަލޭގެފާނުގެ ޒިޔާރަތް ހުންނަނީ މިމިސްކިތުގެ ކުރިމަތީގައެވެ.\nވާދޫ ދަންނަކަލޭގެފާނު ޝަރުޢީ ޢިލްމު އުނގެނި ވަޑައިގަންނަވަން ދިވެހިރާއްޖެއިން ފުރާ ވަޑައިގަތީ ހިލާލީ މުޙައްމަދު ރަސްގެފާނުގެ ދަރިކަލުން ޙަސަން ރަސްގެފާނުގެ ރަސްކަމުގައެވެ. އެއީ ހިޖުރައިން 935 އާއި 955 ވަނަ އަހަރާ ދެމެދުގެ ދުވަސްވަރު ކަމަށް “ދިވެހި ތާރީޚު” މިފޮތުގައި ލިޔުއްވާފައިވެއެވެ. އެކަލޭގެފާނު އުޅުއްވީ އެރަށުގައިހުރި ހުކުރުމިސްކިތާ މާދުރު ނޫން ރަނގަޅު ތަނަވަސް ހިސާބެއްގައެވެ.\nތާރީޚީ ލިޔުންތެރިޔާ މުޙައްމަދު އިބްރާހީމް ލުޠުފީގެ ދިރާސާއެއްގައިވެއެވެ. ” ވާދޫ އިސްލާމްވުމަށްފަހުގައި، ހައްތެލި ތަޅާލިއެވެ. އަދި އެތާނގައިހުރި ބޮޑު ފައްޅި ބަދަލުކުރީ “ސުކުރު” (ހުކުރު) މިސްކިތަށެވެ. ކުރިން ހައްތެއްޔަށްއޮތް ބޯގަތަކާއި ދަރުމަތައްވެސް ބަދަލުވީ މިސްކިތް މައްޗަށެވެ. މިމިސްކިތަކީ އަލްފަޤީހު މުޙައްމަދު ޖަމާލުއްދީން ވާދުއަށް ދުރުވެ، އަޅުކަން ކުރައްވާށާއި، އެކަލޭގެފާނުގެ އަރިހަށް ޢިލްމު އުނގެނެން އައި މީހުންނަށް ކިޔަވައިދެއްވަން 982ހ އިން ފެށިގެން 990ހ. އަށް އިންނެވި މިސްކިތެވެ. ވާދޫ ހުކުރުމިސްކިތް ޢިމާރާތްކުރެވިފައި ހުރި ގޮތަކާއި އަދި އެމިސްކިތް މަރާމާތު ކުރެވިފައިވަނީ ކިތައްފަހަރު ކަމެއް އެނގޭކަށް ނެތެވެ.”\nއެވޭލާ ދުވަސްވަރަށް ބަލާއިރު، މިސްކިތަށް ބަދަލުކޮށްފައިވާ ހައްތެލީގެ ބޮޑުމިނަކަށްވަނީ 24 ފޫޓް 24 ފޫޓެވެ. ލުޠުފީގެ ދިރާސާގައި ވިދާޅުވެފައިވަނީ މިއީ މިހާރުހުރި މިސްކިތުގެ “ފަހު” މިސްކިތުގެ ބޮޑުމިން ކަމަށެވެ. އުތުރު ފަރާތާއި ދެކުނު ފަރާތުގައި، ހައްތެއްޔަށް ވަންނަން ދެދޮރު ހުއްޓެވެ. ނަމަވެސް މި ބިނާ މިސްކިތަކަށް ބަދަލުކޮށްލިއިރު، އިރުމައްޗަށް ދެދޮރު ކަނޑައި، 8 ފޫޓުގެ ދާލައެއް ނުވަތަ ފެންޑާއެއް އިތުރު ކުރެވުނެވެ.\nމިތަން ބައްލަވައި ދިރާސާކުރެއްވުމަށްފަހު، ލުޠުފީ ވިދާޅުވެފައިވަނީ ” ކުރީގެ ހައްތެއްޔާއި، މިހާރު ޖަމާލުއްދީން ޒިޔާރަތްހުރި ތަނާއި އަދި މުޙައްމަދު ފަޑިއްތަކުރުފާނުގެ ބިސްތާނަ އާއި އިހުގައި މޮނާސްޓްރީ (މިހާރު މިސްކިތް) ދޮށުގައި އޮތް ވެވާ ދެމެދުގައި ‘ސިޓިންގ ބުއްދާ’ އެއްގެ ބުދު ހުރި ޕްލެޓް ފޯމާއި، ވަށައިގެން އެތަނަށް އަރަން އޮތް ހަރުފަތްބަރި މިހާރުވެސް އެބައޮތެވެ.” ވެވަށް ފަސްލުމަށްފަހު މިހާރު އެތާނގައި ވަނީ މީހުން ވަޅުލާފައެވެ. މިސްކިތާއި (ކުރިން މޮނާސްޓްރީ) އަދި އެތނާގައި އެވޭލާ ޒަމާނުގައިހުރި އެހެން ޢިމާރާތްތަކާ ދެމެދުގައި ތިން ހަތަރު ފޫޓް ފުޅާ މިނުގައި، ވެލިގާ ކޮށައިގެން އަތުރައި މަގު ހަދާފައިވެއެވެ.\nމިރަށު އާސާރީ މިސްކިތަކީ ދިވެހިރާއްޖޭގެ އެންމެ ފުރަތަމަ ތަޢުލީމީ ބިނާއެވެ. މިރަށުގައި ގެތެމުންދާ ތަޢުލީމީ މާ ފައްޗަކީ އިސްކަންދަރު ރަސްގެފާނު މާލޭ ހުކުރު މިސްކިތު ދޮރޯށީގައި ފެއްޓެވި މަދަރުސާއަށްވުރެ މާކުރިން ފެށިގެން މެދުނުކެނޑި މިއަދާހަމައަށް ގެތެމުން އައިސްފައިވާ ތަޢުލީމީ މާފައްޗެކެވެ.\n(އެޑިޓަރުގެ ނޯޓް: މިއީ ވާދޫ ޖަމާލުއްދީން މަދަރުސާގެ ޓީޗަރަކު ލިޔުއްވާފައިވާ ޢިލްމީ ދިރާސާއަކުން ނަކަލުކޮށްފައިވާ ލިޔުމެކެވެ.)